
534. Pasărea de argint - Ramona Stewart 


Li 


ÎN răni Bee Art 
PARAEFA TRE Ata T 


Mama  Paulei Haller, Fritzi, 
conducea barul orașului Chuckawalla 
și, în plus, avea un restaurant foarte 
elegant, un cazinou și câteva bordeluri. 
Fritzi făcea greșeala să creadă că o 
poate trata pe propria fiică la fel de 
nemilos cum își conducea afacerile. 


535. Soţia neascultătoare — Joan Johnston 


Zach visase la patru micuţi Whitelaw 


care să zburde prin ferma Hawk's Pride, i 
dar, indiferent câte ore petrecu în patul 
conjugal cu soţia sa, indiferent când de i- 
mult dorise acest lucru, copiii tot nu [E 
apăruseră. Iar lipsa copiilor ar fi 
însemnat și lipsa Rebeccăi, nu? 


Capitolul 1 


» 


„Doamnelor și domnilor, peste câteva minute vom ... 
Stewardesa repeta în engleză ceea ce tocmai spusese în 
italiană, fără traducere în alte limbi. Eram singura vorbitoare 
de franceză printre pasagerii cursei Roma — Tripoli. Spre 
norocul meu, mă descurcam suficient de bine în ambele limbi 
cât să înțeleg, că urma sa survolăm Palermo. 

M-am aplecat spre hublou. În noaptea cristalină, luminile 
orașului sclipeau ca o cunună de nestemate înconjurând 
golful întunecat. Palermo, Sicilia. Cândva, visasem că-l vom 
vizita... 

Mi-am revenit repede din reverie. Memoria îmi juca feste. 
Cel carte plănuia să mă ducă la Palermo nu fusese Philippe, 
logodnicul meu, ci Eric, bărbatul de care mă despărțisem în 
urmă cu doi ani. Am pus confuzia pe seama tensiunii 
nervoase, agravată de lunga călătorie și de așteptarea 
nesfârșită pe aeroportul din Roma. 

Plecată din Paris la douăsprezece fără un sfert, aterizasem 
în Italia la două. Avionul spre Tripoli trebuia să decoleze abia 
la cinci. Aș fi avut vreme pentru o scurtă excursie prin Roma, 
dar nu mă tentase ideea. Colindasem prin clădirile întinse ale 
aerogării, unde toate celelalte sunete erau acoperite de 
anunţurile de la megafoane. Mă preumblasem în sus și-n jos 
prin fața vitrinelor pline de valize, cravate, umbrele și păpuși. 

Înghiontită de mulțimea cosmopolită și asurzită de 
zgomot, mă refugiasem în cele din urmă într-un bar. Acolo, în 
semiintuneric și liniște relativă, mă abandonasem grijilor. 

Afară, era o zi minunată. Briza răcoroasă adia de-a lungul 
pistelor, dar soarele strălucea primăvăratic. Părăsisem un Paris 
înnourat de noiembrie. M-am întrebat ce fel de vreme mă 
aștepta la Tripoli. 

Înainte de a pleca, încercasem să mă lămuresc ce haine îmi 
vor trebui în Libia, dar părerile contradictorii mă zăpăciseră. O 
parte dintre prieteni mă avertizase împotriva căldurii 
copleșitoare; un angajat de la consulatul Libiei îmi spusese că 
vremea urma să fie cam ca la Paris. 

Nu pricepeam de ce nu-mi scrisese Philippe la ce să mă 
aştept. Cu toată graba, ar fi avut vreme să-mi trimită o 
scrisoare recomandată. Telegrama și cele câteva cuvinte 
schimbate la telefon nu mă lămuriseră. 

Senzaţiile lipsite de logică mă făcură să zâmbesc. Mă 
deranja că nu-mi spusese ce haine să-mi iau, când n-aveam 
încă răspuns la o problemă mult mai importantă: de ce îmi 
ceruse să las totul baltă și să plec imediat într-o ţară străină? 

Am căutat în poșetă, am scos telegrama pe care o primisem 
cu o săptămână în urmă și am recitit-o: 

„Am nevoie de tine. Te rog, vino cât poţi de repede. 
Spune-mi când și am să-ţi trimit bilet de avion. 
Philippe.” 


Sub semnătură, era adresa: Hotel Uaddan, Tripoli. 

Mesajul acesta pripit era atât de nepotrivit cu felul lui 
obișnuit de-a fi încât n-am ezitat nici un moment. Deoarece 
lucram la firma de avocatură a tatălui meu, nu întâmpinasem 
nici o dificultate în a-mi lua un concediu. La început, părinţii 
mei nu fuseseră de acord, dar am susținut cu încăpățânare că 
Philippe nu m-ar fi chemat dacă nu era ceva foarte important 
şi că nu-l puteam dezamăgi. În final, cedaseră, poate și fiindcă 
își dăduseră seama că aș fi plecat oricum. La douăzeci și doi de 
ani, eram legal independentă. 

Întâi, crezusem că Philippe s-ar fi putut îmbolnăvi. 
Sunasem la hotelul Uaddan din Tripoli și mi se spusese că 
plecase de câteva zile. Faptul dovedea că nu era bolnav. 
Nu-mi trecea prin minte de ce era atât de grăbit să ne 
întâlnim, dar știam că nu era omul care să-mi ceară aşa ceva 
fără un motiv legitim. 

Aveam nevoie de viză libiană și pentru a o obține îmi 
trebuia un certificat de vaccinare contra variolei. Când l-am 
adus la consulat, mi se comunicase că voi obţine viza în patru 
sau cinci zile. Îi trimisesem o telegramă lui Philippe, 
comunicându-i că voi fi gata de drum pe șapte noiembrie. 

Peste trei zile, un curier de la agenţie imi adusese un bilet 
de avion clasa I. Gândul că voi călători luxos mă neliniștise. 
Nu aducea cu stilul lui Philippe. Extravaganţa a fost 
considerată alarmantă de părinţii mei și au tras concluzia că-și 
pierduse minţile. Ca să-i liniștesc, încercasem să-l sun. 

Cu două zile înainte de plecare, reuşisem să dau de el la 
hotel. Legătura fusese foarte proastă; vocea lui suna ciudat și 
abia îl auzeam — nu că ar fi contat cine știe cât, fiindcă se 
mulțumise să repete că avea nevoie de mine și că nu-mi putea 
explica la telefon. Renunţasem să mai încerc să aflu ceva 
înainte de a-l revedea. 

La plecarea din Paris, aveam la fel de puţine informatii. În 
alte condiţii, călătoria m-ar fi captivat. Șampania și stridiile 
nu-s pe toate drumurile și o dată trecuţi de plafonul de nori 
ce acoperea Franţa, avusesem parte de priveliști splendide: 
Alpii înzăpeziţi, Golful Genovei, Corsica, Elba și în cele din 
urmă coasta Italiei. Aerul era atât de limpede încât se zăreau 
toate orașele, golfurile și munții. 

De la Roma spre Tripoli, nu mai rămăsese nici un loc liber. 
Deasupra Mediteranei, soarele apusese într-o explozie 
spectaculoasă de culori și apoi se lăsase întunericul. 


KKK 


Acum, pe când ne apropiam de coastele Libiei, stelele 
apăruseră pe cerul întunecat, împodobind luna nouă. 

Eram încă preocupată de confundarea lui Philippe cu Eric. 
Am dat vina pe mama. Mă condusese la aeroport și, chiar 
înainte de plecare, îmi spusese că nu m-ar fi lăsat niciodată 
într-o asemenea excursie dacă aș mai fi fost logodită cu 
„descreieratul de Eric Darnal”. Vorbele ei mă surprinseseră, 
fiindcă fusese prima oară de la logodnă când îi menţionase 
numele. 

Totuși, trebuia să recunosc, n-aveam nevoie ca mama să-mi 
amintească de existenţa lui Eric. Nu-l uitasem. Fusese prima 
mea iubire și eram conștientă cât mă afectase dezamăgirea. 
Acea experienţă nefastă era motivul logodnei prelungite pe 
care i-o impusesem lui Philippe și al scuzelor pe care le 
inventam pentru a tot amâna căsătoria. Nefiind încă deplin 
vindecată după trădarea lui Eric, nu doream să mă mărit cu 
Philippe înainte de-a fi absolut sigură atât de el cât și de mine. 

Ştiam că nu era corect; Philippe merita toată încrederea 
mea. Însă mă obseda ideea că, dacă n-ar fi fost opoziţia 
părinţilor mei, m-aș fi măritat cu Eric înainte de a afla despre 
infidelitatea lui. Decizia rapidă de a răspunde favorabil 
chemării lui Philippe era motivată în mare măsură de 
remușcări. 

Printre posibilele explicaţii ale cererii, era și o eventuală 
pierdere a răbdării, urmată de încercarea de a mă scoate de 
sub influenţa familiei și prietenilor. Asemenea hotărâre și 
impetuozitate m-ar fi impresionat, dar le credeam 
improbabile. O astfel de iniţiativă romantică ar fi însemnat că 
se schimbase radical de la ultima noastră întâlnire. 

Adesea îmi dorisem să fie mai puţin precaut și cu judecată; 
totuși, consecventa și bunul simţ erau calităţile pe care le 
apreciam cel mai mult la el. Îmi dădeau siguranță, mai ales 
prin opoziţie cu firea pasionată și impulsivă care-l făcuse pe 
Eric atât de atrăgător, dar și dezamăgitor. 


Capitolul 2 


Ne apropiam de aterizarea la Tripoli. Stewardesele cerură 
pasagerilor să-şi lege centurile de siguranţă și să stingă ţigările. 
Inima începu să-mi bată mai repede. 

Nu ştiam mare lucru despre tara în care eram pe cale să 
aterizez, cu toate că Philippe lucra acolo de opt luni. Când 
E.R.P.C., compania petrolieră care-l angajase ca inginer, îl 
anunţase că urma să plece în Libia, el îmi ceruse să ne 
căsătorim fără întârziere, ca să-l pot urma. I-am arătat că, 
întrucât prospecţiunile aveau să-l ţină în deșert perioade 
îndelungate de timp, aș fi rămas singură într-un oraș 
străin. 

În realitate însă, frica de singurătate era depășită de lipsa 
de tragere de inimă pentru un angajament matrimonial 
definitiv. Probabil că înțelesese. La început, scrisorile lui 
descriau atractivitatea orașului Tripoli, primirea prietenoasă 
de care avusese parte, diversitatea cosmopolită a lucrurilor ce 
puteau fi găsite în magazine și frumuseţea vieţii în acel climat 

cald, însorit. După primele săptămâni, începuseră să se 
rezume la aspectele muncii lui, iar apoi deveniseră tot mai 
rare și ciudat de laconice. 

Luminile unui oraș apărură și dispărură. Apoi, am văzut 
aeroportul. Trenul de aterizare atinse pista, iar avionul 
încetini rapid și se opri. Motoarele tăcură. 

Când m-am ridicat, picioarele îmi tremurau ușor, însă de 
vină nu era primul meu contact cu continentul African; eram 
pe cale să mă întâlnesc cu Philippe şi nu mai eram atât de 
sigură că-l cunoșteam suficient de bine. 

Mi-am pus haina, am luat poșeta și i-am urmat pe ceilalți. 
După ce au coborât toţi pasagerii, o tânără în uniformă ne-a 
condus spre clădirea terminalului. În încăperea slab luminată, 
oamenii stăteau la cozi lungi, așteptând verificarea actelor. 
Philippe nu era nicăieri. 

Călătorii erau în majoritate arabi, dar existau și câţiva 
italieni și americani. Actele lor erau cercetate cu minuțiozitate. 
Așteptarea părea să se prelungească la nesfârșit. 

Dintr-o dată, mi-am auzit numele. 

— Domnișoara Montanier? Geraldine Montanier? 

Un bărbat gras se apropia de mine cu pași mărunți. Întâi, 
am crezut că, probabil neputând ajunge la aeroport, Philippe 
trimisese pe cineva să mă întâmpine, dar mă înșelam. 
Grăsanul era reprezentantul agenţiei de voiaj și nu știa nimic 
despre Philippe Cottens. Vorbea franceză cu un accent 
italienesc atât de puternic încât l-aș fi înțeles mult mai bine 
dacă și-ar fi folosit limba maternă, dar n-aş fi vrut să-l ofensez 
spunându-i asta. 


12 CAROLINE GAYET 


Îmi luă pașaportul și declaraţia vamală, mă conduse până 
la capătul cozii și-i explică ceva, foarte volubil, în arabă, 
funcţionarului vamal. Fără nici o vorbă, acesta îmi ștampilă 
actele, iar eu trecui în sala alăturată. 

Din nou, nici urmă de Philippe. Bagajele pasagerilor sosiți 
erau aliniate în faţa a doi funcţionari morocănoşi, care din 
când în când alegeau la întâmplare o valiză, cerându-i 
proprietarului s-o golească. Însoţitorul meu interveni tot în 
arabă. Valizele mele fură însemnate cu cretă și predate unui 
hamal cu fes roșu. După câteva minute, ieşeam din clădirea 
terminalului. 

Noaptea fierbinte era saturată de parfumul eucalipților. În 
fața intrării principale erau parcate câteva mașini și un 
autobuz. 

Până în ultimul moment sperasem ca Philippe să mă 
aştepte acolo. Acum, trebuia să accept realitatea, pur și simplu 
nu venise. Ştia la ce oră urma să aterizeze avionul; totuși, 
nu-și făcuse apariţia. O clipă, am fost asaltată de panică, dar 
am reușit s-o înăbuș. Probabil că fusese o neînțelegere, sau 
poate că întârziase. 

Agenţia îmi pusese la dispoziţie un taxi, un Mercedes 
vopsit în alb și negru, al cărui șofer arab vorbea fluent italiană. 
După ce valizele mi-au fost puse în portbagaj, bărbatul obez 
mi-a deschis portiera din spate. Am refuzat să-i accept imediat 
invitaţia. În orice moment, Philippe ar fi putut apărea și 
doream să-l mai aştept. 

Trecură douăzeci de minute. Grăsanul reintrase în clădirea 
terminalului; autobuzul și mașinile parcate plecaseră. Mă 

învârteam încoace și încolo pe trotuar, neștiind ce să fac. Când 
m-am convins că aşteptam degeaba, m-am resemnat să-mi fac 
intrarea în Tripoli de una singură. 

M-am urcat în taxi. Pe durata cursei, șoferul m-a chestionat 
prietenos: era prima mea călătorie în Libia? Eram 
franțuzoaică? Din Paris? Avusese adesea pasageri francezi. I se 
spusese că Parisul ar fi un oraș minunat. 

În cele din urmă, curiozitatea lui începu să mă deranjeze. 
Ca să-i abat atenţia de la persoana mea, l-am întrebat: 

— Cât facem până la Tripoli? 

— Cam douăzeci de minute. 

Având în vedere distanţa atât de mare, poate că Philippe 
ajunsese în oraș prea târziu ca să mai vină la aeroport. 
Probabil că mă aștepta la hotel. 

Treceam printr-un peisaj rural, în care zăream formele 
estompate ale măslinilor. În cele din urmă apărură case albe, 
la început rare, apoi tot mai numeroase. 

— Am ajuns la Tripoli? 

— Abia la periferie. Orașul este foarte întins. Acolo e 
spitalul. Aproape toţi doctorii sunt italieni. Şi câțiva spanioli. 

— Dar francezi? 

— După știința mea, nu. Medicii francezi preferă să lucreze 
în Tunisia. Trecurăm pe lângă o reședință impunătoare, 
dominată de turnulețe și înconjurată de grădini. 

— Acela este palatul regal, spuse șoferul. Iar acolo e 
moscheia Sidi Bellimam. Hotelul Uaddan este alături. Vă veţi 
simţi foarte bine acolo. Este cel mai bun din Tripoli. 

Abia zărisem minaretul moscheii, când taxiul viră la 
dreapta și opri. Şoferul îmi arătă emblema de deasupra intrării 
hotelului: un cap de antilopă cu coarne lungi, curbate. 

— Asta înseamnă uaddan. E specifică deșertului și trăiește 
numai în Libia. 

Un hamal veni să-mi ia bagajele. Când am încercat să 
plătesc cursa, șoferul mi-a spus că se îngrijise agenția. 

— Dacă aveţi nevoie de mine, sunaţi la Transturist și 
întrebaţi de mine. Îmi va face plăcere să vă duc oriunde veţi 
dori. Mă numesc Musa ben Ahmed Karrun, dar e de-ajuns 
Musa. 

Taxiul demară și am intrat în hotel. 

Holul era plin de bagajele risipite ale unui grup de italieni 
abia sosiți. M-am apropiat de recepţie şi am întrebat numărul 
camerei lui Philippe. 

— Domnul Cottens nu mai locuieşte aici, răspunse 
recepţionerul. A plătit nota acum câteva zile. 

— Imposibil! am exclamat. L-am sunat aici alaltăieri! 

— Aici? Trebuie să fie o greșeală. Deja nu mai stătea la noi. 

lar am simţit că mă cuprinde panica. Sunasem la hotelul 
Uaddan, deși n-aş fi putut jura că vorbisem cu Philippe. 
Atribuisem nerecunoașterea vocii unei legături telefonice 
proaste. Și dacă nu fusese el? Dar cu cine să fi vorbit? Și de ce 
pretinsese respectivul că ar fi fost Philippe? 

Străduindu-mă să mă calmez, am scos telegrama din poșetă 
și i-am arătat-o recepţionerului. 

— Uite, citeşte; mi-a dat întâlnire aici. 

Funcţionarul o citi, apoi o întoarse în căutarea adresei. 

— Sunteţi Geraldine Montanier? 

— Da. 

— Agenţia Transturist v-a rezervat o cameră. 

— Ştiu, dar cum rămâne cu ... 

— Am şi O scrisoare pe numele dumneavoastră. Poate vă va 
lămuri. 

Am înșfăcat nerăbdătoare plicul pe care mi-l întindea. 
Adresa era tipărită, dar scrisoarea, mai degrabă bilețelul, 
fusese scris de mâna lui Philippe. 


„Sunt nevoit să plec pentru câteva zile. Am să-ți explic 
motivul la întoarcere, cât de curând va fi posibil. 
Philippe.” 


Nici un singur cuvinţel afectuos, nici o urmă de explicaţie 
şi totuși, notita avu darul să mă liniștească. Într-adevăr, 
Philippe fusese cel care mă chemase la Tripoli; nu eram 
victima unei farse sinistre, așa cum începusem să cred. Am 
examinat ştampila poștei. Plicul fusese trimis în ziua 
precedentă, din Tripoli. 

— Puteţi să-mi arătaţi pașaportul? a întrebat recepţionerul. 

I l-am înmânat și am completat formularul de înregistrare. 
Un băiat mă aştepta deja lângă valize și l-am urmat până la lift. 
O dată instalată, m-aș fi putut concentra asupra purtării 
ciudate a lui Philippe. 

Camera era spațioasă, cu pereţii vopsiți în alb și tavanul 
bleu. Mobila era obișnuită, iar priveliștea era acoperită de o 
construcţie la fel de anodină. Sperasem să pot vedea marea. 

— Este sediul poliţiei, spuse băiatul. 

De îndată ce ieși, m-am așezat pe un fotoliu și am privit 
critic decorul lipsit de personalitate. Deşi foarte supărată, 
nu-mi puteam permite să deznădăjduiesc. Fiind abia nouă 

seara, gândul de a rămâne acolo în așteptarea somnului mi 
s-a părut insuportabil. Fără să mai despachetez, am coborât și 
am ieşit din hotel. 

Construcţii moderne flancau ambele laturi ale străzii, iar 
moscheia Sidi Bellimam era nou-nouță. M-am îndreptat spre 
portul din apropiere, care, înconjurat de grădini și palmieri, 
furniza o priveliște minunată. Luminile navelor la ancoră se 
reflectau în oglinda apei. Mergeam de-a lungul balustradei de 
piatră care urma litoralul. Din cauză că încă era ora cinei, 
probabil, am întâlnit foarte puţini trecători și nimic nu mi-a 
stânjenit șirul gândurilor. 

După primirea biletului lui Philippe, eram mult mai puţin 
îngrijorată, dar mă irita în continuare lipsa lui de consideraţie. 
Ce rost avusese să mă cheme la Tripoli cât mai repede dacă 
nici măcar nu urma să fie prezent la sosire? Nu m-aș fi așteptat 
la așa ceva din partea unuia considerat model de om de 
încredere de toti cei care-l cunoşteau. 

Liniştea nopţii precum și calmul plimbării reușiră în cele 
din urmă să-mi risipească proasta dispoziţie. Mi-am zis că 
Philippe fusese probabil obligat să părăsească Tripoli din 
motive independente de voinţa lui și că-i părea rău. Dacă ar fi 
avut alternativă, nu și-ar fi schimbat planurile. Sărmanul 
Philippe! ÎI judecam atât de aspru, deși înainte fusesem mereu 
gata să iert iresponsabilitatea lui Eric! 

Măcar fusesem corectă. Când, la șase luni după ruptura 
logodnei secrete cu Eric, mă ceruse de soție, îi povestisem 
despre recenta aventură cu final nefericit, deși nu-i 
pomenisem numele celui pe care-l iubisem. Philippe îl 

cunoștea pe Eric. ÎI ştiam nesigur pe sine și predispus la 
gelozie, așa că dorisem să evit posibile tensiuni dacă Eric ne- 
ar fi ieșit întâmplător în cale. 

Nu mai aveam veşti despre Eric, după despărţire. Stiam 
doar că lucrează la construcţii rutiere, undeva, în fostele 
colonii franceze. Fusese o informaţie vagă și nu căutasem să 
aflu mai mult. Eric nu mai făcea parte din viața mea. 

După o vreme, a început să mă plictisească pustietatea 
peisajului marin și m-am hotărât să caut o zonă mai animată 
a orașului. Luând-o pe prima stradă care se îndepărta de 
litoral, am ajuns repede pe un bulevard larg. Pe ambele părți 
se înșirau magazine, dar toate erau închise, cu obloanele 
trase. 

Mai încolo se deschidea o piață publică străjuită de 
construcții impunătoare. Exista și o copertină sub care erau 
grupate mesele unei cafenele și o arteziană. Nimeni la mese și 
lumini stinse! Imaginea dădea senzaţia de oraș sub asediu. Pe 
parcursul întregii plimbări, nu întâlnisem mai mult de o 
jumătate de duzină de oameni și fiecare mă privise cu 
suspiciune. Atmosfera încărcată, deprimantă, m-a convins să 
mă întorc la hotel. 


KKK 


Înainte de a urca în cameră, am pășit agale pe coridoarele 
care legau hotelul de cazinou. M-am oprit în fața unei antilope 
uaddan împăiate, plasată pe un fundal de catifea albstru- 
închis. Cu bărbuta prelungă, mătăsoasă și copitele lustruite, 
părea chiar mai străină de acel loc decât mine. 

— Diana! 

O singură persoană pe lume folosise acel apelativ și i-aș fi 
recunoscut vocea oricând. M-am întors. În ciuda tenului 
puternic bronzat și a amărăciunii care-i stăruia în priviri, 
continua să aibă aceeași figură arogantă, fin cizelată și 
obișnuitul zâmbet ironic-nonșalant. 

— Eric! Ce cauti aici? 

Mi-am dat seama că prezența mea era la fel de neașteptată 
pentru el, totuși, nu trădă cine știe ce surpriză. Oare ce mai 
făcuse între timp? Instinctiv, am aruncat o privire spre inelarul 
mâinii lui stângi. Nu purta verighetă. Zâmbi și-și prezentă 
mâna pentru inspecţie. 

— Sunt încă liber. Dar tu? 

Dacă se afla în Libia de mai multă vreme, probabil că se 
întâlnise cu Philippe, având în vedere că francezii nu erau 
prea numeroși. 

— Nu m-am măritat, dar nu mi-ai răspuns la întrebare. Cu 
ce ocazie ești aici? 

— În Libia? Construiesc drumuri. La Tripoli? Prezint niște 
planuri autorităţilor. În hotelul Uaddan? Sunt pe cale să te 
invit la cină. 

De parcă ne-am fi despărțit abia ieri, mă luă de braț și 
încercă să mă conducă. M-am opus. 

— Fii serios, Eric. De când te afli în Libia? 

— De șase luni. 

— Atunci, înseamnă că te-ai întâlnit cu Philippe. Ştii unde 
este? 

— Ne-am întâlnit de câteva ori, însă el lucrează mai cu 
seamă în partea estică a ţării, iar eu în vest, așa că de obicei ne 

despart sute de kilometri. În afară de asta, nu am cine știe ce 
plăcere de a-i căuta compania. De ce întrebi? L-ai pierdut? 

Îşi bătea joc de mine și era complet relaxat — prea liniștit, 
de parcă ar fi fost foarte normal să mă găsească acolo. O 
bănuială mi-a încolțit în minte. 

— Ştiai că trebuie să vin la Tripoli? l-am chestionat. 

— De unde să fi aflat? Nu-s clarvăzător. N-ar fi de preferat să 
continuăm conversaţia în restaurantul hotelului? Mor de foame. 

— Nu, mulţumesc. Am cinat în avion. 

— Atunci, ţine-mi doar companie câtă vreme mănânc. 

— N-am chef. 

— Pari să ai un dinte contra mea. Și nu-mi pot imagina de ce. 

— Chiar n-ai habar? 

Pentru o clipă, mi s-a părut că figura lui se tensionează, dar 
nu puteam fi sigură. 

— Eu Sunt cel îndreptăţit să-ţi port ranchiună, zise el, 
zâmbind, dar hai să nu ne certăm pe chestia asta. Vino! 

L-am urmat, supărată că-i permiteam iar să mă domine. 

Mă conduse în restaurantul enorm care făcea parte din 
cazinou. Mesele erau amplasate în jurul unui ring de dans, 
aproape de ferestrele acoperite cu draperii groase. Orchestra 
italienească interpreta melodii din adolescenţa părinților mei. 
O armată de chelneri roiau preocupaţi printre mese, servind 
clienţii, în majoritate bărbaţi. Câteva femei în rochii de seară 
decoltate dădeau farmec încăperii și mă făceau să mă simt 
prost în ţinută de călătorie. 

— Ar fi trebuit să mă schimb ... De ce râzi? 

Râsul lui mă afectă profund, ca ecoul nostalgic al unui vis 
destrămat. 

— Eşti încântătoare, Diana. Ai venit tocmai din Franţa 
pentru a-ţi întâlni logodnicul, așa deduc. El a dispărut, iar pe 
tine te interesează cum ești îmbrăcată. 

— A dispărut? l-am întrebat, nerăbdătoare. Ştii ceva ce nu 
mi-ai spus? 

— M-ai întrebat unde este și am presupus că a dispărut. 
Asta-i tot. L-am văzut săptămâna trecută și părea să crape de 
sănătate. Putem comanda? 

Un chelner aștepta lângă masă. 

— Nu, n-aș fi în stare ... 

— Ah, hai! Am să comand eu pentru tine: un cocteil de 
creveţi. Sper că încă îţi mai place, ca pe vremuri. 

Am fost cuprinsă de o senzaţie de ireal. Unde mă aflam? 
Eric nu mă scăpa din ochi, acei ochi negri în care văzusem 
reflectarea atâtor emoţii: iubire, fericire, mânie. 

— Ce te-a adus la Tripoli, Diana? mă întrebă el, după 
plecarea chelnerului. 

l-am povestit întreaga istorie: despre telegrama lui 
Philippe, convorbirea telefonică, bileţelul pe care-l primisem 
la recepţia hotelului. 

— Şi părinţii te-au lăsat să pleci? 

— Am împlinit douăzeci și unu de ani. 

— Dar n-au ridicat obiecţii? Norocosul de Philippe! Nu 
numai că se înţelege bine cu ei, dar la nevoie intervii și tu în 
favoarea lui. 

Tonul era caustic. I-aș fi putut înțelege ranchiuna dacă ar fi 
fost vorba de o despărţire recentă, dar după atâta vreme am 
fost niţel bulversată de sarcasmele lui. 

— Nu mă face să regret că am acceptat să te însoțesc la cină. 
Așteptam manifestări de amicitie. 

— Niciodată n-am simtit pentru tine prietenie. 

— Fric! 

Am schițat o mișcare de a mă ridica, dar m-a oprit, 
aşezându-și mâna pe braţul meu. 

— Rămâi, n-am să mai fac! Povestește-mi despre călătorie. 
Când ai sosit? 

— Aici, la hotel? Pe la nouă. Am ieșit la o plimbare, dar nu 
prea ai ce vedea. 

— Ai ieșit de una singură? 

— Da. 

— Ce știi despre Libia? 

Nota de superioritate din vocea lui m-a iritat. 

— Îţi închipui că sunt complet ignorantă? Uiţi că Philippe 
stă aici de opt luni. În scrisori, mi-a tot povestit despre țara 
asta. 

Râse neplăcut. 

— Scrisorile lui Philippe! Îmi imaginez cum arătau! 

Nu mă așteptasem să manifeste iubire frățească faţă de 
Philippe, dar am fost surprinsă de atitudinea lui 
batjocoritoare. 

— Scrisorile lui sunt foarte frumoase, am răspuns în 
apărare. 

— Ţi-a menţionat cumva subiectul „petrol”? 

— Bineînţeles, doar este ... 

— Atunci poate știi că Libia a devenit una dintre cele mai 
mari producătoare de petrol din lume. Ca urmare, localnicii 
au atât de mulţi bani încât nu mai au nevoie de turiști, ceea ce 

înseamnă că, spre deosebire de vecinii lor tunisieni, de 
exemplu, n-au nevoie să se poarte frumos cu străinii. Tine 
minte lucrul ăsta și ai grijă. Noaptea, nu pleca fără însoțitor. 

Se aștepta oare să apelez la el pentru protecţie de fiecare 
dată când doream să mă deplasez undeva? Gândul m-a zbârlit, 
dar am păstrat reacţia pentru mine. Porniserăm fiecare pe 
propriul drum și aveam vieţi separate, așa că ce rost ar fi avut 
să ne certăm acum? 

— Ce-ai mai făcut în ultimii doi ani, Eric? Auzisem doar că 
lucrezi în Africa. 

— Într-adevăr. Am fost în Niger și în Coasta de Fildeș. Când 
Libia a hotărât să-şi modernizeze sistemul rutier, am fost 
trimis aici. 

— Deci, construieşti drumuri? 

— Nu încă. Suntem încă în faza de studii preliminare. 
Planurile includ peste șapte mii cinci sute de kilometri de 
şosele noi. Asta este interesant pentru noi. Dar și pentru 
italieni, sau americani. Numai că francezilor nu le prea place 
să lucreze în deșert. 

— Dar ţie? Pe tine nu te plictiseşte deșertul? 

— Acolo e mult mai ușor să suporti singurătatea. 

M-am ferit să comentez, dar mă îndoiam că era atât de 
singuratic pe cât pretindea, chiar așa necăsătorit. 

Ringul de dans fu dintr-o dată luminat de reflectoare si o 
femeie îmbrăcată într-o rochie de satin verde veni la microfon. 

— Eşti pe cale să descoperi viața de noapte din Tripoli, 
şopti Eric. 

Femeia prezentă un tânăr prestidigitator, „pentru prima 
oară în Libia!” Îmbrăcat în costum negru și pelerină, acesta se 

lansă într-o serie de numere de magie, cu succes oscilant. Fără 
să renunţe vreo clipă la zâmbet, scăpa din când în când câte 
un obiect, sau lăsa neintenționat la vedere pe cele ascunse în 
buzunare. l-am urmărit neatentă prestaţia, mai afectată decât 
aș fi crezut posibil de prezenţa lui Eric. Vechea rană se 
vindecase, însă existau prea multe amintiri. 

Îi aruncam priviri fugitive. Figura prelungă și trăsăturile 
rămăseseră neschimbate, dar la colțurile gurii apăruseră mici 
cute, care-i dădeau un aspect de cruzime. 

Mi-am amintit ce-mi spusese despre deșert. Era greu să 
mi-l imaginez astfel și totuși, într-un fel, fusese singur multă 
vreme. Fiu unic, rămas orfan la vârstă fragedă, rămăsese în 
grija unui bunic lipsit atât de timpul necesar cât și de răbdarea 
de a-l crește. Cu prima ocazie, bătrânul îl trimisese la o şcolă 
cu internat. 

Dar Eric fusese prea independent pentru a deveni nesigur 
din cauza acelei copilării. Era înconjurat de o droaie de 
prieteni si am aflat pe pielea mea că avea și mare succes la 
femei. Cum să se fi mulțumit cu dragostea mea? Totuși, îl 
iubisem așa cum n-aveam să mai iubesc vreodată, cu acel 
devotament orb, fără limită, al tinereţii. Fusese o lecţie 
cumplită, dar folositoare. 

„Magicianul” îşi termină numărul și se retrase în aplauzele 
indulgente ale publicului. Orchestra atacă un vals, iar 
cuplurile începură să apară pe ring. 

— Vrei să dansăm, Diana? 

— Nu în seara asta. 

Îmi observase ezitarea și întrebă ironic: 

— De ce nu? N-ai încredere în tine? 

Fără o vorbă, m-am ridicat şi am pornit spre ringul de dans. 
Şi-o fi închipuind că era încă în puterea lui să mă facă să 
tremur de surescitare? Trebuia să-i demonstrez că îngâmfarea 
lui era deplasată. Când mă cuprinse în brațe, am avut grijă ca 
indiferența să-mi fie vizibilă. 

Niciodată nu fusese un dansator grozav. Era la fel de înalt 
ca Philippe, dar mai putin grațios și am fost obligată să-mi 
sprijin obrazul pe umărul lui pentru a menţine un echilibru 
confortabil. 

Ca să nu las loc unor interpretări greșite, am spus glumeț: 

— Văd că n-ai mai progresat. 

Îmi dădu drumul și se retrase pentru a mă putea privi. 

— Philippe dansează mai bine? 

— Mult mai bine. 

— Ei bine, măcar așa aveţi un mijloc de a vă distra 
împreună! 

Dacă-și închipuia că remarca răutăcioasă m-a atins, se 
înșela grav. Aveam alte preocupări. Aparent, își dădu seama, 
fiindcă imediat ce ne-am întors la masă m-a întrebat: 

— Şi ce ai să faci? 

— Nu ştiu. În primul rând, voi lua legătura cu colegii de 
serviciu și cu prietenii lui Philippe. 

— Cei cu care lucrează sunt la Zelten, în partea de nord-est 
a țării. Cât despre amici, mă îndoiesc să aibă așa ceva la 
Tripoli. În orice caz, ce aștepți să afli de la ei? 

— Unde este și de ce a plecat? 

— De unde să știe ei? Dacă ţie nu ţi-a spus, probabil că n-a 
spus nimănui. Probabil că avea motive să păstreze secretul. 

— Ce insinuezi? 

— Nimic. Eric ridică din umeri. Încerc doar să-mi imaginez 
o explicaţie cât de cât valabilă. 

— Philippe are necazuri? 

— N-aș putea să știu una ca asta. 

Întâlnirea neașteptată cu Eric mă făcuse să uit de Philippe. 
Neliniştile mă cuprinseră din nou, agravate de oboseală. Ochii 
mi se umplură de lacrimi. 

Eric îmi întinse o batistă. 

— Uite, șterge-ți ochii și suflă-ți nasul. Ai să te simţi mai 
bine. 

Exasperată, i-am împins mâna. 

— Lasă-mă-n pace! Am avut parte de o zi lungă, frustrantă, 
și sunt obosită. Am să mă retrag în cameră. 

Se ridică și, în ciuda protestelor mele, mă conduse până la lift. 

— Noapte bună, Diana. Dacă ai nevoie de ceva, sună-mă. 
Stau la etajul patru. 

— Aici? În acest hotel? 

— Desigur. Uaddan este cel mai bun hotel din Tripoli și 
sunt obligat să stau aici pentru a-mi menţine rangul, spuse el 
cu voită emfază. 

Începuse deja să se îndepărteze, dar s-a oprit, s-a întors și 
a adăugat: 

— Dacă vrei să vorbeşti cu cineva care-l cunoaște pe 
Philippe, am auzit că a făcut niște afaceri cu un avocat italian, 
al cărui nume îmi scapă deocamdată. Am să încerc să mi-l 
amintesc și te voi pune la curent. 

I-am mulţumit, bucuroasă că sentimentele lui, oricare ar fi 
fost, nu-l împiedicau să mă ajute la depistarea lui Philippe. 

Ajunsă în cameră, m-am dezbrăcat imediat și m-am vârât în 
aşternut. Dar somnul mă ocolea. Din când în când, liniștea era 
risipită de trecerea vreunei mașini pe sub fereastră, sau de 
mieunaturile viguroase ale unor pisici hoinare. Pe întuneric, 
cu ochii larg deschişi, am încercat să-mi pun ordine în 
gânduri. 

Philippe ... să fi avut ceva de ascuns? Ideea ar fi trebuit 
să-mi provoace zâmbetul. ” E un bărbat pe care poţi conta”, 
obișnuia să spună tata. „Nu te va dezamăgi niciodată”, ar fi 
adăugat mama. Iar concluzia nerostită, dar unanimă, ar fi fost 
că „Nu seamănă deloc cu Eric”. 

Nu înțelesesem niciodată ostilitatea părinţilor mei faţă de 
Eric, chiar dacă evenimentele ulterioare le dăduseră dreptate. 
Adevărat că atunci când ne cunoscuserăm eram ambii foarte 
tineri: eu aveam optsprezece, iar el douăzeci şi unu de ani. Şi 
cu impetuozitatea lui obișnuită, ajunsese prea repede la ideea 
căsătoriei. Totuși, mi se păruse că nerăbdarea noastră nu era 
suficientă pentru a justifica opoziţia lor, ferm menţinută de-a 
lungul anilor. 

Ce-or fi avut împotriva lui? Absolvise liceul cu note 
maxime, apoi fusese acceptat la facultate în urma unui 
examen foarte riguros, care eliminase marea majoritate a 
candidaţilor. Numai că succesele lui se datorau mai degrabă 
dotării naturale decât efortului depus. Să le fi stârnit 
suspiciunea din cauză că obținuse prea uşor succese? Să-l fi 
considerat prea frumos, încântător și flușturatic pentru a fi de 
încredere? Oricare le-ar fi fost motivele, nu fuseseră de acord 
să ne căsătorim, iar apoi, când ne logodiserăm în ciuda 
opoziţiei lor, ne ceruseră să păstrăm secretul. 

Poate că adevărata cauză fusese intensitatea sentimentelor 
mele. Se îndoiseră că o asemenea pasiune puternică ar fi 
putut constitui fundamentul unei fericiri durabile. 

Voisem să le demonstrez că se înșelau. Iubirea mea 
rezistase tuturor presiunilor și amânărilor pe care mi le 
impuseseră. Imediat ce aș fi împlinit douăzeci şi unu de ani, 
urma să le demonstrez că inima mea simţise corect. Însă apoi, 
iluziile mele se destrămaseră ... 

Philip, pe de altă parte, fusese încă de la început pe gustul 
părinţilor mei. Mai vârstnic decât Eric, era deja un bărbat 
matur. Şi el absolvise o facultate, însă ca rezultat al unor 
străduințe continue. Perseverenţa lui îi convinsese și se 
bucuraseră că, în sfârșit, nu mă mai lăsam înșelată de 
aparente. 

Chiar și fizic, Philippe îi liniştise. Era înalt, brunet și mai 
robust decât Eric. Deşi mintea îi funcţiona mai lent, reușise tot 
ceea ce-și propusese. Şi cu toate că era stângaci când venea 
vorba de a-şi declara sentimentele, îi simţisem sinceritatea și 
seriozitatea. 

Cât despre Eric, nimeni nu-l putuse acuza că ar fi un 
vorbitor stângaci! Adesea, fusesem copleșită de revărsarea 
cuvintelor lui afectuoase, admirative sau pasionale. Până și 
porecla pe care mi-o găsise era o expresie a dragostei lui. Şi o 
mai folosea și acum ... 

Întâlnirea asta, imediat după sosirea la Tripoli, părea 
ciudată și, cu toate că nu înțelegeam de ce, alarmantă. 

Somnul veni cu mare întârziere. 


Capitolul 3 


Dezorientată, am rămas cu ochii pe neobișnuitul tavan 
întunecat câteva clipe, până când mi-am amintit: eram la Tripoli. 

M-am dat jos din pat și am tras draperiile. Pe fundalul de 
un albastru intens al cerului, clădirea albă a poliţiei strălucea 
în lumina soarelui; trei palmieri se unduiau în briză; o femeie, 
purtând un voal roz, traversa curtea. Era la fel de cald ca în 
Franţa într-o zi de august. 

Telefonul începu să sune. 

— Diana? Aici Eric. Avocatul italian despre care ţi-am vorbit 
se numește Arnelli, Attilio Arnelli. Are un cabinet pe strada 
Bandona. Poţi suna şi cere adresa exactă. 

— Îţi mulţumesc, Eric. Am să mă duc să-i vorbesc. 

— Bine, dar amintește-ţi ce ţi-am spus: fii atentă! 

— Chiar și ziua? 

— Da, mai ales la lumina zilei. 

Imediat după ce am închis, am sunat la biroul de 
avocatură. Arnelli mi-a fixat o întrevedere pentru ora zece. 

M-am spălat, m-am pieptănat și am îmbrăcat o rochie 
ușoară de vară. Când eram gata să plec, mi-am amintit că 
promisesem părinţilor să le trimit o telegramă după sosirea la 
Tripoli. Acum, probabil că începuseră să se neliniștească, dar 
ce le-aș fi putut spune? Adevărul n-ar fi cel mai indicat mod de 
a-i calma. Am compus în minte un scurt mesaj evaziv — 
„Ajunsă cu bine. Urmează scrisoare” — și l-am dictat 
funcţionarului de la recepţie, care mi-a promis că se va ocupa 
urgent de expediere. 

Înainte de a mă apuca să scriu promisa epistolă, trebuia 
să-l găsesc pe Philippe și să aflu răspunsuri la întrebările 
care-mi umblau prin minte. 

Am părăsit hotelul. Lumina zilei transfigurase orașul. 
Dominau culorile vii: albul ameţitor al caselor, albastrul 
cerului și al mării, ciorchinii portocaliu-gălbui de curmale; 
grădinile expuneau nuanţe vii de plante cățărătoare,; petalele 
roșii, stilizate de poinsettias, intercalate cu tufișuri de dafin 
mărgineau trotuarele umbroase ale străzilor. 

Trecând pe Istiklal Avenue, bulevardul cel lung pe care 
ajunsesem cu o noapte înainte, am observat că parte din 
obloanele metalice continuau să fie trase. Traficul era 
aglomerat de taxiuri, camioane, mașini particulare și chiar 
trăsurile cu măgăruși. Trotuarele erau pline de tineri 
îmbrăcaţi după canoanele europene și oameni mai vârstnici 
înfășuraţi în burnuzuri. N-am zărit decât câteva femei. 

Am ajuns repede pe Bandona Street și am găsit clădirea 
dărăpănată în care se afla biroul lui Arnelli. Ajunsesem exact 
la timp și m-a primit imediat. 

Era un bărbat scund de peste cincizeci de ani, cu păr 
argintat şi figură nobilă, luminată de niște ochi ageri, vioi, 

adăpostiți de sprâncene stufoase. I-am vorbit în italiană. A 
părut surprins când l-am întrebat dacă știa unde este Philippe 
Cottens. 

— Domnul Cottens a venit să-mi ceară sfatul cu privire la o 
concesiune, cu șase-șapte luni în urmă, dar după aceea nu 
l-am mai văzut. 

— Nu știți unde ar fi putut pleca? 

— Nu, îmi pare rău. Nu pot să vă ajut cu nimic. Aș vrea să 
vă fiu de folos, dar cu excepţia acelei concesiuni, nu m-a mai 
consultat. A lucrat cu unul dintre colegii mei libieni, Ahmed 
Salem. Mă voi întâlni cu el peste câteva minute la tribunal. 
Dacă doriţi, am să-i spun despre vizita dumneavoastră. Își privi 
ceasul de mână. De fapt, ar cam trebui s-o iau din loc. 

Cu un zâmbet de scuză, se ridică în picioare pentru a-mi 
semnala că discuţia luase sfârșit. 

— N-aş putea să vă însoțesc? am întrebat. Mi-ar plăcea să-l 
cunosc pe domnul Salem. 

Înainte de a răspunde, ezită un moment. 

— Da, desigur. Tribunalul este foarte aproape. 

Pe drum, mă complimentă pentru cunoștințele de limbă 
italiană. 

— Eu mă descurc foarte greu în franceză, recunoscu el cu 
un zâmbet. Dacă n-aţi fi vorbit atât de bine italiana, sunt 
convins că n-am fi reuşit să comunicăm. 

— Italiana pare să fie aici a doua limbă oficială. Sunt mulți 
italieni în Tripoli? 

— Cam treizeci de mii. Noi am construit orașul nou. 
Frumos, nu-i aşa? Ah, iată că am ajuns. 

Împreună cu Arnelli, am intrat în clădirea tribunalului și 
am urcat o scară maiestuoasă. Ajunși la etajul doi, mă conduse 
într-o sală goală. 

— Am puţină treabă, dar mă puteţi aștepta aici. Voi reveni 
îndată ce-l voi găsi pe Salem. 

leși din încăpere și se îndepărtă pe coridor. M-am așezat pe 
una dintre băncile rezervate publicului. După câteva minute, 
au început să apară bărbaţi, purtând aproape toți 
îmbrăcăminte arabă. Apoi au intrat și câteva femei complet 
ascunse sub voaluri. 

La început nu mi-am dat deama de interesul pe care-l 
suscitam, însă in cele din urmă, toate privirile acelea 
insistente, m-au făcut să înţeleg că eram singura femeie 
neacoperită din încăpere. Am avut senzaţia că prezența mea era 
şocantă si nu după multă vreme am început să mă simt indecentă. 

La intrarea curţii, am constatat că magistraţii și avocaţii mă 
studiau cu aceeași asprime. Pentru prima oară, am simţit că 
sunt obiectul ostilității şi m-am abținut cu greu s-o iau la 
goană. 

Într-un târziu, Arnelli şi-a făcut apariţia în uşă și mi-a făcut 
semn să ies pe culoar, spre marea mea ușurare. 

— M-am întâlnit cu Salem, îmi spuse el. Nu știe unde se află 
domnul Cottens. 

— Aș vrea să vorbesc cu dumnealui. 

— Deja a plecat. 

De ce așteptase ca Salem să plece înainte de a se întoarce? 
Doar ştia că-l însoţisem la tribunal cu unicul scop de a vorbi 
cu respectivul. 

— Cum l-aș putea contacta? 

— Probabil că s-a dus la birou, dar n-o să vă spună nimic 
mai mult decât ce aţi aflat de la mine. 

Am avut sentimentul că, din cine ştie ce motive, Arnelli nu 
dorea să-l cunosc pe Ahmed Salem. Cu toate astea, deși 

împotriva voinţei, îmi dădu adresa şi-mi zise că era pe lângă 
Maidan Asoluhada. L-am salutat și am părăsit clădirea 
tribunalului. 

Pe drumul spre hotel, am cumpărat editia în limba italiană 
a unui ziar local şi am cercetat-o grăbită în aşteptarea mesei de 
prânz. Nu știam ce speram, sau mă temeam, să găsesc în 
jurnal. Pe cele patru pagini, nu erau decât scurte știri politice, 
anunţuri oficiale, reclame și relatări ale unor crime şi 
accidente. Nimic să mă intereseze în mod special. 

În restaurant, draperiile de la ferestrele largi care dădeau 
spre port fuseseră trase. Am ales o masă, dar înainte de a 
apuca să consult meniul, Eric își făcu apariţia. 

— Te deranjează compania mea? 

Fără să aștepte răspuns, se așeză, iar presupunerea lui 
implicită că-i doream prezenţa mă irită. 

— Şi ce se întâmplă dacă mă deranjează? 

— Fii mai inteligentă, Diana. Locuim în același hotel și 
trebuie să mănânc și eu. Ar fi ridicol să mă așez la altă masă. 
Se aplecă spre mine, zâmbind provocator. Ti-e frică? 

— Sunt cea din urmă persoană de pe lume căreia i-ar fi frică 
de tine. Te cunosc mult prea bine. 

Îmi ignoră replica răuvoitoare. 

— Ai avut parte de o plimbare plăcută în dimineața asta? 

— Nu sunt aici pentru plimbări. Am venit să-l întâlnesc pe 
Philippe și până n-am să dau de el, nu mă va interesa altceva. 

— Cum plănuiești să-l găsești? Ai de gând să apelezi la 
farmece? 

Am oftat, ignorându-i sarcasmul. 

— Sau poate ai prefera să apelezi la poliţie, continuă el 
ambiguu. Sunt alături. 

Oare voia să-mi suscite bănuieli în privinţa legalității 
activităţilor lui Philippe? 

— Aș fi mers la poliţie dacă aș fi crezut că a avut vreun 
accident. 

— Dacă acesta ar fi fost cazul, ar fi apărut o relatare în presa 
locală. Sunt foarte discreţi în chestiuni de politică, dar nu 
pierd nici un accident, crimă sau dezastru natural — n-au acces 
la alte informaţii de interes. Uite ce-i, Diana, nu-ţi lăsa 
imaginaţia s-o ia razna doar fiindcă te găsești într-o ţară 
străină. Dacă ai fi în Franţa și Philippe ti-ar trage clapa, pur și 
simplu ai aştepta să apară și să-ţi explice motivele. 

— Nuss în Franţa. 

— Ti-ai început cercetările? 

l-am povestit despre vizita la Arnelli și așteptarea inutilă 
din sala de tribunal. 

— În mod deliberat, Arnelli a aranjat lucrurile în așa fel 
încât să nu-l întâlnesc pe Salem, am concluzionat. Sunt 
convinsă că-mi ascunde ceva. 

— Pun pariu că ai provocat senzaţie în sala aceea! 

— A fost ca și când m-aș fi expus nud. 

Râse. 

— În Kuwait, ai fi fost obligată să porţi voal, cu toate că ești 
cetăţean francez. 

— Glumeşti? 

— Deloc. Până acum, ai văzut câteva femei libiene. Din 
cauza îmbrăcăminții, este imposibil să le deosebești, iar dacă 
ai fotografia vreuna, fără permisiunea soţului, ţi s-ar confisca 
pelicula. 

— Nu mi-am luat aparatul de fotografiat. Nu pricepi că 
nu-s aici în calitate de turist? 

— Dacă rămâi, ai de ales între a sta în cameră și a ieși să 
descoperi frumuseţile locului, așa că ai putea deveni turistă. Ai 
de gând să te măriţi cu Philippe? 

— Ce-ntrebare! Suntem logodiţi. 

— Ce răspuns! Și cu mine ai fost logodită. 

— Ba nu, n-am fost. 

— De ce sustii așa ceva? Fiindcă n-am avut binecuvântarea 
părinţilor tăi? Nu te știam atât de tradiționalistă. Oricum, hai 
să presupunem că te măriți cu Philippe. Vei avea toată viaţa la 
dispoziţie să-i fii alături, dar în Libia n-ai să stai decât scurtă 
vreme, așa că ar trebui să profiţi de ocazie. Este o ţară pe care 
merită s-o cunoști. 

— Cu tine pe post de ghid? 

— Nu. Mă tem că nu-i posibil. Din păcate, am de lucru. Dar 
te pot însoţi din când în când. Începând de poimâine, de 
exemplu, voi avea două zile libere. 

— Aș prefera să descopăr frumuseţile orașului în compania 
lui Philippe. 

— Ei bine, „ceva” este preferabil lui „nimic”. Dacă te 
mulțumești cu mai puţin, sunt gata să-ţi ofer umilele mele 
servicii. 

Râdea, însă privirea îi rămăsese intensă şi-mi urmărea cu 
atenţie chipul. Oare ce voia? Orice ar fi fost, nu mă interesa; 
între noi, totul fusese spus de mult timp. 

Nu mă puteam resemna cu acceptarea uneia dintre cele 
două alternative expuse de Fric: fie să rămân în cameră, fie să 
ies pentru a cunoaște frumuseţile orașului. Trebuia să existe o 
modalitate de a-l descoperi pe Philippe. Poate prin compania 
la care lucra? Să-i sun la Zelten? Am hotărât să nu apelez la 
soluţia asta decât în ultimă instanţă, căci mi-era teamă că 
Philippe s-ar fi putut să nu dorească să se afle că mă chemase. 
Fusese atât de misterios ... 

Tata îmi dăduse numele unui bărbat de la ambasada 
franceză, pe care-l cunoștea, pentru cazul că aș fi avut nevoie 
de vreun ajutor neprevăzut. Mă gândisem să-i fac o vizită, dar 
aveam unele îndoieli. În biletul lăsat, Philippe spunea că 
pleacă pentru câteva zile. Dar nu scotea nici o vorbă despre 
destinaţie şi dacă dorise ca nici măcar eu să n-o cunosc, era 
posibil să nu vrea s-o afle nimeni; așa că exista o șansă 
apreciabilă să nu se bucure de alertarea ambasadei. Și întrucât 
promisese că-mi va explica la întoarcere, s-ar fi putut să 
considere nerăbdarea mea ca pe o lipsă de încredere. 

Cea mai bună variantă ar fi fost probabil o vizită la Ahmed 
Salem. Și așa Philippe s-ar fi putut supăra, dar măcar puteam 
să fiu sigură că Salem, avocatul lui, va fi discret. 

Am telefonat la agenţia Transturist și am întrebat de Musa, 
şoferul care-mi declarase că va fi oricând dispus să mă ducă 
oriunde aș fi vrut să ajung. 

Scurt timp după aceea, Mercedesul lui alb cu negru trase la 
intrarea în hotel. Fără să ştiu de ce, am simţit că ar fi fost 
preferabil să nu-i explic exact unde doream să merg. Arnelli 
îmi dezvăluise că biroul lui Salem se afla în apropierea unei 
piețe numite Maidan Asoluhada și aceasta fu adresa pe care 
i-am dat-o lui Musa. Îşi închipui că vreau să vizitez orașul vechi 
și nu i-am dat nici un motiv să creadă altceva. 

La sosire, refuză din nou plata. Agenţia urma să aibă grijă 
de tot, zise el, adăugând, înainte de a demara, că-mi va sta 
mereu la dispoziţie. 

Maidan Asoluhada era la întâlnirea a două lumi. Pe o parte, 
zidul de protecţie al vechii cetăţi arabe; pe cealaltă, 
bulevardele drepte și largi ale orașului modern. Am așteptat 
ca mașina lui Musa să dispară în trafic și apoi m-am îndreptat 
spre biroul lui Ahmed Salem, de pe strada Omar Muctar. 

Mi s-a spus că nu era acolo și că urma să se întoarcă peste 
o oră. Nedorind să-l aştept, m-am hotărât să dau o raită prin 
cartierul arab. 

Vechiul Tripoli cunoscuse puţine schimbări de la asediul 
spaniol care adusese orașul sub dominaţia Cavalerilor Ioaniti. 
Zidul de apărare rămăsese în picioare, iar în interiorul său 
străduțele formau un labirint complicat, ca în orice oraș arab 
— Casbah. 

M-am oprit să urmăresc meșteri care făceau bijuterii de 
aramă și sculptau în lemn de măslin. Simplitatea moscheei de 
alături era fermecătoare. Cu faţa la zid, doi credincioși se 
rugau, în vreme ce un al treilea se scălda în apa unei fântâni. Mai 
departe, vânzătorii își strigau marfa într-o piaţă sub cerul liber. 

Am început să străbat străduţe din ce în ce mai înguste, 
care-și făceau loc printre clădiri joase. Uneori erau atât de 
strâmte încât soarele nu le lumina niciodată. Însă erau pline 
de viaţă: copii fericiţi jucându-se neobosiţi, bărbaţi discutând 
în grupuri sau mergând, femei purtând voaluri roz sau albe. 

Hoinărind la întâmplare, am traversat întregul cartier fără 
să mai întâlnesc alt european; totuși, nici un moment nu 
m-am simțit în primejdie. Mulţi oameni mă priveau cu o 
curiozitate indiferentă, dar fără pic de animozitate. 

Dincolo de metereze, străjuia arcul de triumf construit de 
Marcus Aurelius pe vremea când Tripoli fusese colonie 
romană. O moschee nouă, zugrăvită în verde pal, se ridica mai 
sus de arc. În spate, se vedea marea. 

Priveam moscheea când am observat un tânăr de douăzeci 
și ceva de ani, purtând niște pantaloni albaștri și o cămașă gri. 
Îmi părea vag familiar, dar nu-mi aminteam unde-l mai 
văzusem. 

Verificându-mi ceasul de mână, am constatat că venise 
vremea să mă întorc la biroul lui Ahmed Salem de pe strada 
Omar Muctar. Am pornit-o înapoi pe același drum, încercând 
să mă descurc în labirintul orașului, dar destul de repede, 
spre disperarea mea, m-am rătăcit. Ajungând într-o fundătură, 
m-am retras şi am cotit pe o străduţă liniștită, pustie, cu 
excepția unei femei singure la oarecare distanţă înaintea mea. 
Apoi, am auzit pași în urmă. M-am uitat și l-am văzut pe 
tânărul cu cămașă gri. Dintr-o dată, mi-am amintit unde-l mai 
văzusem: la tribunal, în dimineaţa aceea. Să fi fost doar o 
coincidență? Grăbind pasul instinctiv, mi-am dorit să fi fost 
sigură. 

Am cotit la dreapta și am ajuns la o intersecţie. Un bătrân 
decortica cereale, strivind boabele sub călcâie. Privirea lui 
lipsită de expresie se opri un moment asupra mea. M-am uitat 
peste umăr. Arabul cel tânăr era tot acolo. Acum eram 
convinsă că mă urmărea. 

Mi-a revenit în minte avertismentul lui Eric și mi-am dorit 
să-l fi luat mai în serios. Oare individul intenţiona să mă 
tâlhărească? Nimeni n-ar fi intervenit dacă-mi smulgea poșeta. 
Nu aveam mulţi bani asupra mea, dar n-aş fi vrut să-mi pierd 
actele. 

O teamă iraţională mă cuprinsese. Singurul meu gând era 
să ajung cât mai repede în orașul modern, dar mă rătăcisem și 
aveam senzaţia că mă învârt în cerc. Bărbatul continua să mă 
urmărească îndeaproape și-mi era frică să mă opresc și să cer 
lămuriri cuiva. Mi-am pierdut stăpânirea de sine și am luat-o 
la fugă, unde vedeam cu ochii, nemailuând în seamă decât 
impulsul spaimei. 

M-am împiedicat în pavajul de piatră denivelat și am căzut 
în genunchi, scăpând poșeta. Conţinutul s-a împrăștiat pe jos. 

— V-aţi rănit, domnişoară? 

Urmăritorul utilizase o franceză ireproşabilă. Se lăsă pe 
vine și începu să-mi adune lucrurile. 

— Nu, n-am nimic. 

— De ce alergaţi? mă întrebă el cu reproș. 

l-am dat prima explicaţie care mi-a venit în minte. 

— Am întârziat la o întâlnire și m-am rătăcit. 

Mi-a înmânat poșeta şi m-a ajutat să mă ridic. 

— Unde trebuie să ajungeţi? 

— La Maidan Asoluhada. 

— Nu-i foarte departe. Doriţi să vă conduc? 

— Nu ... nu, mulţumesc. Doar să-mi spuneți cum să ajung. 

Spre marea mea ușurare, m-a îndrumat fără să mai insiste 
să mă conducă şi m-am descurcat cu ușurință. Acum, 
simțindu-mă iar în siguranţă, nu-mi puteam explica atacul de 
panică resimţit mai devreme. De ce atribuisem acelui tânăr 
intenții rele? Din întâmplare, se deplasa în aceeași direcţie, 
asta fusese tot. Fuga mea frenetică îmi părea acum ridicolă. 
Am dat vina pe Eric: avertismentul lui mă speriase. 

Ahmed Salem, un bărbat de vreo patruzeci de ani, cu faţa 
ciupită de vărsat, m-a întâmpinat cordial. Am vorbit în italiană. 

— Mi s-a spus că m-ati căutat când lipseam, spuse el. Îmi 
pare rău că v-am făcut să aşteptaţi, mai ales fiindcă nu pot să 
vă dau nici o lămurire în privinţa domnului Cottens. 

— Dar vă este client, nu-i așa? 

— M-am ocupat de o problemă legală în numele lui, cu 
câteva luni în urmă. De atunci, n-am mai auzit de el. 

Mi-am amintit că Arnelli menţionase o concesiune. 

— A apelat la dumneavoastră pentru o închiriere? l-am 
întrebat. 

— Da, un apartament. Era o dispută asupra posesiei lui, dar 
s-a rezolvat şi l-am închiriat. 

În scrisorile sale, Philippe nu pomenise nimic despre așa 
Ceva. 

— ÎL mai are încă? 

— Nu știu. După cum v-am spus, asta s-a petrecut acum șase 
luni. Până acum, e posibil să se fi mutat. 

— Mi-aţi putea da adresa, totuși? 

Tăcere. Ezita din acelaşi motiv pentru care Arnelli fusese 
reticent să mă ia cu el la tribunal? Ridică din umeri, 
predându-se. 

— Strada Balatra, numărul șapte, la etajul al șaptelea. 

Am părăsit biroul revigorată. În sfârșit, obținusem o 
informaţie precisă. Mă intriga faptul că Philippe nu găsise cu 
cale să-mi pomenească despre apartament. 

Am ajuns pe strada Balatra după o plimbare de zece 
minute. La numărul şapte se înălța o clădire destul de 
modernă. În holul de la intrare se găseau rânduite, în ordinea 
etajelor, cutiile poştale, fiecare purtând câte un nume. Nici un 

Philippe Cottens. Aparent, nu mai locuia acolo, așa cum 
sugerase Salem. Chiar și așa, am luat liftul și am urcat la etajul 
șapte. 

Pe palier existau trei uși, purtând plăcuțe cu numele 
chiriașilor. Pe nici una nu apărea numele lui Philippe. Totuși, 
dacă stătuse acolo, poate că vreunul dintre vecini îl cunoscuse 
și mi-ar fi putut da relaţii despre el. 

La două dintre sonerii n-a răspuns nimeni. Cea de-a treia 
ușă fu deschisă de o tânără subțirică, blondă, zbârlită. Mă privi 
suspicioasă. 

— Cunoașteţi un oarecare Philippe Cottens? am întrebt-o în 
italiană. 

Rezultatul fu remarcabil: se albi la faţă, iar buzele începură 
să-i tremure. 

— Cum? N-am reţinut numele. 

Vorbea italienește cu un accent franțuzesc atât de puternic 
încât am continuat în franceză, aceasta fiindu-i limbă maternă, 
în mod evident. 

— ÎL caut pe Philippe Cottens. 

— Nu cunosc pe nimeni cu numele acesta. 

Îmi trânti ușa în faţă. Descurajată, am rămas pe palier. Să 
se fi întrerupt și pista abia descoperită? 

Pe drumul de întoarcere spre hotel, soarele începuse să 
apună. Dacă era să mă iau după ceea ce realizasem, aș fi putut 
foarte bine să-mi petrec ziua în cameră. Eram dezamăgită și 
plină de resentimente. De ce nu-mi ceruse Philippe să-mi 
amân călătoria până ar fi revenit la Tripoli, în loc să mă lase să 

aştept de una singură într-un oraș străin, chinuindu-mă să aflu 
unde ar fi putut să fie și de ce plecase? Resentimentele mele 
erau amestecate cu neliniște. Atât Salem cât și Arnelli îmi 
răspunseseră la întrebări; totuși, la ambii simțisem reticență. 
Chiar și Eric ... 

Lângă hotelul Uaddan, la parterul unei clădiri, se găsea un 
magazin mare. Traversând strada, mi-am aruncat privirea în 
vitrină şi am observat silueta unui bărbat, urmărindu-mă. 
Purta cămașă gri și pantaloni albaștri. Am fost convinsă că era 
același tânăr cu care mă întâlnisem în orașul vechi, dar traficul 
intens mă obligă să aştept până am ajuns pe celălalt trotuar, 
înainte de a mă întoarce. Însă în acel moment n-am mai văzut 
pe nimeni. Oare mă înșelasem? În ultimă instanță, cum să fiu 
sigură că-l recunoscusem într-o fugitivă reflectare în vitrină? 

În hotel, m-am dus la recepție să întreb dacă nu-mi fusese 
lăsat vreun mesaj. Nimic. Nu puteam scăpa de senzaţia că 
Philippe uitase de mine. 

Ca să-l evit pe Eric, am coborât la cină mai devreme, dar am 
constatat că mă aștepta deja. Refuzul de a mă așeza la masa lui 
ar fi putut împrumuta întâlnirii o semnificaţie pe care de fapt 
n-o avea. 

Mă întrebă cum îmi petrecusem după-amiaza. l-am povestit 
vizita la Ahmed Salem, trecând sub tăcere spaima pe care o 
încercasem în orașul vechi. 

— Ştiai că Philippe a închiriat un apartament? l-am 
chestionat. 

— Nu, dar ce ţi se pare atât de neobișnuit? 

— Mi se pare ciudat că a făcut așa ceva la Tripoli, când el 
lucrează la sute ce kilometri depărtare. Tot dubios este și 
faptul că nu mi-a menţionat nimic în scrisori. 

— Din când în când, vine la Tripoli. Poate a considerat că e 
preferabil să locuiască într-un apartament în loc de hotel. 

— Ei bine, acum nu-l mai are. M-am dus până acolo să văd 
dacă nu reuşesc să aflu ceva. 

— Te-ai deplasat în strada Balatra? 

L-am privit surprinsă. 

— Cunoşti adresa? 

— Adineauri mi-ai spus-o. 

Eram sigură că n-o făcusem, dar nu mai eram în relaţii 
suficient de amicale încât să-mi permit să-l acuz de minciună. 

— Ce sperai să afli, Diana? continuă el. Adu-ţi aminte ce-a 
păţit nevasta lui Barbă Albastră din cauza curiozităţii. 

— Mulţumesc pentru comparaţie. Sper că nu-ţi închipui 
că-s în pericol? 

— Depinde cum definești cuvântul pericol. 

— M-am cam săturat de apropourile tale vagi, Eric! Dacă știi 
ceva, spune-o! 

— Voiam numai să-ţi sugerez că dacă scormonești în vieţile 
oamenilor, s-ar putea să descoperi lucruri neplăcute. 

— Nu scormonesc în viaţa lui Philippe. Și chiar dacă aș fi 
făcut-o, sunt convinsă că n-aş fi găsit nimic dubios. În ultimă 
instanţă, este logodnicul meu. 

— Cum dorești, zise el impertinent. Apoi, figura îi deveni 
serioasă. Ascultă-mă și fii răbdătoare. Așteaptă să primești vești 
de la Philippe și nu mai încerca să-i dai de urmă. Asta este cea 
mai înțeleaptă politică, poţi să mă crezi. 

— De ce? 

Schimbă subiectul fără să-mi răspundă. 

La sfârșitul cinei, i-am spus că sunt obosită și că doresc să 
mă retrag în cameră. Însă Eric avea alte planuri. 

— Hai să ieşim la o plimbare. Vreau să discutăm. 

— Și până acum ce am făcut? În afară de asta, parcă ziceai 
că n-ar trebui să ies din hotel noaptea. 

Dacă avea ceva spus, de ce n-o făcuse în timpul mesei? 
Totuși, sperând că-mi va destăinui ce știa despre Philippe, am 
acceptat. 

Era o noapte caldă. Minaretul moscheii se înălța ca un far. 
Am pornit spre malul mării, schimbând din când în când 
observaţii fără importanţă. Eric şi-a sprijinit coatele pe 
balustradă. Așteptam să înceapă, dar rămase tăcut. În cele din 
urmă, l-am întrebat: 

— Ştii unde se află? 

— Cine? 

— Philippe, desigur! 

— Lasă-l încolo pe Philippe! N-am venit aici ca să vorbim 
despre el; trebuie să vorbim despre noi! 

— Noi? 

— Da, noi! Şi mai ales despre trecutul nostru. N-ai vrut să 
mă asculți și mi-ai trimis înapoi toate scrisorile nedeschise. 
Cred că am dreptul la o explicaţie. 

Era prea întuneric să-i pot vedea faţa, dar vorbea ca și când 
s-ar fi referit la întâmplări petrecute cu o zi în urmă. 

— De ce să mai dezgropăm trecutul, Eric? Nu mai am nimic 
împotriva ta. 

— Nici o surpriză, având în vedere că nu eu am fost cel care 
a refuzat să asculte. 

În dorinţa de a evita o ceartă, am spus pe un ton conciliant: 

— Bine, să zicem că am greșit. Acum, e prea târziu pentru a 
rectifica. 

— Nu-nţeleg de ce, din moment ce ai demonstrat că nu te 
prea deranjează anularea unei logodne. 

— Ce-ar mai fi fost de reparat? Niciodată nu ti-ai asumat 
vreun angajament faţă de mine. 

— Nu-i adevărat. Dar nu te neliniști. Nu încerc o împăcare. 
Vreau numai să fiu judecat cu corectitudine. Îmi datorezi o 
șansă de a-ţi explica incidentul pe care l-ai folosit ca scuză 
pentru a-ți călca promisiunea. 

— Crezi că mi-am călcat cuvântul faţă de tine? 

— Mi-ai promis că ai să te căsătorești cu mine îndată ce vei 
împlini douăzeci și unu de ani şi apoi, cu două luni înainte ... 

— Am descoperit că nu-mi erai fidel. 

— Infidel? Fiindcă am scos la cină de câteva ori amica unui 
văr? Era singură și se simţea pierdută. N-a însemnat nimic 
pentru mine și n-a afectat în nici un fel iubirea pe care ti-o 
purtam. Nu pretind că ceea ce am făcut a fost foarte corect, în 
lipsa unei explicări a circumstanțelor, dar n-am dat 
importanţă lucrurilor. Dacă m-ai fi iubit ... 

În ciuda eforturilor mele de a rămâne detașată, m-am simţit 
cuprinsă de mânie. De ce mai redeschidea Eric vechile răni? 
Era incapabil de fidelitate, iar eu nu puteam accepta lipsa ei. 
Foarte simplu! 

— N-am sperat să treci cu vederea, zise el încetișor, dar 
credeam că mă vei ierta, din cauza circumstanțelor 
solicitante. Eram tânăr, departe de tine și singur într-o ţară 
străină. 

— Singur? N-aș prea zice. Aveai câteva femei la dispoziție — 
pe rând, bănuiesc, deşi nu pot fi sigură. 

— Am acceptat compania femeilor, dar nici una dintre ele 
n-a contat pentru mine. 

— Cel puţin una a însemnat ceva, având în vedere că micile 
voastre „ieșiri la cină” s-au prelungit câteva luni. 

— Nu-i adevărat! Ai fost greșit informată. 

— Să nu ne mai încurcăm în detalii, Eric. Adevărul este că 
noi doi avem concepții foarte diferite despre dragoste. Ti-ar fi 
plăcut să mă adaugi haremului tău, numai că eu doream un 
bărbat care să mă iubească exclusiv. 

— Te înșeli. N-am iubit decât o dată în viaţă. Aș fi fost un soț 
fidel. Dar ai distrus totul cu încăpățânarea ta și apoi, prin 
logodna stupidă cu Philippe. 

Din nou mă cuprindea furia. Ranchiuna lui era rezultatul 
mândriei șifonate; poate că simţea o oarecare părere de rău că 
mă pierduse, dar era mai ales rănit că fusese înlocuit. 

— Logodna mea nu-i stupidă și refuz să te mai ascult ... 

— Fii cinstită, Diana. ÎI iubeşti cu adevărat pe Philippe, așa 
cum ne iubeam noi? 

— Nu se pot compara situaţiile. Am depășit vârsta la care 
m-aș fi putut mulțumi cu iluzii. Noi visam doar împreună; 
acum, prefer să trăiesc. Viitorul meu împreună cu Philippe nu 
va mai fi clădit pe nisipuri mișcătoare. 

În întuneric, l-am auzit izbucnind în râs. 

— Pe nisipuri poți să-ţi instalezi un cort, iar propriul cort e 
mai bun decât un apartament închiriat sau o cameră de hotel. 
Eşti sigură că nu regreţi nimic, Diana? 

— Nu mai mult ca tine. 

Râse din nou. 

— Am renunțat la regrete. 


Capitolul 4 


La revenirea în cameră, am încercat să-mi dau seama de ce 
adusese Eric în discuţie subiectul despărțirii noastre. Probabil 
că unul dintre motive fusese dorinţa lui de a se justtifica, dar 
când m-am gândit la conversaţia avută mi s-a părut că 
încercase să-mi demonstreze că mă înlocuise. Spusese că nu 
mai simţea nici un fel de regrete. De ce? Fără îndoială, fiindcă 
găsise pe altcineva. Atunci când afirmase că nu iubise decât o 
singură dată nu se referise la mine. 

Acuzele lui continuau să mă irite. Incredibil că dădea vina 
pe mine pentru despărțirea noastră! Nu-și negase 
infidelitatea; totuși, eu eram de vină fiindcă nu-l iertasem! 

Când Philippe mă chemase la Tripoli, înțelesese oare că-mi 
dădea șansa de a-l revedea pe cel pe care-l iubisem în trecut? Cel 
putin, acum puteam să-i spun că nu mai avea nici un motiv de 
gelozie. Eric își găsise o nouă dragoste și nu mai ţinea la mine. 
Vestea ar fi trebuit să mă bucure, dar simţeam doar un resentiment 
care n-ar fi trebuit să existe și o tristeţe inexplicabilă. 

A doua zi dimineaţă, la ora zece, am fost deșteptată de 
țârâitul telefonului. Era domnul Arnelli, care mă invita la cină 
acasă la el, în seara aceea. Soţia lui abia aștepta să mă 
cunoască. Cu toate că era o invitaţie complet neașteptată, am 
acceptat. În mod clar, Arnelli nu-mi spusese tot ce ştia; speram 
să se fi răzgândit și să fie mai puţin secretos cu această ocazie. 

Am sunat la recepție să întreb dacă primisem vreun mesaj 
telefonic sau vreo scrisoare și am fost iar dezamăgită. Am 
început să mă întreb cât mai aveam de așteptat la Tripoli. 
Nu-mi luasem mulți bani. Nu știam cât mă va costa camera de 
hotel dar, judecând după preţurile de la restaurant, mă 
temeam că nu voi avea cu ce să achit nota dacă șederea se 
prelungea. 

Am chemat din nou recepţia și m-am interesat de prețul 
camerei. Mi s-a spus că toate cheltuielile erau asigurate de 
Transturist. Asta m-a liniștit, Philippe se gândise la toate. 
Cunoscându-i meticulozitatea, ar fi trebuit să mă aștept la una 
ca asta. Funcţionarul adăugă că, deși camera fusese rezervată 
pentru numai trei săptămâni, puteam rămâne mai mult, dacă 
doream. Informaţia căzu ca un trăsnet, așa încât am închis fără 
să mai răspund. 

Trei săptămâni! Philippe mă rugase să vin cât de repede 
pot; totuși, plecase din Tripoli, făcându-mi o rezervare de 
trei săptămâni! Ce să însemne? Eram complet derutată. 
M-am decis să nu mai spun nimănui ce descoperisem și mai 
ales lui Eric. 


48 CAROLINE GAYET 


La prânz, Eric nu făcu nici o referire la discuţia de noaptea 
trecută. Începu să-mi povestească despre proiectele de 
construcţii rutiere în care era implicat. 

— Cât ai să rămâi în Libia? l-am întrebat. 

— Câteva luni. După încheierea studiilor preliminare, mă 
voi întoarce în Franţa. 

— Şi apoi te vei căsători? 

Întrebarea îl prinse nepregătit. Însă îşi reveni rapid şi 
răspunse zâmbind: 

— Dacă ar fi după mine. Apoi schimbă brusc subiectul. 

La despărțire, am savurat senzaţia de a-l anunţa că nu 
aveam să-l văd la cină. M-a rugat să-mi petrec ziua următoare 
cu el. Întâi am declinat invitația, dar pe urmă am acceptat. 
Acum, Știindu-l îndrăgostit de alta, nu mai aveam de ce să mă 
tem Că va încerca să reînvie trecutul. 

După-amiază, am vizitat un vechi castel de pe malul mării, 
care adăpostea un muzeu. Nu prea aveam ce face și m-am gândit 
că o schimbare de peisaj m-ar fi ajutat să-mi clarific gândurile. 

După ce am admirat o colecţie de mozaicuri, am urcat pe 
acoperiș. În fața mea se desfășura o imagine panoramică a 
orașului; minaretele și domurile albe, bulevardele rectilinii 
aflate încă în construcţie, portul cu nave la ancoră și bărci de 
pescuit trase la chei și strălucirea albastră a mării pe fundal. 

M-am sprijinit de parapet, iar întrebările ce nu-și găsiseră 
răspunsuri mi-au cuprins mintea. Ce aș fi putut face dacă 
trecea timpul și nu primeam vești de la Philippe? Nu-mi 
surâdea ideea de a mă întoarce la Paris fără să-l fi găsit. Oare 
îmi va furniza Arnelli doritele informaţii? Și cum rămânea cu 
Eric? Eram convinsă că ştia mai mult decât îmi spusese. 

Gândul îmi tot fugea la femeia de care se îndrăgostise. 
Oare cum arăta? O iubea suficient ca să-i arate fidelitate? Mie 
nu-mi fusese loial și n-o ascunsese. Mă rănise acea 
recunoaștere; murdărea trecutul şi-mi ruina plăcerea de a-mi 
aminti de prima iubire. Până noaptea trecută, fusesem 
convinsă că nici unul dintre noi nu va mai avea parte de un 
sentiment atât de intens, însă acum aflasem ca regăsise 
emoțiile iubirii lângă altă femeie. 

Mi-am alungat gândurile amare și am coborât în zona de 
muzeu ocupată de specimene împăiate ale animalelor din 
Sahara: șacali, hiene, vulpi, arici, gazele și uaddani. Paznicul 
îmi spusese că uaddana era pe cale de dispariţie; ultimile 
exemplare puteau fi găsite în zone îndepărtate ale deșertului 
libian. Şacalii erau numeroși, dar şi viaţa acestora era 
ameninţată în vecinătatea orașului Tripoli. 

Pe când părăseam muzeul, l-am zărit pe tânărul arab care 
mă urmărise cu o zi în urmă. Venea agale spre mine pe 
trotuarul celălalt. Uitasem de el. Încercasem să mă 
autoconving, că repetatele noastre întâlniri se datorau numai 
întâmplării și fără să-l privesc, am continuat să merg de-a 
lungul fortificațiilor până la strada Adrian Pelt. Ajunsă la cele 
două obeliscuri care mărgineau scara ce cobora spre malul 
mării, am întors capul și m-am uitat în urmă. Era acolo. 

Nu mai exista nici o îndoială că mă urmărea. Am simţit 
impulsul de a mă duce la el și de a-l întreba ce dorește, dar 
n-am avut curaj. În afară de asta, i-ar fi fost foarte simplu să se 
pretindă inocent. 

Situaţia începea să mă îngrijoreze. Să-l fi angajat cineva să 
nu mă scape din ochi? Dacă da, cine? Și de ce? Nu-mi puteam 

imagina ce motiv ar fi putut avea cineva să vrea să-mi cunoască 
toate mișcările în afara hotelului. Mi-am zis că tânărul acţiona 
probabil din proprie iniţiativă: mă văzuse umblând de una 
singură prin oraș, mă plăcuse și mă urmărea în speranța de a 
găsi prilejul să mă cunoască. Părea o explicaţie plauzibilă, iar 
dacă așa stăteau lucrurile, puteam avea unele neajunsuri, dar 
măcar eram în siguranţă. Cu toate astea, mi-am propus să fiu 
în gardă. 


KKK 


Arnelli insistase să mă ia de la hotel. Și-a făcut apariția la 
opt fix. 

— Noaptea, e preferabil să nu ieși de una singură, mi-a 
explicat el și a demarat. 

— E periculos? 

— Poate că da, poate că nu. Dar e mai bine să fii prevăzător. 

Apartamentul lui era situat la ultimul etaj al unui bloc luxos 
din centrul orașului. Nevastă-sa m-a informat că mai deţineau 
şi o casă la țară, unde-și petreceau vacanţele și câte un 
weekend din când în când. 

Era o femeie scundă, plinuţă, care fusese cândva 
atrăgătoare, dar renunţase la eforturile de a-și păstra silueta. 
Cina măreaţă pe care o pregătise era bogată în calorii și se 
servi, vizibil încântată, cu porţii darnice. Reușea, în același 
timp, să reverse un şuvoi permanent de cuvinte care-l 
redusese pe soţ la tăcere. 

La terminarea mesei, am trecut în camera de zi pentru cafea 
și m-a întrebat dacă aveam vreo veste de la logodnicul meu. 

Când îl vizitasem la birou, îi destăinuisem lui Arnelli 
circumstanţele vizitei mele la Tripoli. Deşi continuam să nu 
cred că Philippe ar fi putut avea ceva de ascuns, nu-i puteam 
ignora purtarea neobișnuită, așa că am preferat să-i furnizez o 
variantă modificată a faptelor. 

l-am povestit doamnei Arnelli că obținusem o vacanță 
neașteptată de la serviciu şi hotărâsem, sub impulsul 
momentului, să-l vizitez pe Philippe la Tripoli, fără să-l anunţ 
în prealabil, din păcate, la sosirea mea plecase deja și eram 
nerăbdătoare să-l găsesc înainte de terminarea vacanței. 

Doamna m-a compătimit, iar eu l-am întrebat iar pe Arnelli 
dacă nu-mi putea sugera cum să-l găsesc pe Philippe. A repetat 
că n-avea cum să-mi fie de folos. 

— De câtă vreme este în Libia? m-a întrebat soția. 

— Opt luni. 

— Până acum, n-aţi mai încercat să-l vizitaţi? 

— Libia este cam departe de Paris, în afară de asta, el nu 
prea are timp liber. 

— V-a cerut să nu veniţi? 

— Nu, sigur că nu. Numai că n-am avut ocazia. 

— Dar nu i-aţi spus că veniţi. Vă temeaţi că s-ar putea să nu 
fie de acord? 

— Sunt convinsă că ar fi încântat să mă vadă. 

— Vă scrie adesea? 

— Da. 

— V-a vorbit despre muncă și despre prieteni? 

Întrebările indiscrete începuseră să mă exaspereze și a trebuit 
să fac eforturi pentru a-mi înăbuși impulsul de a i-o spune. 

Arnelli și-a dat seama. 

— Vă rog să iertati curiozitatea soţiei mele, a intervenit el. 
V-a îndrăgit și din cauza asta încearcă să priceapă. 

— Ce să înțeleagă? 

— De ce aţi venit fără să aveţi siguranţa că-l veţi întâlni pe 
logodnicul dumneavoastră. 

— Mi-a scris că se află la Tripoli. 

Au abandonat subiectul și au început să-mi dea sfaturi 
privind lucrurile pe care le-aș fi putut face pe timpul șederii în 
Libia. Arnelli era de părere că ar trebui să vizitez ruinele 
romane de la Sabrata și Leptis Magna. Lui și soției le-ar fi făcut 
plăcere să mi le arate, declară el. 

— Vă mulțumesc pentru ofertă, am răspuns, dar cred că 
Philippe şi-ar dori să mă ducă în acele locuri și l-aș dezamăgi 
dacă i-aș răpi plăcerea. Între timp, în Tripoli există o mulțime 
de privelişti demne de a fi văzute, deși trebuie să recunosc, 
abia aştept să fac o excursie în deşert. Mi-ar plăcea să văd niște 
cămile, de exemplu. 

— Cămile? Nu-s greu de găsit. N-aţi zărit nici una pe drumul 
de la aeroport? 

— Când am sosit era noapte. 

— Mâine dimineaţă, mergeţi la Giumia și veţi vedea câte 
cămile vreți. 

— Logodnicul dumneavoastră trebuie să vă fi povestit 
despre acea piaţă, zise doamna Arnelli. După ce vă veţi 
căsători, aveţi de gând să reveniti în Libia? 

Și se lansă într-un nou interogatoriu. Arnelli părea destul 
de stânjenit de indiscreţiile ei, dar am observat că-mi asculta 
răspunsurile cu mare atenţie. 

Venisem cu speranţa de a obține vreo informaţie utilă. 
Acum, aveam impresia clară că mă invitaseră cu unicul scop de 
a mă trage de limbă. Să fi fost doar simplă curiozitate, sau 
prezența mea la Tripoli era motiv de îngrijorare? 


Kokk 


A doua zi dimineaţă, m-am trezit devreme şi am sunat ca de 
obicei la receptie să mă interesez dacă nu primisem vreun 
mesaj de la Philippe. Funcţionarul păru să regrete că mă 
dezamăgea iar. 

În afara bileţelului enigmatic primit la sosire, Philippe mă 
lăsase în întuneric. Lipsa de consideraţie nu-i stătea în fire și 
nu știam dacă să mă supăr sau să fiu îngrijorată. În cele din 
urmă furia învinse, fiindcă nu părea probabil să fi păţit ceva 
fără să mă poată avertiza. Ca răzbunare, am hotărât ca în lipsa 
lui să-mi fac șederea cât mai agreabilă. 

Acceptasem să-mi petrec ziua cu Eric, dar trebuia să ne 
întâlnim abia la zece și jumătate. Aveam suficientă vreme să 
vizitez piața despre care-mi vorbise Arnelli. Am chemat agenţia 
Transturist și l-am întrebat pe Musa dacă mă putea duce acolo. 

Peste o jumătate de ceas, când am coborât în hol după 
ce-mi luasem frugalul mic dejun în cameră, Musa mă aștepta. 

Piaţa Giumia era organizată într-un sat, la cinci kilometri de 
oraș. Pe drum, Musa îmi spuse că avea trei copii şi-mi arătă cu 
mândrie fotografiile lor. Nu scosese nici o vorbă despre soție, 
dar n-am insistat asupra subiectului fiindcă mi se atrăsese 
atenţia că e foarte nepoliticos să-l întrebi pe un musulman 
despre nevastă. 

Drumul, umbrit de eucalipți, era foarte intens circulat, plin 
de mașini, căruțe și pietoni. La intrarea într-un sătuc cu căsuțe 
albe, joase, Musa trase pe dreapta şi opri. 

— Aici este piața, anunţă el. Am să vă aştept. 

Urmărind mulțimea, m-am trezit într-o zonă împrejmuită 
unde se făcea comerț cu cereale. Așezaţi lângă saci umflați, 
negustorii își înfundau mâinile aspre în grâne, lăsând 
boabele să li se scurgă printre degete. Măgăruși încărcaţi cu 
samare enorme erau conduși prin aglomeraţie. Lumina 
strălucitoare a soarelui pătrundea peste tot, transformând 
boabele de grâu sau curmalele în pepite aurifere, albind 
vechiturile de lână şi făcând să lucească frunzele verzi de 
palmier. 

Am trecut în altă înprejmuire unde erau expuse spre 
vânzare fructe și legume. În cele din urmă, am nimerit şi târgul 
de animale. În interiorul unui ţarc vast înconjurat de pereți 
văruiți, puteau fi văzute oi, capre, vaci, măgari şi cămile. 

Arnelli avusese dreptate: existau acolo cămile — numai 
dromadere, din cele cu o singură cocoașă — de toate 
dimensiunile, vârstele și culorile, de la alb-murdar până la 
maro-închis, trecând printr-o mulţime de nuanţe. Unele aveau 
picioarele legate, altele erau priponite de un par. Câteva 
aveau botniţă. Indiferente la agitaţie și zgomot, se legănau 
neîncetat pe picioarele cu aspect fragil, mestecând imaginare 
fire de iarbă între dinţii îngălbeniți. 

— Vorbiti italiana, doamnă? m-a interpelat un bărbat înalt, 
cam de cincizeci de ani, purtând fes. 

— Sunt franțuzoaică, dar înţeleg italienește. 

— În Franţa n-am ajuns, însă la Roma am fost o dată. 

Cu o politeţe liniştitoare, mi-a povestit că el şi cămilele lui 
au apărut într-un film italienesc. Monologă o vreme despre 
cămile, subiect pe care-l cunoștea bine, apoi își ceru scuze și 
se îndepărtă. Scurta conversaţie imi făcuse plăcere și am 
rămas convinsă că, afară de simpla dorinţă de a fi prietenos, 
nu avusese alte motive de a mă aborda. 

Dintr-o dată, un zgomot asurzitor mă făcu să-mi ridic 
privirea. Câteva avioane cu reacție, aparţinând unei baze din 
apropiere, străbătură cerul senin. Le-am urmărit până au 
dispărut în spatele unui pâlc de palmieri. Apoi ochii mi-au 
căzut asupra tânărului arab cu bluză gri. 

Cum aflase că voi fi la piaţă, când eu însămi abia mă 
hotărâsem în ultimul moment? Am simtit dorinţa s-o iau la 
fugă, dar aglomeraţia era atât de mare încât înaintam 
agonizant de încet. M-am deplasat spre dreapta și m-am trezit 
lângă cămile — prea aproape! M-am retras brusc și am dat 
peste un măgar, am scăpat ca prin minune de copitele unui 
vițel și am nimerit în mijlocul unei turme urât mirositoare de oi. 

Fără vreun semn de agitație, tânărul continua să mă 
urmărească. Am pornit iar spre cămile. A procedat la fel. 
Începusem să-mi pierd capul. Cu toate că încercam să mă 
liniștesc, spunându-mi că nu mi se putea întâmpla nimic 
acolo, înconjurată de atâţia oameni, am simţit că salvarea mea 
depindea de viteza cu care reușeam să mă întorc la Musa și la 
Mecedesul lui. 

Mi-am făcut loc prin mulțime, împingând cu frenezie, dând 
oamenii la o parte cu mâinile şi coatele. Am auzit exclamaţii 
mânioase, dar eram atât de dominată de panică încât nu-mi 
mai păsa ce impresie lasă purtarea mea. 

În final, am ajuns la drum. Când am zărit partea din spate 
a taxiului, am rupt-o la fugă. Musa a coborât și mi-a ieșit 
speriat în întâmpinare. 

— Ce s-a întâmplat, doamnă? 

Am privit peste umăr. Individul rămăsese în urmă, dar era 
încă acolo, pe drum. 

— Musa, îl cunoşti pe omul acela? 

— Nu cred. V-a deranjat? 

Mi-am înăbușit pornirea nebunească de a izbucni în râs. 
Deși nu-l puteam acuza de nimic, a declara că mă deranjase mi 
se părea o gravă subevaluare a realității. 

— Nu, am răspuns. Numai că ... mi s-a părut că l-am mai 
văzut. Nu contează. Te-aș ruga să mă duci înapoi. 


Capitolul 5 


Era aproape unsprezece, când Musa mă lăsă în fața 
hotelului. Pe trotuar, Eric mergea încoace și încolo, 
aşteptându-mă. De la distanță, îmi amintea de Philippe, 
fiindcă ambii erau înalți și bruneţi, dar asemănarea se oprea 
aici. 

— Ai o expresie ciudată, îmi spuse el. Unde ai fost? 

— lartă-mi întârzierea. M-am dus la piaţa Giumia. 

— Şi a fost interesant? 

Eram gata să-i povestesc despre bărbatul cu bluză gri, dar 
m-am răzgândit. Eric ar fi râs de mine. 

— Cel mai mult mi-au plăcut cămilele — dromaderii. 

— Nu-i necesar să fi atât de exactă, zise el cu un zâmbet. Le 
poti numi cămile, cum face toată lumea. 

— Ei bine, oricum, m-a distrat să le văd. 

— A fost nesăbuit din partea ta să colinzi de una singură. 

— Nu eram singură. Era o asemenea aglomeratie încât abia 
mă puteam mișca. 

— Asta n-are nici o relevanţă ... 

— Important este că n-am păţit nimic. 

Eric trecu peste argument cu o ridicare din umeri și îmi 
oferi braţul. Mă conduse până la un Fiat parcat în apropiere 
şi-mi deschise portiera. 

— Ne putem permite. Este mașina de serviciu. 

Tapiseria nu era într-o stare perfectă, dar motorul torcea 
plăcut. Eric conducea cu siguranța de sine cunoscută de 
mine. 

— Unde mergem? l-am întrebat. 

— Mai întâi, vom lua masa la un restaurant de pe malul 
mării, situat în afara orașului. 

— Şi după aceea? 

— Vom face o plimbare cu maşina şi-ţi voi prezenta niște 
zone din împrejurimi. Putem merge să vizităm ruinele romane 
de la Sabrata. Ce părere ai? 

— Îmi convine. 

I-am răspuns fără nici o ezitare, cu toate că nu-l minţisem 
pe Arnelli atunci când afirmasem că nu vreau să fac excursii 
până la apariţia lui Philippe. Acum simţeam cu totul altceva. 
De ce să mă tem că l-aș putea dezamăgi pe Philippe când el 
nu-mi arătase nici un pic de consideraţie? 

Am ieșit din oraș și am traversat suburbiile. Într-un târziu, 
Eric a părăsit drumul şi a oprit mașina pe marginea unei plaje 
pline de pescăruși. 

Restaurantul se afla la oarecare distanță. Era aglomerat, dar 
Eric rezervase o masă lângă fereastră. Meniul oferea un 
sortiment bogat de preparate arabe și italiene. Preferând să 
mă menţin la lucruri cunoscute, m-am rezumat la mâncarea 
italienească. 

— Nu te atrage bucătăria locală? mă întrebă Eric după 
plecarea chelnerului. N-ai vrea să încerci o friptură de cămilă? 

— Ai mâncat carne de cămilă? 

— Mai des decât ţi-ai putea închipui. În orașele de provincie 
și în sate este foarte des folosită. 

— E bună? 

— Da, atunci când provine de la un animal tânăr. Carnea 
cămilelor bătrâne nu-mi place, dar se pare că nu toată lumea 
îmi împărtășește gusturile. Majoritatea celor pe care le-ai văzut 
azi-dimineaţă la piață vor ajunge în măcelării. 

— Aș fi preferat să nu-mi spui. Îmi imaginam că se vor 
întoarce în deșertul libian, de unde provin. 

— Sunt aduse mai ales din Tunisia. 

— Gata cu romantismul! 

Căldura și reflectările soarelui în apa mării îmi dădeau 
senzaţia că aș fi fost în vacanţă și, pentru moment, am uitat de 
ce mă aflam în Libia. Eric mă privea concentrat. În ochii lui 
negri am deslușit lucirea pe care cândva o atribuisem iubirii. 
Cât de tare mă înșelasem! 

— De ce nu mi-ai spus nimic despre femeia aceea? am vrut 
să ştiu. 

Arăta nedumerit. 

— Care femeie? 

— Cea care te-a făcut să-ţi uiţi regretele. 

Un moment, păru să nu priceapă, apoi izbucni în râs. 

— Eşti geloasă? 

— Nu fi absurd! Ne cunoaștem de prea mult timp ca să 
putem păstra secrete. Ai aflat totul despre mine; știi cât de 
mult îl iubesc pe Philippe ... 

— Nu, asta nu știu și nici nu doresc să aflu. Lasă-l pe 
Philippe; deja i-am auzit numele de prea multe ori. Îţi mai 
aduci aminte de Mortefontaine? 

Sângele mi s-a ridicat în obraji. Totuși, nu era nimic rușinos 
în amintirile trezite de acel nume. Abia ne cunoscusem, când 
am plecat impreună cu un grup de prieteni să petrecem o zi 
la ţară, lângă Mortefontaine. În vreme ce discutam veseli cu 
ceilalți, ochii ni s-au întâlnit. Fără cuvinte, fără nici un gest, 
ne-am dat seama dintr-o dată de atracţia reciprocă. 

Magia momentului îmi era atât de proaspătă în memorie 
încât, atunci când Eric a adus vorba, nu mi-am mai putut 
păstra indiferența. Emoţia care mă cuprinsese nu i-a scăpat 
şi-l cunoșteam suficient de bine ca să-mi dau seama că-i făcuse 
plăcere. 

Menţionă și alte locuri, evocând întâmplări, refăcând pas 
cu pas lanţul evenimentelor care ne uniseră. Voiam să-i spun 
să se oprească, dar refuzul de a-i asculta amintirile ar fi 
însemnat o recunoaștere a faptului că mă răneau încă. 

Apoi, am început a reînvia și eu trecutul, dar pe un ton 
amuzat, până ce în final am ajuns să vorbesc singură. Când 
şi-a lăsat privirea în jos, m-am oprit. Reluase jocul acela crud, 
dar cedase primul. 

— Ai dreptate, i-am spus. Nu mai e amuzant. 

Şi-a ridicat ochii spre mine. Erau plini de lacrimi. 

— Eric, ce s-a întâmplat? 

— Nimic. Mi-a intrat soarele în ochi. 

Nu era o explicaţie satisfăcătoare. Cuprinsă de remușcări, 
mi-am dat seama că mă menţinusem în defensivă de când ne 

reîntâlnisem în Tripoli. Mă gândisem numai la mine, fără să 
doresc să aflu dacă elanul lui se datora doar singurătăţii. Dacă 
era îndrăgostit, îmi închipuiam că trebuia să fie și fericit, dar 
poate că avea alte motive de tristeţe. 

— Eric, nu vreau să fiu indiscretă, dar dacă te pot ajuta cumva. . . 

l-am atins mâna și l-am simtit tresărind. 

— Să mă ajuţi, Diana? a întrebat cu blândete. 

S-a aplecat și mi-a sărutat mâna. Atingerea buzelor lui m-a 
afectat atât de puternic încât am rămas locului, privindu-i 
capul aplecat, până ce a murmurat: 

— Nici o grijă, Diana, sunt fericit. 


e 


Dar când ne-am întors la mașină și am pornit spre Sabrata, 
nu părea deloc fericit. 

Treceam printr-un peisaj rural, cu împrejmuiri joase de 
pământ care delimitau plantaţii de smochini, agave și cactuși 
uriași. Ici și colo apăreau puțuri cu ghizduri din bârne; de la 
distanţă, aduceau cu niște coarne de gazelă. Copii desculți se 
jucau în praful roșcat, în preajma cocioabelor pătrate. 
Măgăruși și cămile pășteau alene la umbra palmierilor. 

Am observat că majoritatea mașinilor pe lângă care treceam 
erau conduse de libieni. Numeroșii membri ai coloniei 
italiene din Tripoli nu păreau să se aventureze prea des în 
afara orașului. 

— Ai mulți amici libieni? am întrebat. 

— Sunt câţiva, mai ales colegi de serviciu. 

— Dar Philippe? El cum se are cu localnicii? 

Eric îmi arătă în zare un crâng de măslini și niște 
coloane albe. 

— Priveşte, acolo este Sabrata. 

— Nu mi-ai răspuns. 

Ridică din umeri, nerăbdător. 

— De câte ori trebuie să-ți repet că n-am chef să vorbesc 
despre Philippe? 

— Dar eraţi prieteni, pe vremuri, nu-i așa? 

— Suntem încă, „oficial”. Numai că logodna voastră n-a prea 
contribuit la strângerea relaţiilor dintre noi. 

— Nu i-am spus niciodată despre fosta noastră relaţie. 

— Nici o surpriză. 

— Atunci, ce-ar putea avea împotriva ta? 

Eric se întoarse să mă privească. 

— Nu ţi-a trecut prin cap că s-ar putea să nu mă omor după 
compania celui care mi-a luat locul? 

— Ridicol! Mie mi-ar plăcea s-o cunosc pe iubita ta! 

N-a răspuns. După expresia figurii, mi-am dat seama că ar 
fi fost inutil să insist. 

Ruinele Sabratei erau împrăștiate pe țărm, dominate de 
structura impozantă a amfiteatrului. De-a lungul secolelor, 
izolarea orașului antic îl protejase de nepăsarea distructivă a 
constructorilor în căutare de piatră, așa că rămăsese aproape 
intact. Pereţii despărțitori se mențineau la verticală, străzile 
aveau încă pavaj, iar statuile vegheau asupra templelor în 
ruină. 

Ascultam neatentă explicaţiile lui Eric, încercând să pricep. 

Ajunși în amfiteatru, am urcat până la ultimul șir de locuri. 
Acolo, cu hainele fluturând în briză, am cuprins cu privirile o 
privelişte extraordinară a ruinelor. La întoarcere, piciorul 
mi-a alunecat pe o lespede netedă și Eric m-a prins. Când i-am 
simțit brațele cuprinzându-mă, genunchii mi s-au muiat 

inexplicabil și au trecut câteva momente până să reușesc să 
mă desprind din îmbrăţișare. Mi-am aruncat ochii spre el și am 
fost surprinsă de expresia care-i lumina faţa: părea să fie gata 
să izbucnească în râs. Am continuat să cobor mai prudentă, 
nedumerită de amuzamentul lui şi de tremurul care-mi afecta 
încă picioarele. 

Pe drumul de întoarcere la Tripoli, în vreme ce umbrele 
palmierilor se alungeau, iar cerul căpăta o nuanţă de roz 
strălucitor, Eric afișa o atitudine lipsită de griji. M-am gândit că 
dorește să mă facă să-i uit lacrimile, primele pe care le 
văzusem la el. 

Dar la intrarea în oraș a devenit mult mai serios. 

— Ce planuri ţi-ai făcut pentru mâine? mă întrebă el. 

— N-am hotărât încă. 

— Continui să dorești să-l cauti pe Philippe? 

— Desigur. 

— N-am cum să te opresc, dar sper că vei fi mai prudentă 
decât azi-dimineaţă. 

— Ce vrei să spui? 

— Ţi-am mai spus că a fost prostesc din partea ta să colinzi 
de una singură prin piața Giumia. 

— Iar eu ţi-am mai explicat că nu aveam de ce să mă tem în 
mulţimea aceea. În afară de asta, la nevoie m-ar fi protejat 
șoferul. 

— Nu prea văd cum, având în vedere că-și parcase mașina la 
intrare şi rămăsese acolo. 

— Cum de ştii una ca asta? l-am întrebat tăios. 

— Am presupus. Am trecut şi eu pe acolo. Știu că mașinile 
sunt parcate de-a lungul drumului și am văzut că șoferii 
aşteaptă la volan. 

Era plauzibil. Am respins bănuiala care-mi încolţise în 
minte. Nu m-ar fi putut urmări la piață fără să-l zăresc și era 
ridicol să-l suspectez că mă spionase. 

Opri la un restaurant ca să cinăm, apoi mă conduse la 
hotel. Intră în hol împreună cu mine, dar zise că dorea să facă 
o plimbare înainte de a urca în cameră. Am fost puţin 
surprinsă că nu mă invitase să-l însoțesc, deși probabil că l-aș 
fi refuzat, din cauza oboselii. 

A rămas cu mine cât am așteptat liftul. Apoi mi-a luat mâna, 
a dus-o la buze, a sărutat-o şi a murmurat: 

— Îţi mulțumesc, Diana. 

Pe când mă pregăteam de culcare, am continuat să-i simt 
atingerea buzelor pe mână. 

Greșisem, acceptând să-mi petrec atât de multă vreme cu 
el. Nu mă neliniștea ceea ce simţisem când mă cuprinsese în 
brațe, la Sabrata: experiența îmi demonstrase cât de 
înșelătoare putea fi atracţia fizică. Dar nu ţinusem seama de 
relaţia care existase cândva între noi. Acea intimitate se 
reinstalase progresiv de-a lungul zilei, chiar atunci când ne 
rezumasem la vorbe nesemnificative și acum îmi dădeam 
seama că putea fi periculoasă. 

Philippe era cel care ar fi trebuit să-mi ocupe gândurile. 
Dar de la sosire, Eric îmi atrăsese atenţia mult prea des. 

Ar fi fost mai înțelept să-l evit, dar cum s-o fac dacă locuiam 
în același hotel? Cea mai bună protecţie o constituia chiar 
Philippe, cu condiţia ca lipsa lui să nu se mai prelungească. Ca 
să-mi verific sentimentele faţă de el, era imperios necesar să-l 
revăd cât mai repede. 


KKK 

A doua zi, eram hotărâtă să-mi reiau eforturile de a-l găsi pe 
Philippe, cu atât mai mult cu cât Eric se dăduse peste cap 
să-mi abată gândurile. Încercarea lui de a-mi zădărnici 
cercetările însemna că probabil exista ceva de descoperit. 

Nu voiam să sun la firma angajatoare din Zelten, dar nu 
exista nici un motiv să nu încerc să-i scriu pe acea adresă. Îmi 
părea rău că nu mă gândisem mai devreme. 

Dacă mi-aș fi urmat primul impuls, scrisoarea ar fi exprimat 
mai multă animozitate decât anxietate. A fost necesar s-o 
rescriu de câteva ori până să-i imprim tonul afecuos al 
epistolelor trimise din Franţa. Am apelat la serviciul de 
mesagerie rapidă. 

Altă sursă de informaţii pe care n-o exploatasem suficient 
era apartamentul închiriat de Philippe. Proprietarul ar fi 
trebuit să ştie când şi-a anulat contractul de închiriere, dar mai 
întâi era necesar să aflu cine deţinea apartamentul. M-am dus 
în strada Balatra. 

Am avut noroc. La intrare, am întâlnit o italiancă bătrână 
care, judecând după sacoșa din mână, tocmai ieșea la 
cumpărături. l-am spus că eram în căutarea unui apartament 
de închiriat şi am întrebat-o dacă ştia unde să mă adresez. Din 
avalanșa de detalii inutile cu care m-am procopsit, am reușit 
să extrag faptul că blocul aparținea unei companii, că birourile 
erau situate în apropiere şi că existau câteva apartamente 
libere, cu toate că erau cam scumpe. 

— Aici totul este piperat, concluzionă ea, oftând resemnată. 

Mi-am notat adresa și numele directorului și am plecat 
grăbită. 

Discuţia cu managerul libian a fost scurtă. Mi-a dezvăluit că 
Philippe nu-și anulase contractul de închiriere și că, după 

știința lui, ocupa încă apartamentul nr. 3 de la etajul șapte, cel 
unde fusesem primită atât de rece. Amintindu-mi micuța 
franțuzoaică blondă și privirea ei ostilă, am fost asaltată de o 
idee foarte neplăcută. N-am stat s-o aprofundez. Totuși, 
Philippe ar fi putut subinchiria apartamentul fără știrea 
proprietarului. 

M-am întors la apartament. La etajul șapte, am citit numele 
de pe ușă: Marceline Lafont. De data asta, n-aveam de gând 
s-o mai las să scape atât de uşor. 

Când a deschis, am făcut un pas și am blocat ușa cu 
piciorul, împiedicând-o să mi-o trântească iar în nas. Deschise 
gura să protesteze, dar i-am tăiat vorba. 

— lartă-mă, dar trebuie să discutăm. 

Ne-am măsurat una pe cealaltă, ca doi combatanți, cu toate 
că n-aveam nimic împotriva ei. Părea mai vârstnică decât 
apreciasem prima oară. Era trasă la faţă și avea cearcăne în 
jurul ochilor. 

— Ce doreşti? m-a întrebat. 

— ÎI caut pe logodnicul meu, Philippe Cottens. N-are rost 
să pretinzi că n-ai auzit de el, atâta vreme cât apartamentul e 
închiriat pe numele lui. 

La auzul cuvântului „logodnică”, un zâmbet ambiguu îi 
arcui buzele palide. 

— Îţi pierzi vremea dacă-ţi închipui că ai să-l găsești aici. 

— L-ai văzut de curând? 

— Nu. 

— Când ţi-a subinchiriat apartamentul? 

Înainte de a răspunde, făcu o pauză. 

— Stau aici de câteva luni. Cred că nici nu se mai află în 
Libia. 

— Săptămâna trecută, când m-a chemat, era aici. 

Dacă i-aș fi vorbit grecește, n-ar fi putut arăta mai 
nedumerită. 

— Te-a chemat la Tripoli? Eşti sigură? 

— Bineînţeles. Altfel n-aş fi venit. 

— Ei bine ... Ce-aș putea spune? Eram convinsă că s-a 
întors în Franţa. Poate că m-am înșelat. De fapt, nu-l cunosc 
prea bine. 

— Dacă ştii ceva despre el, aș ... 

— Nu vreau să fiu amestecată în afacerea asta, mă 
întrerupse ea. Am și așa destule probleme! 

Mă prinse de umăr și mă împinse pe palier. N-am opus 
rezistență; n-aveam nici un drept să intru cu forța. Închise 
ușa şi am auzit cum trage zăvorul. Nu-mi rămânea decât să 
plec. 

În mod vizibil, nu-mi spusese tot ce știa, dar îmi dăduse o 
idee. Eram aproape sigură că Philippe nu părăsise Libia și 
găsisem mijlocul de a mă convinge. 

Birourile agenţiei Transturist se găseau pe bulevardul 
Istiklal. M-am îndreptat grăbită spre adresă. La o intersecţie, 
am auzit pași în urmă. M-am întors și l-am recunoscut pe 
tânărul arab. Îmi zâmbi amical, de parcă am fi fost prieteni 
vechi. De astă dată eram atât de supărată încât am uitat de 
prudenţă. 

— Ce dorești de la mine? l-am întrebat. 

— Nimic, domnişoară. 

— Oriunde m-aș duce, dau peste tine. A devenit exasperant! 

— N-o fac dinadins. E pură coincidență. Tripoli nu este un 
oraş prea mare. 

— Ieri, erai afară din oraș, în plața Giumia. 

— Toată lumea trece pe acolo. Sunt tunisian și am venit aici 
ca turist, ca şi dumneavoastră. Nici o surpriză că vizităm 
uneori aceleași locuri. 

Naţionalitatea lui explica fluenţa cu care vorbea franceza și 
era foarte posibil să fie un turist inocent. Îmi lăsasem oare 
imaginaţia s-o ia razna? 

— Mă numesc Taoufik Djelloud, continuă el. Sper să-mi 
retineti numele. Ne vom mai întâlni și dacă veţi avea 
probleme, nu ezitaţi să-mi cereţi ajutorul. 

Aveam senzaţia că sunt luată peste picior. Dar se îndepărtă, 
înainte să i-o pot spune. 

La agenţia turistică, funcționara italiancă m-a întrebat dacă 
eram satisfăcută de șederea la Tripoli. I-am răspuns că nu 
aveam nici o plângere la adresa serviciilor. 

— Nu prea folosiţi serviciile taxiului nostru, zise ea. V-a 
deranjat cu ceva Musa? 

— Nu, Musa este foarte amabil, dar nu prea am nevoie de 
mașină. Îmi puteţi spune când a fost rezervată camera mea de 
hotel? 

— Cu o săptămână înaintea sosirii dumneavoastră. 

— Şi aţi discutat cu Philippe Cottens, când a făcut 
rezervarea? 

— N-a venit în persoană. Ne-a contactat la telefon și a doua 
zi a trimis banii. 

De ce folosise Philippe serviciile unei agenţii pentru a 
rezerva o cameră la hotelul în care locuia? N-avea nici o 
logică. 

Observându-mi expresia perplexă, funcționara întrebă 
neliniștită: 

— Ce s-a întâmplat? 

— Trebuia să ne întâlnim, dar el nu mai este aici și mă 
întreb dacă nu s-o fi întors cumva în Franţa. Poate că s-a 
produs vreo încurcătură în ce privește datele. 

— Nu prea cred. Aţi apărut exact când am fost anunţaţi că 
veţi veni. 

— Chiar şi așa, aş vrea să știu dacă nu cumva a părăsit Libia 
cu avionul sau cu vreun vapor. Este posibil? 

— Am să verific la companiile de transport și am să vă dau 
de știre. Veţi fi la hotel, după-amiază? 

— Da. 

— Am Să vă sun îndată ce voi avea ceva de raportat. 

La recepţia hotelului, funcţionarul mă anunţă că fusesem 
căutată la telefon de mama și că dorea s-o sun. M-am decis să 
mai amân. În momentul de faţă, îmi venea greu să însăilez o 
minciună plauzibilă, iar dacă le spuneam adevărul, părinții ar 
fi insistat să mă întorc acasă. Nu voiam să-i neliniștesc, dar nici 
să plec fără să-l fi văzut pe Philippe nu mi-ar fi plăcut. 

Când am coborât pentru prânz, nu l-am găsit pe Eric. Am 
simţit uşurare. 

Mai târziu, după ce citisem vreo oră în propria cameră, 
femeia de la agenţie m-a sunat ca să-mi spună că numele lui 
Philippe nu figura pe listele de pasageri ale companiilor de 
transport aeriene sau maritime. 

— Mi-au trimis copii ale listelor începând din ziua în care a 
făcut rezervarea, zise ea. Doriţi să mă interesez dacă nu cumva 
a trecut granița cu autobuzul sau trenul? 

— Nu, nu-i necesar. 

I-am mulțumit și am închis. Dacă nu se întorsese în Franta, 
eram convinsă că se găsea încă în Libia. Oricum, niciodată nu 
mă îndoisem de asta. 


Capitolul 6 


La vremea cinei, Eric mă aștepta în restaurantul hotelului. 

— Credeam că lucrezi în deşert, i-am spus. Cum reușești să 
revii în oraș în fiecare noapte? 

— E o călătorie lungă, dar merită să eviţi somnul în cort. 
Prefer confortul unei camere. Totuși, în următoarele două zile 
n-ai să mă mai vezi. Trebuie să mă duc la Ghadames. Dar 
spune-mi cum ţi-ai petrecut ziua. Ai mai făcut vreo 
descoperire? 

— Am aflat că Philippe nu și-a reziliat contractul de 
închiriere. Pentru moment, apartamentul este locuit de o 
femeie. Probabil că i l-a subinchiriat. 

— Ai văzut-o? 

— Da, însă nu mi-a dat vreo informaţie utilă. 

— Nici măcar privind felul în care l-a cunoscut pe Philippe? 
m-a chestionat el, pe un ton sugestiv. 

— M-aş descurca și fără insinuările tale, am replicat, 
iritată. 

— Nu insinuez nimic; fac doar o supozitie normală. Când o 
femeie se mută în apartamentul unui bărbat, este natural să te 
gândești că sunt ... foarte buni prieteni. 

— Nu toţi bărbaţii sunt ca tine. 

— N-ai vrea să-mi explici de ce, atunci când un bărbat este 
plicticos, femeile îl consideră întotdeauna statornic? 

— Eric! Am totală încredere în Philippe, iar spusele tale sunt 
absurde! 

Am încercat să-mi stăpânesc furia. Înţelesesem în ce stare 
de spirit se afla și nu doream să mă cert cu el. 

— Pe unde ai mai umblat? continuă el. 

— Am trecut pe la agenţia Transturist. Încercam să mă 
conving că n-a părăsit țara. 

Figura lui Eric îngheță, iar în ochii lui am citit neliniște. 

— Ei bine? 

— Numele lui nu apare pe nici o listă de pasageri. 

— Ce te-a făcut să crezi că ar fi putut să plece din Libia? 

— Marceline Lafont, femeia din apartamentul lui Philippe, 
zicea că ... Ce-ai păţit? 

Devenise atât de palid încât am bănuit că-i era rău, dar îmi 
răspunse nerăbdător. 

— Nu-i nimic. Ce ţi-a spus? 

— Credea că se întorsese în Franţa. 

— Şi ... asta a fost tot? 

— Da. 

M-a izbit expresia de ușurare de pe chipul lui. 

— Ce anume te temeai că mi-a spus? am insistat. 

— Să mă tem? Nu fi fraieră. Nici măcar n-o cunosc. Continui 
să-l aștepți pe Philippe? 

— Desigur. 

Eric renunţă la subiect şi inițiativa mi-a convenit. 

La terminarea cinei mă întrebă: 

— Vrei să mergem la o plimbare cu mașina? 

Programul de divertisment al localului era pe cale să 
înceapă. Cum n-aveam chef să revăd prestaţia stângace a 
iluzionistului, am acceptat invitaţia. 

Am luat-o pe drumul paralel cu coasta. Imediat ce am 
depășit suburbiile, Eric a parcat mașina cu faţa spre mare. 
Eram absolut singuri, înconjurați numai de sunetul 
valurilor ce se spărgeau pe plajă și al vântului foșnind prin 
palmieri. 

Mașina era decapotabilă. Lăsându-mi capul pe spate, am 
admirat nenumăratele stele, mai multe decât apucasem 
vreodată să văd. Erau atât de dese încât păreau să se 
contopească într-un soi de bură luminiscentă. 

Vocea lui Eric mă trezi din reverie. 

— Nu te temi? 

— Dac-aş fi în pericol, nu mi-ai lua apărarea? 

— Şi dacă pericolul ar veni din partea mea? 

Eram pe cale să izbucnesc în râs, dar nu mi-a dat timp. 
Dintr-o mișcare, m-a tras spre el și m-a sărutat pe buze. 
Cuprinsă de un fel de ameţeală, m-am lăsat pradă sărutării. 
Când mi-am dat seama ce se petrecea, l-am împins cu violență. 

— Oprește-te! N-ai nici un drept să faci una ca asta! 

Protestul a venit prea târziu, dar a avut darul de a mă 
elibera de senzaţia de slăbiciune. Eram atât de surescitată 
încât primul impuls a fost s-o iau la fugă. Am încercat să 
deschid portiera; el m-a împiedicat. 

— Nu fi proastă. N-am vrut să te supăr. 

Fierberea internă lăsă loc mâniei. Eram furioasă pe el, dar 
mai mult pe mine însămi. 

— Ciudat mod s-o arăţi! am replicat, abia reuşind să mă 
stăpânesc. 

— Poate, dar acum știi cât de periculos poate deveni Tripoli 
noaptea. 

— Pericolul ăsta nu există numai la Tripoli! Nu te-ai 
schimbat. Cu gura ta, mi-ai spus că te-ai îndrăgostit de altcine- 
va Şi totuși ... 

— Am spus eu așa ceva? Nu-mi amintesc. 

— Nu contează. În ce mă priveşte pe mine, nu contează 
decât că eu sunt logodită! 

— A, da, cu bătrânu' Philippe. Ce părere ai despre felul cum 
te sărută? 

— Nu doresc să mai discutăm! Du-mă înapoi la hotel! 

— Cum vrei. 

Porni motorul și se îndreptă spre oraș. 

M-am sprijinit de portieră, cât mai departe de el. Ce se 
petrecuse cu mine? Să mă fi fermecat noaptea înstelată, sau 
poate că sărutul lui Eric mă făcuse să uit pe moment 
despărțirea noastră, logodna cu Philippe și ani care 
trecuseră? 

Începu să fredoneze. Am recunoscut melodia: cândva, 
ascultasem împreună acel refren și-l adoptasem cu 
romantism, considerându-l „cântecul nostru”. 

— Nu poţi fredona altceva? 

— Nu-ţi place cântecul? 

— Îmi displace faptul că l-ai ales tocmai pe acesta. 

— Nu l-am ales. Întâmplător, mi-a trecut prin minte, atâta 
tot. Nu știam că are vreo semnificaţie aparte pentru tine. 

Mintea, dar n-am zis nimic. Mai marcase un punct, reuşind 
să mă facă să admit că-mi aminteam melodia și semnificaţia ei. 
Pentru restul drumului, ambii am rămas tăcuti. 

Parcă lângă hotel și-mi deschise portiera. 

— Ai să mă ierti? mă întrebă el pe când coboram. 

Stătea înaintea mea, măsurându-mă cu un zâmbet ușor 
batjocoritor. Era atât de sigur pe sine! Ce dorise să 
demonstreze cu acel sărut? Că era capabil să mă facă să-l uit pe 
Philippe, dacă-și punea mintea? Sigur, nu putea trage 
asemenea concluzie din momentul meu de slăbiciune, chiar 
dacă-l măgulise. 

Mă pusese într-o situație imposibilă, dar n-aveam de gând 
să-i dau satisfacția de a recunoaște. 

— N-aveai nici un drept să mă săruți, i-am răspuns, dar te iert. 

Mă conduse până la intrarea în hotel, apoi îmi ură noapte 
bună și se întoarse la mașină, fără să-mi spună unde se ducea. 
Nu că m-ar fi interesat. 

Am urcat în cameră și am rămas în faţa ferestrei multă 
vreme, gândindu-mă. Mă bucuram că urma să fie departe de 
mine în următoarele două zile și speram să nu mai rămân 
niciodată singură cu el. Poate că Philippe avea să se întoarcă 
înainte ca cele două zile să se termine. 

Cu toate că nu dădeam cine știe ce semnificaţie întâmplării 
din mașină, n-aveam cum să neg faptul că începusem să nu 
mai fiu atât de sigură de sentimentele mele pentru Philippe. 
Îmi era tot mai greu să înăbuș gândul că mă abandonase. Mă 
îndoiam de el şi de mine. 

Pentru prima oară, am simţit impulsul de a pleca acasă în 
Franţa, fără să mai deslușesc misterul. Ştiam însă că n-am s-o 
fac. Philippe mă rugase să aştept și mă simţeam datoare să-i 
dau şansa de a se explica. 

Duminică, m-am dus la slujbă. La ieşirea din 
catedrală, m-am întâlnit cu familia Arnelli. Am invitat-o pe 
doamnă la un ceai, după-amiază, la hotel. Nu era o 
simplă curtoazie; știind-o atât de vorbăreață, speram că 
departe de influența soțului ar putea scăpa vreo informație 
folositoare. 

Era o zi așa de frumoasă încât am pornit într-o plimbare 
fără tintă. Apoi, dându-mi seama că mă apropiasem de strada 
Balatra, m-am hotărât să-i mai fac o vizită Marcelinei Lafont. 
Deşi n-o planificasem, acum mi se părea esenţială. Mi-am 
amintit de reacţia lui Eric atunci când îi spusesem că am 
discutat cu ea și de vizibila lui uşurare când înţelesese că nu 
obţinusem nici o informaţie despre Philippe. Ținând seama de 
manifestări, fusese convins că ea știa ceva important. Trebuia 
să aflu ce. 

Spre surprinderea mea, ușa apartamentului a fost deschisă 
de bătrânica pe care o întâlnisem în holul de la intrare cu o zi 
în urmă. 

— E acasă Marceline? am întrebat-o. 

— Da. Intră. M-a condus în camera de zi. la loc. Am s-o 
anunţ că ești aici. 

Am cercetat încăperea, iar privirea mi-a fost imediat atrasă 
de o fotografie în ramă de argint. Era poza lui Philippe. 
Apropiindu-mă, am citit dedicaţia: Pentru draga mea 
Marceline. Scrisul îi aparținea. 

Încă nu-mi revenisem din surpriză când ea a intrat. Era 
lividă și aş fi putut jura că în ochi i se citea teroare. Am arătat 
spre fotografie. 

— Şi-mi spuneai că abia dacă-l cunoşti! 

— Așteaptă o clipă. 

O conduse pe bătrână și se întoarse singură. 

— Îmi face gospodăria, explică ea. I-am cerut să întrerupă 
lucrul și să revină mâine. Nu voiam să vorbim de faţă cu ea. 

— Fotografia aceea mi-a spus deja destule! 

Scoase poza din ramă, o întoarse și-mi arătă data de pe 
spate. 

— După cum vezi, mi-a fost dată acum trei ani. Înainte de 
logodna voastră. Mi l-ai luat! 

— Şi ai venit la Tripoli ca să-l recucerești? 

— Sunt soră de caritate. Lucrez în Libia. 

— Asta nu-mi răspunde la întrebare. Când ai sosit în tară, 
știai că Philippe e aici? 

— Da. Voiam să-l revăd, într-adevăr, dar acum îmi pare rău, 
crede-mă. 

Părea tot mai nervoasă, însă nu-mi stătea capul la o scenă 
de gelozie. 

— Unde este el? 

— Habar n-am. Ti-am mai spus asta. Ultima dată când l-am 
văzut a fost acum două săptămâni. Cu vreo lună înainte, ne 
certasem. Voia să ne împăcăm. S-a strecurat ca un hoţ ... 


ÎNTÂLNIRE LA TRIPOLI 77 


Îşi acoperi gura cu pumnii strânși, ca pentru a-și stăvili cuvintele. 

— De ce zici „ca un hoț”? 

— Pentru că m-a furat. 

Afirmația îmi păru atât de deplasată încât m-am întrebat 
dacă era în toate minţile. Dacă n-ar fi existat fotografia, aș fi 
putut-o lua drept o mincinoasă patologică. M-am abținut s-o 
chestionez pe tema presupusei tâlhării și am încercat s-o 
readuc la realitate. 

— Nu ţi-a spus încotro a plecat? 

— Ăsta-i ultimul lucru pe care mi l-ar fi destăinuit! Dar te 
asigur că n-are nici un rost să-l mai cauţi în Libia. A părăsit 
țara. 

— Marţea trecută, era încă aici. 

Speranţa îi relaxă figura neliniștită. 

— L-ai văzut? 

— Nu, dar mi-a scris, cerându-mi să-l aştept. 

Bilețelul era în poșetă. I l-am arătat. 

— E într-adevăr scrisul lui, recunoscu ea. Nu mai pricep. 
Fram convinsă că s-a făcut nevăzut pentru totdeauna. 
Ascultă-mă! Între mine și Philippe nu mai există nimic. Te rog, 
nu te mai întoarce aici. N-are nici un rost și mi-ar putea 
provoca neplăceri. 

— Nu vrei să mă ajuţi să dau de el? 

— Chiar de mi-ar sta în putinţă, n-aş face-o. Singurul meu 
sfat este să nu mai rămâi în Tripoli. Scapă, cât încă mai poți. 

Devenea din ce în ce mai nervoasă și frământată. Mi-am 
dat seama că nu avea rost să încerc să mai aflu ceva de la 
ea, fiindcă nu era în stare să poarte o conversaţie 
rațională. 

Pe când mă pregăteam să plec, îmi spuse dintr-o dată: 

— Caută-l pe Saad ben Ibrahim Abed. Era prieten cu Philippe. 

— Unde locuiește? 

— Pe strada Grama Fresgleem. 

Mi-am scos agenda și am notat numele și adresa. Când am 
terminat, ea a adăugat: 

— Dacă-l găseşti, spune-i că Philippe e un hoţ și că nu mai 
vreau să am de-a face cu el. În nici un fel. 

Am rătăcit pe străzile scăldate în soare până am ajuns la 
malul mării şi m-am prăbușit pe o bancă, simțindu-mă ametită 
şi tulburată. Poza şi dedicaţia, vorbele incoerente ale 
Marcelinei, teama ei ... Începeam să mă întreb dacă nu cumva 
visasem. 

Cerul era la fel de albastru și senin ca totdeauna. Atmosfera 
pașnică avu darul de a mă linişti. 

La oarecare distanţă l-am descoperit pe Taoufik, tunisianul, 
privind spre port. Supravegherea încăpățânată la care mă 
supunea îmi părea, prin comparaţie cu cele abia aflate, mult 
mai puțin supărătoare. Philippe mă înșelase! Cu greu reușeam 
să concep așa ceva. 

Deși o cunoscuse pe Marceline înainte de a se logodi cu 
mine, era clar că-și reluaseră relaţia, ea mutându-se în 
apartamentul închiriat de el. La fel ca Eric, Philippe mă 
trădase. Ar fi trebuit să mă simt lezată, dar nu eram decât 
uimită. Avusesem atâta încredere în Philippe încât încă nu 
eram dispusă să-l judec fără să-i dau ocazia să se apere. 

Eram hotărâtă să-l tratez cu mai multă corectitudine 
decât pe Eric. De data asta urma să-mi fie mai uşor să fiu 
dreaptă, din cauză că eram mult mai puţin implicată 
emoţional. Din prima clipă, fusesem conștientă de diferența 
între afecțiunea pe care i-o purtam lui Philippe și pasiunea 
arzătoare, nestăvilită pe care o simţisem faţă de Eric. Înainte 
de a lua vreo decizie, trebuia să aştept să-l ascult și pe 
Philippe. Ca să fiu cinstită, speram că se va dovedi vinovat, 
fiindcă asta mi-ar fi dat libertatea de a rupe logodna cu 
conștiința împăcată. 

Dintr-o dată, m-am rușinat de gândurile mele. Mi-am spus 
că aparențele puteau fi foarte înșelătoare. Poate că Marceline 
era o femeie dezechilibrată pe care Philippe o ajutase doar din 
milă și nu-mi spusese nimic doar ca să evite să se laude cu 
propria omenie. 

Mi-am amintit acuzaţia de hotie și am fost convinsă că 
trebuia să-i tratez întreaga poveste cu mult scepticism. Oricine 
l-ar fi cunoscut ar fi râs de ideea că ar putea fi considerat hoț. 
Cât privea sfatul ei de a părăsi de îndată Tripoli, nu-l puteam 
trata cu seriozitate. Dar ce era cu acel Saad Abed, omul care 
fusese bun prieten cu Philippe, după spusele ei? Mă întrebam 
dacă n-ar trebui să încerc să-l caut. Nici nu mai eram sigură că 
doream să-l găsesc pe Philippe. 

După câteva ore, revenită la hotel și disecând iar toată 
situaţia, mi-am dat seama că nehotărârea mea se evaporase. 
Trebuia să clarific lucrurile o dată pentru totdeauna. Ar fi fost 
o copilărie s-o las baltă. Întrucât găsisem o urmă, n-aveam 
decât să insist şi să văd ce informaţii voi obţine. Tocmai eram 
pe cale să ies din cameră pentru a porni în căutarea domnului 

Saad Abed, când recepționerul sună să-mi anunţe sosirea 
doamnei Arnelli. Uitasem de invitaţia lansată, dar m-am grăbit 
să cobor și s-o întâmpin. 

Îndată ce ne-am așezat în fata câte unei cești de ceai, mi-am 
dat seama cât de multă dreptate avusesem să contez pe 
limbuţia ei. După vizita de azi-dimineaţă, ezitam să aduc în 
discuţie numele Marcelinei; dar n-a mai fost necesar. 

— Încă n-ai aflat nimic despre logodnicul tău? m-a întrebat ea. 

— Nu, nu prea. 

— Ştiai că a închiriat un apartament? 

— Păi, am ... 

— Cred că ar trebui să-l vizitezi. Este pe strada Balatra. 
Acum locuiește acolo o prietenă de-a lui, o femeie. Poate că-ţi 
dă vreo informaţie utilă. 

M-am prefăcut ignorantă. 

— Cine este? 

— Numele ei e Marceline Lafont şi este soră medicală. I-a 
fost foarte ușor să găsească de lucru aici. Acum câteva zile, 
guvernul a scos la concurs o sută de posturi de medici și o 
sută cincizeci de locuri pentru asistente, așa că ... 

Nedorind să se îndepărteze de subiect, am întrerupt-o. 

— ÎI cunoștea pe Philippe înainte de a veni aici? 

— Am auzit că se știau de multă vreme. Dar nu fi supărată. 
Nu este o rivală, deși ea își făcuse iluzii. 

— Ce fel de iluzii? 

— Au existat zvonuri că era pe cale să se mărite cu Philippe. 
N-am habar dacă ea le-a lansat, dar știu sigur că n-a făcut nimic 
să le împiedice. Din cauza asta am fost atât de surprinși la 
venirea ta. Nu știusem că Philippe era logodit deja în Franţa. 

— Aşa că nu ştiaţi care dintre noi era adevărata logodnică. 
Și pe mine începea să mă chinuiască aceeași întrebare. 

— Nu, n-a fost așa. Nimeni nu credea că se va căsători cu 
Marceline. Era vorba doar de speranţele ei. Altfel nici nu ţi-aș 
fi pomenit despre ea. 

— Aţi avut dreptate să-mi povestiți. 

— Mi-am zis că ar fi preferabil să auzi adevărul de la mine, 
decât să-ţi ajungă la ureche o versiune distorsionată de 
bârfă. 

Mi-am înăbușit zâmbetul. Dacă n-ar fi existat intervenţia 
doamnei Arnelli, n-aş fi avut parte de cine știe ce bârfe 
tripolitane. 

— M-am întâlnit deja cu Marceline Lafont. 

— Zău? Atunci n-avea nici un rost să-ți ... 

— Nu, mă bucur că mi-aţi spus toate astea, fiindcă ea nu 
mi-a prea dat informaţii. Părea îngrozită. Nu cumva știți de ce? 

— N-am nici o idee. Probabil că te-ai înșelat. 

Nu era cazul. Frica ei fusese vizibilă. Dar am abandonat 
subiectul și am întrebat: 

— Cunoașteţi un bărbat pe nume Saad ben Ibrahim Abed? 

O surprinsesem, dar și-a revenit rapid. 

— Saad Abed? Cine ti-a vorbit despre el? 

— Marceline spunea că ar fi fost prieten cu Philippe. 

— Așa deci! E geloasă. Nu trebuie să iei seama la ce spune. 

— Cum adică, „geloasă”? 

— Abed are o soră despre care se spune că ar fi foarte 
frumoasă. Locuiesc împreună. Deși afară este întotdeauna 
acoperită de văl, în casă poartă haine europene. Philippe o 
admira, dar n-ai de ce să-ţi faci griji. 

Nu-mi făceam probleme, în ciuda episodului Marceline, 
pentru că nu-l credeam pe Philippe atât de nestatornic încât 
să aibă o aventură. Cu atât mai puţin, două. 

— Cine este Saad Abed? 

— Un fost beduin care a adunat o avere uriașă. Aici se 
întâmplă asemenea lucruri, din cauza petrolului. Generează 
câștiguri enorme și bună parte din bani rămân în mâna 
intermediarilor. În ultimii zece ani, multi oameni au adunat 
averi, pe căi nu tocmai licite. Succesul i s-a urcat la cap lui 
Abed și umblă niște zvonuri îngrozitoare pe seama lui. Ar fi o 
mare eroare să-l deranjezi în vreun fel. Cred că ai face mai 
bine să te fereşti de el. 

Am asigurat-o că n-aveam nici o intenţie de a intra în 
conflict cu Abed și i-am mulțumit pentru informaţii. 

În concluzie, pierdusem trei zile ca să aflu ceea ce toată 
lumea din Tripoli știa: că Philippe reluase o veche poveste de 
dragoste cu Marceline și că lucrurile păruseră destul de 
serioase pentru a justifica zvonul că se vor căsători. 

Probabil că și Eric fusese la curent. De ce nu mă avertizase? 
Să-i fi fost teamă că aș fi luat-o drept dovadă de gelozie? Nu, 
imposibil, având în vedere că iubea pe altcineva. Poate că nu 
voise să-mi spună ceva atât de neplăcut. Dar vestea mă rănise 
oare cu adevărat? 


Capitolul 7 


Când am primit apelul telefonic de la Zelten, mi-am spus 
că în sfârșit aveam să vorbesc cu Philippe. În loc de asta, am 
discutat cu o secretară, care mi-a comunicat că scrisoarea mea 
ajunsese la firmă, dar că nu putea fi predată destinatarului 
întrucât domnul Cottens nu mai lucra pentru E.R.P.C. 

— Cum?! am exclamat. Când și-a dat demisia? 

— La începutul lunii. Nu ne-a lăsat nici o adresă, așa că nu 
putem decât să vă trimitem scrisoarea înapoi. Deoarece a fost 
recomandată, m-am gândit că s-ar putea să fie vorba de ceva 
urgent și v-am sunat să vă explic situaţia. 

— Vă mulţumesc foarte mult. Vă rămân recunoscătoare. 

Am pus la loc receptorul. Vestea demisiei lui Philippe mă 
zguduise mai mult decât descoperirea existenţei Marcelinei. 
Purtarea lui devenea şi mai de neînțeles. De ce-mi ceruse să 
vin, având în vedere că nu mai avea nici un motiv să rămână 
în Libia? Să-şi fi găsit altă slujbă? Dacă da, unde? Și de ce 
nu-mi anunţase schimbarea? 

Până acum, toate eforturile de a-l găsi eşuaseră. Nu-mi mai 
rămăsese decât un lucru de făcut: trebuia să discut cu Saad 
Abed. 

I-am telefonat. Mi-a răspuns o menajeră și m-a informat că 
nu puteam obține o întrevedere cu el decât dacă, în prealabil, 
îi trimiteam o scrisoare în care să-mi explic solicitarea. Am 
insistat până când a căzut de acord să-l întrebe dacă nu era 
dispus să facă o excepție în cazul meu. Când s-a întors, m-a 
informat că acceptase să mă primească după-amiază la patru. 

Cerul fusese acoperit de nori întreaga dimineaţă, dar când 
Musa veni să mă ia, orașul sclipea din nou în razele soarelui. 

Când i-am dat adresa, şi-a uitat obișnuita discreţie şi m-a 
întrebat: 

— Mergeţi să-l vedeţi pe Saad Abed? 

— Da. Nu mă aşteptam să-i recunoști adresa. 

— Cunosc Tripoli ca pe propriul buzunar. 

Câteva minute mai târziu, Musa a oprit la o staţie de benzină. 

— Nu durează mult. Trebuie să alimentez. 

A intrat în benzinărie în vreme ce lucrătorul făcea plinul. 
Am observat că n-au încăput decât câţiva litri, dar nu i-am spus 
nimic lui Musa. 

Peste alte douăzeci de minute, ne-am oprit în faţa unei 
clădiri impunătoare cu trei etaje, înconjurată de un parc 
imens. 

Ajunsesem prea devreme, așa că, atunci când servitorul 
m-a condus într-un salon luxos, am avut vreme să admir 
mobila și tablourile. Apoi, s-a deschis o ușă și a apărut Abed. 
Mai degrabă plinuţ, de statură medie, părea în jur de patruzeci 
și cinci de ani. S-a înclinat politicos. 

— Aţi venit să vorbim despre Philippe? mă întrebă el în 
italiană. El unde este? 

Dezamăgirea m-a făcut să mă bâlbâi. 

— Dar eu ... Adică ... Tocmai asta voiam să vă întreb. 

— Nu el v-a trimis la mine? Atunci, cine? 

— Marceline Lafont. 

l-am povestit cum ajunsesem la Tripoli, apoi i-am descris 
încercările de a-l găsi pe Philippe și conversaţia purtată cu 
Marceline, dar nu i-am repetat acuzaţia că Philippe ar fi 
tâlhărit-o. Abed m-a ascultat cu interes și surpriză. Mă urmărea 
atent, cu ochi suspicioși şi vicleni. Mi-am dat seama că doamna 
Arnelli avusese dreptate să mă prevină în privința lui. 

— Am să fiu sincer, zise el. Îl cunosc destul de bine pe 
Philippe de vreo șase luni, dar nu mi-a pomenit niciodată de 
dumneavoastră. Până să plece din propriul apartament și să se 
cazeze la hotelul Uaddan, credeam că era logodit cu Marceline 
Lafont. 

— Nu ştiţi pe unde ar putea fi acum? 

— Aveam o idee, dar ceea ce mi-aţi spus schimbă situaţia. Și 
eu aş vrea să dau de el. Mai avem de rezolvat nişte afaceri. 

— L-am căutat peste tot. Am sunat până și la Zelten. Nu mai 
lucrează la E.R.P.C. 

— Ştiaţi că a fost dat afară? 

— Dat afară? Imposibil! 

Presupusesem că și-a dat demisia. Nu mi-ar fi putut trece 
prin minte că Philippe, mereu atât de conștiincios și eficient, 
ar fi fost dat afară de la firma la care lucra de atâta vreme. 

— Nu, nu-i imposibil. Am destule cunoștințe în companiile 
petroliere, inclusiv la E.R.P.C., ca să ştiu ce vorbesc. A fost dat afară. 

— De ce? 

— Habar n-am. Nu l-am mai văzut de atunci. 

— Dar nu-i sunteţi prieten? 

— E o formulare cam forţată. Noi doi n-avem aceeași idee 
despre amiciţie. 

După felul în care vorbise, mi-a devenit clar că, dintr-un 
motiv oarecare, avea un dinte împotriva lui Philippe. Am priceput 
că nu era probabil să-mi devină aliat și că nu mai aveam ce 
obţine prin prelungirea conversatiei. Înainte de a pleca, l-am 
rugat într-o doară să mă anunţe dacă afla ceva despre Philippe. 

Seara, revenit de la Ghadames, Eric mi s-a alăturat în sala 
restaurantului. Aveam atâtea întrebări încât nici nu știam de 
unde să încep. Îmi rezolvă dilema, atacând primul subiect: 

— De ce te-ai dus să-l vizitezi pe Saad Abed? 

— Cine ţi-a spus? 

— N-are importanță. Trebuie să renunţi la comportamentul 
acesta imprudent, Diana. Abed este periculos. 

— lar exagerezi. 

— Nu, deloc. E bogat, puternic, lipsit de scrupule și 
nemilos. De ce ai apelat la el? 

— Marceline Lafont mi-a spus că Philippe îi era prieten. 

— Şi-o fi pierdut minţile? Toată lumea știe că nu se 
înțelegeau. 

Această declaraţie demonstra că, indiferent ce ar fi pretins, 
Eric era mai informat decât crezusem în privinţa detaliilor 
vieţii lui Philippe. 

— Mi-e foarte clar că aș fi putut evita multe eforturi dacă ai 
fi fost mai cinstit cu mine. Nu consideri că-i timpul să renunti 
la ascunzișuri? 

Mă privi printre gene. 

— Ce crezi că ar fi trebuit să-ţi spun? 

— Ceea ce știi despre Philippe. 

— Ca de exemplu? 

Primul lucru care-mi veni în minte a fost relaţia lui Philippe 
cu Marceline, dar nu doream s-o discut cu Eric. 

— Să zicem, faptul că nu mai lucrează pentru E.R.P.C. 

— Dacă ţi-aș fi destăinuit că a fost concediat din cauza ... 
lipsei de probitate profesională, m-ai fi crezut? 

— Ce idee stupidă! 

— Vezi! Orice ţi-aș spune, refuzi să asculti. 

Cu tot scepticismul și lipsa de convingere, doream să aflu 
tot ce avea de spus. 

— Am să ascult. Povestește-mi! 

— Trebuie să-ţi mărturisesc, nu fac decât să repet ceea ce 
am auzit, deși pare să fie vorba de lucruri binecunoscute la 
Tripoli. Nu-s informaţii verificate de mine. Ai habar cum se 
obțin concesiunile petrolifere? 

— Nu prea. 

— În schimbul plăţii, guvernul acordă unei companii 
dreptul de prospectare a unui teritoriu, pe o anumită perioadă 
de timp, de obicei opt ani. La fiecare doi ani, compania este 
obligată să renunte la un sfert din teritoriul concesionat — oricare 
sfert. Apoi teritoriul respectiv este cedat unei companii rivale. 

— Așa Că, mai întâi trebuie să renunti la porțiunile cele mai 
nepromițătoare ale concesiunii, nu-i așa? 

— Bineînţeles. 

— Atunci, cum de mai sunt interesate alte companii? 

— Metodele de prospectare se îmbunătățesc continuu. De 
exemplu, unele dintre cele mai bogate zăcăminte au fost 

descoperite pe teritorii deja cercetate de alte firme. Așa că 
alegerea părții care va fi cedată este o treabă foarte 
importantă. La E.R.P.C., decizia depindea în mare măsură de 
rapoartele lui Philippe. Restul este ușor de presupus. 

— Nu-mi cere să ghicesc. Spune-mi. 

— Ținând seamă de sfatul lui Philippe, compania a renunţat 
la un teren pe care, după numai două luni, a fost găsit un 
zăcământ uriaș. 

— Ei bine, şi ce-i cu asta? Oricine poate greși. 

— Compania a apreciat altfel situaţia. Cine ţi-a spus că 
Philippe a fost concediat? 

— Abed. Dar nu mi-a explicat de ce. 

Eric izbucni în râs. 

— Probabil că, dacă ar fi vrut, ar fi putut s-o facă. Firma 
rivală, cea care a găsit petrolul, se pare că a obținut 
concesiunea prin intermediul lui. 

Mi-am amintit că Abed declarase că ar fi avut unele „afaceri 
neterminate” cu Philippe. Să se fi referit la o eventuală mită? 

— Povestea ta este greu de crezut, am comentat. 

— Nu-i o „poveste”. Ştiam că Philippe nu mai lucra la 
E.R.P.C., dar abia ieri am aflat explicaţia, adevărată sau falsă. 

— O crezi reală? 

— În domeniul petrolului se învârt atât de mulţi bani încât 
e foarte ușor să cazi victimă tentatiei. Da, cred că e adevărat, 
deși e numai o părere personală. Mai ai și alte întrebări? 

— Da. Ce are Abed contra lui Philippe? 

— N-o să-ţi placă ... 

— Nu-ţi face griji din cauza asta. 

— Bine, dar trebuie iar să scot în evidenţă că unele lucruri 
nu le ştiu cu siguranță. Abed are o soră logodită cu un bărbat 

aparținând uneia dintre cele mai influente familii din Libia. 
Căsătoria asta i-ar fi extrem de utilă lui Abed ... dacă ar avea loc. 

— Există vreun impediment? 

— Abed a făcut eroarea de a i-o prezenta lui Philippe, iar ea 
s-a îndrăgostit. Cu complicitatea unei menajere, a reușit să 
iasă din casă şi să-l întâlnească. 

De astă dată, a fost rândul meu să râd. 

— Deci, după tine, Philippe este un fel de Don Juan! 

— Nu-i necesar să fii Don Juan pentru a capta atenţia unei 
tinere care a dus o viaţă izolată, departe de lume. 

— Nu-i chiar atât de sălbatică. Am auzit că e destul de 
emancipată ca să poarte în casă haine europene, ceea ce 
înseamnă că toţi prietenii lui Abed au avut ocazia s-o vadă fără văl. 

— Văd că ai fost informată și în privința ei. Dar nu știai se pare 
că ea și fratele ei sunt tuaregi. La ei — adică la cei care respectă 
încă tradiţiile — bărbaţii poartă voal, nu femeile. Fapt este că a 
fost ţinută într-o izolare strictă, mai ales de când măritișul ei a 
devenit o afacere atât de promițătoare pentru Abed. 

— Pentru un fost conducător de cămile ... 

— Niciodată n-a fost conducător de cămile; e o simplă 
poveste. Și-a început cariera ca funcţionar bancar. 

— Îi înţeleg ambitia, dar nu pricep cum ar fi pusă în pericol 
căsătoria surorii de cele câteva întâlniri cu Philippe. 

— Asta demonstrează cât de puţine știi despre arabi. Alte 
nelămuriri? 

Nu voiam să vorbesc despre Marceline cu el. 

— Nu. La restul întrebărilor voi aștepta să-mi răspundă 
Philippe. 

Figura lui Eric deveni tristă. 

— Ai insistat să-ţi povestesc tot ce știu, iar acum te-ai supărat 
pe mine din cauza asta. 

— Nu mi-ai spus nimic nou. Ai repetat o serie de bârfe și ţi-a 
făcut plăcere. Ăsta este motivul pentru care m-am supărat. 

— Nu-i corect, Diana! 

Poate că da. Nu puteam nega că „bârfele” lui se potriveau 
cu ceea ce aflasem din alte surse. Dacă mi-ar fi relatat toate 
astea la venirea mea, le-aș fi considerat doar niște invenţii 
răuvoitoare, însă nu puteam crede că doamna Arnelli, 
Marceline Lafont și Saad Abed conspirau să mă inducă în 
eroare. 

Un singur lucru îmi provoca perplexitatea. Cele aflate la 
Tripoli îmi demolaseră părerea bună despre Philippe; totuși, 
venisem fiindcă el mă rugase. Desigur, nu intenţionase să mă 
lase să-i descopăr infidelitatea și pierderea slujbei pe motiv de 
necinste! Dacă dorise să rupem logodna, ar fi existat 
modalităţi mai puţin neplăcute și mai ieftine. 

Eram mai hotărâtă ca niciodată să dau de el, deoarece doream 
să cunosc adevărul, chiar dacă începusem să mă tem de el. 


KKK 


A doua zi, am primit două scrisori. Prima venea de la mama 
și exprima neliniștea provocată de faptul că nu mai avea vești 
de la mine. Cealaltă, scrisă în italienește, nu era semnată. 
Scrisul era atât de stângaci încât era greu de descifrat. 


„Il căutaţi pe domnul Cottens. Pot să vă spun unde se află, 
dar am nevoie de bani fiindcă sunt foarte sărac. Mâine, duceţi-vă 

la Leptis Magna. Am să vă aştept la ruine, la ora două după- 
amiază. Aduceţi bani şi nu pomeniţi nimănui despre această 
scrisoare. Dacă nu veniţi singură, n-am să scot nici o vorbă.” 


Plicul purta ştampila poștei din Tripoli. De ce-mi cerea 
anonimul — după scris dedusesem că era vorba de un bărbat 
— să vin la Leptis Magna, la o distanţă de şaizeci de kilometri? 
Povestea mi se părea cusută cu aţă albă, dar mi-am zis că nu 
prea aveam de ales. Nu puteam refuza o șansă de a-l găsi pe 
Philippe, indiferent cât de improbabilă. 

Desigur, nu aveam intenţia să-i dau de ştire lui Eric despre 
planurile mele. Considerând că era preferabil să-l evit 
complet, am luat cina în cameră. 

Când a sunat să mă întrebe de ce nu coborâsem la 
restaurant, am pretextat o durere de cap. Nu m-a crezut, dar 
n-a comentat, rămânând convins că-l ocoleam fiindcă eram 
încă supărată pe el. 


KKK 


În dimineaţa următoare, l-am căutat pe Musa și l-am rugat 
să vină să mă ia de la hotel. După ce a sosit, în vreme ce-mi 
ținea portiera ca să pot urca în mașină, i-am spus unde 
doream să ajung. Înainte de a reveni la volan, se repezi în hol, 
pretextând că trebuie să-și anunţe soţia că nu mai avea cum să 
cumpere ceea ce-i ceruse. 

Curând, ne aflam pe drumul spre Leptis Magna. Toţi banii de 
care dispuneam se aflau în poșetă, o sută cincizeci de lire libiene. 
Eram hotărâtă să-i dau numai contra unor informaţii utilizabile. 

Ne deplasam spre est, pe lungul drum de coastă ce unea 
Tunisul de Cairo, iar peisajele îmi provocară senzaţia că am fi 
transgresat spre perioada biblică. Turme de oi păzite de 
ciobani în veșminte de lână; femei acoperite cu văluri care 
scoteau apă din fântâni; cămile deplasându-se maiestuos și 
legănat și măgăruși abia mișcându-se sub poveri. 

Ajunși la Leptis Magna, am descoperit cu surprindere că 
locul era complet pustiu. Tinând seama de experienţa de la 
Sabrata, mă aşteptam să întâlnesc măcar câţiva turiști. 

L-am lăsat pe Musa la intrarea pe șantierul arheologic și am 
pornit-o pe aleea umbroasă care ducea spre ruine, în aceeași 
singurătate absolută. 

Anonimul meu corespondent nu-mi dăduse indicaţii 
precise asupra locului de întâlnire. Văzând despre ce 
suprafață vastă era vorba, omisiunea mi-a devenit suspectă. 
Nu erau ruinele vreunui mic centru colonial, ci ale unui oraș 
vast, cu străzi largi, forumuri spatioase, temple maietuoase și 
nenumărate alte clădiri. 

Colindam la întâmplare, neștiind ce aș mai putea face, 
sperând că mai devreme sau mai târziu voi fi contactată. 
Curând, am ajuns la un amfiteatru și am urcat până la ultimul 
rând de locuri. Acolo, puteam fi observată de departe; era 
locul ideal ca să aştept să fiu abordată. 

În faţa ochilor, mi se așternea panorama întregului oraș; 
era însă o aşezare moartă, complet lipsită de mișcare. Nu 
vedeam decât coloane înalte, pereți năruiți, temple goale și, 
ceva mai departe, malul mării, unde ruinele portului erau 
spălate de valuri inspumate. 

Am rămas pe loc multă vreme, dar în cele din urmă mi-am 
dat seama că individul nu avea să mă contacteze într-un loc 
atât de expus, chiar dacă mă văzuse. Măcar îi dădusem ocazia 
să mă observe. Poate că mă aștepta prin preajmă. 

Am coborât. De îndată ce am ieșit din amfiteatru, am simţit 
că eram urmărită. Auzeam pietricele rostogolindu-se și uneori 
chiar zgomot de pași, dar în acel talmeș-balmeș de ruine era 
imposibil să-mi dau seama de unde veneau. De câteva ori 
m-am oprit şi am așteptat; nu s-a arătat nimeni. Eram pe cale 
să-mi pierd răbdarea când, depăşind un cot al drumului, 
m-am pomenit în faţa unui arab imbrăcat în haine europene. 

— Sunteţi Geraldine Montanier? mă întrebă el în italieneşte. 

Era scund și aproape complet chel. Nu-mi aminteam să-l 
mai fi văzut. Îmi închipuisem că anonima fusese scrisă de 
cineva cunoscut și-l suspectasem mai ales pe Taoufik Djelloud. 

— Dumneata doreai să mă vezi? am răspuns, precaută. 

— Da. 

— Ce ai să-mi comunici? 

— Este vorba despre domnul Cottens. Însă mai întâi dati-mi banii. 

Se cam pripea. N-aveam de gând să-l plătesc anticipat. 

— Ştii unse se află? 

— Întâi banii. 

— Cât vrei? 

— Două sute de lire. 

— N-am atât de mult. 

Mi-am încleștat degetele pe poşetă. Acesta părea să fi fost 
semnul pe care-l așteptase. Se repezi spre mine, înhăță poșeta 
și o luă la fugă. Am tipat, fără să mă mai gândesc la inutilitatea 
demersului în pustietatea aceea. 

Dintr-o dată, hoţul se opri: în faţa lui apăruse Eric. Fără să 
am timp să mă întreb ce căuta acolo, cei doi începură să se 
lupte cu violență. 

— Fugi! îmi strigă Eric. Fugi! 

Nici dacă aș fi vrut, n-aș fi fost capabilă s-o iau din loc. Am 
rămas ca paralizată, incapabilă să-i sar în ajutor lui Eric. Nu că 
ar fi părut să aibă nevoie: în două rânduri își trimisese 
adversarul la pământ. Când fu doborât și a treia oară, arabul 
luă o piatră şi o aruncă spre Eric, lovindu-l în frunte. 
Temporar orbit de sângele ţâșnit din rană, Eric abia mai reuși 
să se ţină pe picioare. 

Hoţul înhăță iar poșeta, pe care fusese obligat s-o 
abandoneze, și o luă la goană. Nu ajunse prea departe înainte 
de a fi din nou blocat de Musa și Taoufik Djelloud. 

După ce-l reţinură, Taoufik se apropie în grabă de Eric, 
întrebându-l: 

— Eşti grav rănit? 

— Nu, întoarce-te să-l ajuţi pe Musa. N-aș vrea ca individul 
să scape. 

Își scoase batista și o apăsă pe rană, încercând să oprească 
sângerarea. În timp ce Taoufik se ducea iar spre Musa și 
tâlhar, m-am apropiat de Eric. 

— Îi cunoşti pe Taoufik și Musa? l-am întrebat uimită. 

— Da. 

— Dar ce ... cum se face că sunteţi aici? 

— Despre asta vorbim mai târziu. Mai întâi, explică-mi de ce 
ai venit la Leptis Magna. 

I-am povestit despre epistola anonimă, așteptându-mă la o 
predică privind riscul pe care mi-l asumasem. Însă se multumi 
să dea din cap. 

Se duse la hoț și purtară o lungă discuţie, pe care n-am 
putut-o auzi. În cele din urmă, își scoase portofelul și-i dădu 
nişte bani. Imediat după aceea, individul plecă, escortat de 
Musa şi Taoufik. 

Eric se întoarse lângă mine, continuând să-și apese fruntea 
cu batista. Sângele îi pătase cămașa. 

— I-ai dat bani? am exclamat indignată. 

— Este un om foarte sărman. 

— E un tâlhar! 

— Are circumstanţe atenuante. El și familia lui suferă de 
foame; trăiesc într-o colibă mizerabilă, iar el nu are un câștig 
permanent. 

— Musa și Taoufik îl vor da pe mâna poliţiei? 

— Nu. L-au dus la autobuzul de Tripoli. 

— ÎI cunoaște pe Philippe? 

— Nu l-a văzut niciodată. Din când în când, lucrează ca 
hamal și săptămâna trecută l-a înlocuit pe unul dintre hamalii 
hotelului Uaddan. A fost martor la discuţia ta cu 
recepţionerul, când ai sosit: ai întrebat de un oarecare 
Philippe Cottens și păreai supărată când ţi s-a comunicat că nu 
mai locuia acolo. A observat că în continuare ai fost 
îngrijorată, așa că i-a venit ideea să-ţi scrie. Își propusese să vă 
întâlniți aici și să-ți fure poșeta. 

— De ce tocmai aici? 

— Ca să-şi mărească şansele de a scăpa de poliţie. 

— Şi dacă nu apăream? 

— S-ar fi întors la Tripoli și ar fi trecut la pierderi costul 
biletului de autobuz. Să mergem, am stat destulă vreme. 

Nu mai ştiam unde sunt, însă el părea să se orienteze 
perfect printre ruine și l-am urmat. 

— Cum ai aflat că am venit aici? Și cine-i Taoufik? 

— Înainte de a mă asalta cu întrebări, ai putea să-mi 
mulțumești. 

— Mă copleșeşte recunoştinţa, dar asta nu mă ajută să-mi 
risipesc nedumerirea. 

— Taoufik îmi este prieten și ... 

S-a întrerupt. Faţa lui a devenit palidă dintr-o dată și s-a 
clătinat pe picioare. 

— Ce s-a întâmplat? am întrebat neliniștită. 

— Am ameteli. Cred că aș face mai bine să mă așez. 

Rana era mai gravă decât mi-aș fi închipuit. L-am ajutat să 
se întindă pe jos, am îngenuncheat alături şi l-am prins în 
braţe. 

— Acum te simţi mai bine? 

— Minunat. A închis ochii și a murmurat: Diana... draga 
mea. 

M-am întrebat dacă nu cumva urechile îmi jucau feste, apoi 
mi-am zis că probabil delira, confundând prezentul cu trecutul. 

— Nu ştii ce spui. 

— Gândesc foarte clar. N-am iubit niciodată pe altcineva. 

— Dar mi-ai spus că ... 

— Ţi-am declarat că n-am iubit decât o singură dată în viață 
și acesta-i adevărul. Eşti unica mea dragoste. 

— Pentru numele lui Dumnezeu, Eric ... 

— Deocamdată nu mai sunt în stare să vorbesc despre asta. 
Mă doare capul. 

L-am examinat cu Oarecare neîncredere. Împrejurul 
tăieturii de pe frunte se formase o unflătură apreciabilă. 
Continua să fie palid și broboane de transpiraţie îi apăruseră 

pe față. N-aveam cum să mai pun la îndoială seriozitatea 
loviturii. Iar el începuse să delireze, fără dubii. 

Musa și Taoufik reveniră. Văzându-l pe Eric, Taoufik se 
alarmă. 

— E în regulă. Mi-a trecut, spuse Eric, dar am o durere 
cumplită de cap. 

— Putem căuta un doctor la Homs, propuse Taoufik. 

— N-are rost să ne oprim acolo. Rezist până ajungem la Tripoli. 

Cu o grimasă, se ridică și pornirăm din nou. Taoufik îi 
sugeră lui Eric: 

— Ce-ar fi să mergi cu Mercedesul lui Musa? Ai să stai mai 
comod. Am să conduc eu Fiatul. 

Propunerea fiind foarte bună, Eric s-a urcat alături de mine 
în taxi și Musa a pornit motorul. 

— Putem vorbi liniștiți, zise Eric. Musa nu înţelege 
franţuzește. 

— Ce contează? Ai de gând să-mi împărtășești secrete? 

— Cine ştie ce ţi-aș putea spune? 

Am preferat să nu-i răspund. 

Venind spre Leptis Magna, nu acordasem nici o atenţie 
calității drumului. Acum mi-am dat seama cât de desfundat 
era, auzindu-l pe Eric cum înjură la fiecare groapă. 

— Mă simt de parcă aș fi fost lovit cu ciocanul, mormăi el. 

— N-ai prefera să te întinzi? 

— Ar fi şi mai rău. Orice aș face, voi avea parte de o călătorie 
mizerabilă şi ţie trebuie să-ţi mulţumesc! 

Reproșul mă făcu să mă zbârlesc. Nu-i cerusem să mă 
urmărească şi cu atât mai puţin să se ia la bătaie ca să-mi 
recupereze poșeta! 

— Nu trebuia să-l oprești pe individul acela. Preferam să 
pierd banii. 

— Câţi sunt? 

— O sută cincizeci de lire. 

— Merită un cucui. 

Îmi regretam deja iritarea. 

— Ăsta da cucui! Îţi va fi rău, o vreme. 

Îmi luă mâna, zâmbind. 

— Ah, dar niciodată nu m-am simţit atât de bine. 

Am încercat să-mi retrag mâna, dar nu m-a lăsat. 

— Nu e amuzant. 

— Nici n-aş fi vrut să fie. De-ai şti cât de nefericit am fost în 
ultimii trei ani ... 

— Aiurezi! 

— Aș vrea eu, zise el, râzând, fiindcă n-aş mai simţi durerea. 
Diana, n-aveam de gând să-ţi spun asta atât de curând, dar 
dacă tot am început va trebui să mă asculti. Te-am iubit 
mereu. Te iubesc încă la fel de intens ca totdeauna, chiar mai 
mult ... 

— Sau delirezi, sau îţi baţi joc de mine. În orice caz, aș 
prefera să taci. 

— Nu mai pot. Nu înţelegi că te iubesc, Diana? 

— Şi cum rămâne cu Philippe? Ai uitat de el? 

— Nu contează; el n-a contat niciodată. I-ai acceptat cererea 
în căsătorie doar ca să-mi faci în necaz. 

Vorbea cu febrilitate. Ochii îi străluceau și îmi strângea 
mâna atât de tare încât începuse să mă doară. 

— Ai obținut, continuă el, mai mult decât îţi închipui. 
M-ai... torturat. Când ai rupt logodna, am fost gata-gata să-mi 


ÎNTÂLNIRE LA TRIPOLI 99 


pierd minţile. Apoi, ai părăsit Parisul și nu mi-ai mai răspuns 
la scrisori. Te-am căutat la apartamentul familiei și am 
implorat-o pe mama ta să-mi spună unde plecaseși, ca să te 
revăd măcar o dată. Am plâns de faţă cu ea — da, am plâns ca 
un copil. Dar n-am obţinut nimic. Ar trebui să fii mândră de 
modul în care ţi-a respectat instrucţiunile. 

Mama nu-mi suflase o vorbă despre respectiva vizită. 
Înțelegeam de ce: îi fusese frică să nu mă întâlnesc din nou cu 
el și să cedez în fața rugăminților. Regretam că tăcuse. 

— Greşești, Eric. Nu i-am dat nici un fel de instrucţiuni, 
fiindcă nu mă aşteptam să mai vii. lar ea nu mi-a pomenit 
niciodată despre vizită. 

Bucuria care-i transfigurase chipul păru disproporţionată. 

— Ştiam eu! exclamă Eric. Eram convins că n-a fost ideea ta! 
Oh, Diana, ce bine ar fi fost să dau de tine! După aceea, mi-am 
zis că trebuie să găsesc puterea să aştept. Îmi spuneam că, 
dacă îţi voi acorda suficient timp, mânia se va stinge și 
atitudinea ta n-ar mai fi atât de nedreaptă. Când mi s-a oferit 
slujba din Maroc, am acceptat-o și am tot așteptat să primesc 
veşti de la tine. Dar nu mi-ai scris. În cele din urmă, am 
început să-ţi scriu din nou. 

Nu primisem nici o scrisoare. În vremea aceea, mă aflam în 
Anglia, iar mama probabil că se gândise că era preferabil să 
nu-mi arate scrisorile. 

— Eram pe cale să revin în Franța, hotărât să te revăd cu 
orice preţ, când am aflat despre noua ta logodnă. Am venit la 
Paris cu primul avion și m-am prezentat direct la tine acasă. 
Din nou am fost primit de mama ta. 

— Şi ce ţi-a spus? 

— M-a convins că mă uitaseși. Mi-a declarat că erai foarte 
fericită și că nu mai reprezentam pentru tine decât amintirea 
unui flirt adolescentin. Speranţa că te-aş putea convinge să te 
răzgândești i se părea atât de ridicolă încât numai că nu mi-a 
râs în faţă. La terminarea întrevederii, reuşise să-mi înăbușe 
orice urmă de speranţă. M-am hotărât să te uit și eu. Am 
cunoscut alte femei și m-am străduit să mă îndrăgostesc de 
vreuna dintre ele. Fără nici un rezultat. Erai pe cale să te măriţi 
cu altul, iar eu urma să rămân veșnic singur. 

Se aplecă brusc și-și prinse fruntea în palme, luptându-se 
cu durerea. M-am alarmat. 

— În starea actuală, trebuie să eviti gândurile supărătoare, 
Eric. Ce-ar fi să te sprijini de mine și să te odihnești o vreme? 

Se ridică zâmbind, apoi își lăsă capul pe umărul meu. 

Pe bancheta din faţă, Musa continua să conducă tăcut. 
Speram ca într-adevăr să nu înţeleagă franceza. Refuzam să mă 
gândesc la spusele lui Eric, însă apăsarea capului lui pe umăr, 
în vreme ce admiram peisajul bucolic, îmi amintea gustul 
fericirii. 


Capitolul 8 


Eric acceptase să meargă la doctor de îndată ce vom fi 
ajuns la Tripoli. Radiografia nu dezvălui nici o fisură sau alt 
semn alarmant, așa că medicul îi cusu rana și-l lăsă să plece, 
dându-i doar nişte calmante. 

Când mi s-a alăturat pentru cină, în restaurantul hotelului 
Uaddan, fruntea îi era acoperită de un plasture. 

După ce am schimbat câteva cuvinte, am constatat că era 
apt să-mi răspundă la întrebările care rămăseseră în suspensie. 

— Cine este Taoufik Djelloud? 

— Ti-am mai spus: un amic. 

— Ei bine, prietenul tău mă urmărește de când am ajuns la 
Tripoli. M-a spionat spre propriul amuzament? 

— Nu te-a spionat; a avut grijă de tine. Cândva, i-am făcut 
un serviciu, aşa că îmi este recunoscător. De asemenea, 
suntem prieteni. Când ai venit, el era în vacanță. l-am spus că 
eram îngrijorat din cauză că circulai singură prin Tripoli și s-a 
oferit să joace rolul de gardă personală. 

Am simțit un val de mânie, amintindu-mi eforturile 
disperate de a scăpa de protectorul nedorit. 

— Ce idee minunată! Ti-a povestit cum am încercat să scap de el? 

— Da, şi-i părea nespus de rău că te-a speriat. 

— Aș paria că v-aţi distrat de minune! Ar fi trebuit să mă 
avertizezi. 

— M-am gândit că te-ai fi supărat. Ce-mi reproșezi, Diana? 
Că eram îngrijorat pentru tine? 

— Deci, când mă întrebai ce-am mai făcut, de fapt știai 
dinainte! Taoufik te ţinea la curent cu toate mișcările mele. 
Dar cum rămâne cu excursia la Leptis Magna? Cum ai aflat... 

M-am oprit brusc, fiindcă tocmai înțelesesem. Musa îl 
sunase pe Taoufik atunci când intrase în hotel ca să-i 
telefoneze chipurile nevesti-si. Ar fi trebuit să-mi dau seama! 

— Şi eu care-mi închipuiam că Musa este băiat de încredere! 
am exclamat. 

— Nu-l nedreptăţi. Când Taoufik i-a explicat situaţia, Musa 
a fost de acord să dea o mână de ajutor și n-a acceptat 
recompensă bănească. Simţea că-și face datoria, ferindu-te de 
pericol. Astăzi l-a sunat pe Taoufik să-i spună că te conduce la 
Leptis Magna, iar acesta m-a anunţat imediat. Nu-mi puteam 
explica de ce te duceai acolo, dar nu-mi plăcea ideea. Am 
hotărât se te urmărim. Și dacă tot am ajuns la acest subiect, dă-mi 
voie să-ţi spun cât de mult ai riscat. O scrisoare anonimă... 

— Lasă anonima. Nu schimbă cu nimic faptul că m-ai pus 
sub urmărire, fără permisiune și fără un motiv întemeiat. 
Philippe nu m-ar fi chemat la Tripoli dacă ar fi crezut că astfel 
mă pune în primejdie. 

Fric şi-a înclinat capul și a răspuns fără să mă privească: 

— Nu știu ce crede Philippe, dar eram îngrijorat fiindcă te 
iubesc. 

— Şi el n-o face? 

Ridică fruntea și mă privi în ochi. 

— Încă n-ai priceput, acum după ce ai aflat despre 
Marceline Lafont și sora lui Saad Abed? 

— Știai că locuia cu Marceline? 

— Desigur. 

— Atunci, de ce nu mi-ai spus? 

— Nu eram convins că ai să mă crezi și, chiar dacă ai fi făcut-o, 
m-ai fi dușmănit fiindcă-ţi distrugeam iluziile. 

— În clipa asta nu mai am iluzii. Amândoi bărbaţii pe care 
i-am iubit mi-au fost infideli. 

— Nu-i adevărat! În primul rând, nu l-ai iubit pe Philippe 
niciodată, indiferent ce pretinzi. În al doilea, nu te-am înșelat. 
Dacă... 

L-am întrerupt, nedorind să reluăm vechea discuţie. 

— Dacă Philippe nu mă mai iubește, ce rost a avut să mă 
cheme și să-mi plătească excursia în avans? 

Eric îmi aruncă o privire atât de stranie încât, o clipă, am 
bănuit că este pe cale să-mi împărtășească alt secret; dar păru 
să se răzgândească. 

— Nu știusem că ţi-a plătit toate cheltuielile. Cine poate ști 
de ce? Dar sentimentele lui n-au nici o importanţă: ceea ce 
contează este că nu l-ai iubit niciodată. Poate că ai încercat 
să te convingi singură de contrariu, dar în sinea ta ai ştiut 
mereu că nu era adevărat. N-ar fi trebuit s-o cred pe mama 
ta. Cât de orb am fost! De ce oare n-am insistat să rupi 
logodna aceea ridicolă? Când mă gândesc că era cât pe ce să 
te pierd... 

Era atât de supărat încât începuse să tremure. Era ușor 
confuz, sub efectul combinat al rănii și surescitării 
emoţionale. Încercam să-mi păstrez cumpătul, dar, pentru 
prima oară, începeam să simt că încă mă iubea cu adevărat şi 
constatarea avea darul să mă zăpăcească. 

— Fii calm, Eric. Te înţeleg, dar Philippe existtă încă. Nu pot 
să iau o decizie înainte de a-l găsi şi de a vorbi cu el. Trebuie 
să clarific lucrurile. Abia după aceea voi avea dreptul să 
reflectez la ceea ce simt faţă de tine. 

Îmi luă mâna și zâmbi. 

— Am să aştept, Diana. Spre deosebire de tine, ştiu ce simți 
şi asta mă face fericit. 

Și eu eram bucuroasă. Dar singură în camera de hotel, 
mi-am analizat senzaţia și am constatat cât de fragilă era. 

Chiar dacă avea dreptate să spună că nu încetasem 
niciodată să-l iubesc, continua să fie adevărat că rupsesem 
logodna tocmai fiindcă priveam căsătoria cu Eric ca pe o 
treabă foarte riscantă. Pe de altă parte, Philippe păruse o 
alegere mai sigură, mai judicioasă. Acum mă dezamăgise și el, 
dar asta făcea oare căsătoria cu Eric mai puţin hazardată? 

Conștientă de atracţia fizică pe care o exercita asupra mea, 
îmi era dificil să gândesc în prezenţa lui. Ca să-mi hotărăsc 
viitorul într-o atmosferă de liniște, rațională, trebuia să mă 
îndepărtez de el, iar asta nu era posibil decât întorcându-mă 
în Franţa. 

Ar fi însemnat să renunţ la încercările de a-l găsi pe 
Philippe, să plec fără să aflu de ce venisem. Nu-mi era clar 
dacă doream să rămân din loialitate, sau fiindcă nu voiam să 
mă despart iar de Eric. 

Philippe nu-mi putea pretinde mai multă răbdare. N-avea 
decât să mă caute la Paris. 

Totuși, mi-ar fi fost dificil să plec fără să-l mai văd pe Eric. 
Stiam că urma să se întoarcă la Ghadames, pentru câteva zile. 
Îi voi scrie şi-i voi explica de ce era așa importantă despărțirea. 

Decizia o dată luată, m-am dus la culcare. 


Kokk 


Dimineaţa, hotărârea mea era mai puţin fermă. Am ieșit din 
hotel, dar în loc să mă duc la Transturist ca să-mi iau bilet 
până la Paris, cum intenţionasem, am început să colind la 
întâmplare străzile și parcurile, gândindu-mă iar la cele spuse 
de Eric și luptând cu dorinţa de a rămâne la Tripoli. 

Corectitudinea înclină în cele din urmă balanţa în favoarea 
plecării. Cel care-mi plătise sejurul la Tripoli era Philippe; 
acum, că mă îndoiam de supraviețuirea logodnei noastre, nu 
mi se părea corect să mai abuzez de invitaţia lui. 

A doua zi, devreme, m-am prezentat la agenţia Transturist. 
Nu mai existau bilete la zborurile spre Paris în următoarele 
trei zile, așa că am făcut rezervare pentru prima cursă la care 
mai erau locuri. 

La ieșire, l-am întâlnit pe Taoufik. Era prima oară de la 
rănirea lui Eric. 

— Iată-te! Începusem să cred că ai renunțat să mă mai 
păzești. 

Îmi zâmbi cu gura până la urechi. 

— Eric nu mi-ar ierta-o niciodată. 

— leri nu te-am văzut. 

— Poate că nu, dar eram acolo. Te-am urmărit peste tot. 

— Probabil că ai purtat voal. 

Ideea îi provocă râsul. I-am împărtășit buna dispoziție. 
Nemaifiindu-mi frică de el, mi se părea chiar simpatic. 

— Ai făcut progrese la capitolul discreţie, am spus, dar în 
scurtă vreme n-o să-ţi mai fie de nici un folos. Plec joi. 

Noutatea păru să-l consterneze. 

— Eric ştie? 

— Nu încă. 

— Nu-l mai aștepți? Se va întoarce joi. 

— Joi dimineaţă am bilet la avion spre Paris. 

— De ce atâta grabă? Nu-ţi place la Tripoli? 

— Trebuie să mă duc acasă. Între timp, ce-ar fi să ne 
întoarcem împreună la hotel, în loc să mă urmărești? Am 
putea să ne ținem companie unul celuilalt. 

Era prima dată când aveam ocazia să-i vorbesc. L-am 
întrebat despre familie, despre ţara lui, Tunisia. Deși mi-a 
răspuns fără ezitări, în mod vizibil se gândea la altceva. Când 
ne-am despărțit, la intrarea în hotel, eram convinsă că va 
încerca să-l avertizeze pe Eric în privinţa planurilor mele. 

După-amiază, ca să-mi omor timpul, am pierdut la coafor 
vreo două ceasuri. La revenirea în cameră, pe masă mă aștepta 
o telegramă. Am deschis-o, convinsă că era de la Eric, însă mă 
înșelam. 


„Lartă-mi lipsa şi ai încă puţină răbdare . Am să-ţi explic 
totul. Philippe.” 


Fusese trimisă din Yeffren. Am căutat numele pe harta 
luată de la agenţie și l-am descoperit la marginea vastei pete 
galbene care reprezenta deșertul libian. Era situat cam la două 
ore de drum de Tripoli. 

Nu puteam deduce că Philippe s-ar fi aflat încă acolo. Era 
posibil să fi plecat deja, sau să se fi oprit în localitate numai ca 

să-mi trimită telegrama. Cu toate acestea, aș fi pornit imediat 
dacă n-ar fi fost atât de târziu. Nu-mi surâdea ideea de a ajunge 
noaptea într-un oraș străin, fără posibilitatea de a mă interesa 
dacă Philippe mai era acolo sau nu. 

Telegrama schimba complet situaţia. Exact când mă 
hotărâsem să plec acasă, uitând de Philippe, îmi amintea că 
venisem la Tripoli cu scopul precis de a-l întâlni. Se gândea 
încă la mine. 

Am sunat la agenţie, mi-am anulat rezervarea și l-am rugat 
pe Musa să vină la hotel a doua zi. 

Mă pregăteam să mă culc, când a sunat Eric. Desigur, 
Taoufik îl informase că urma să plec joi. 

— M-am răzgândit, am spus. Inainte de a pleca, doresc să 
văd deşertul. 

— Vrei să vii la Ghadames? 

— Nu, Yeffren va fi suficient. 

La celălalt capăt al liniei se lăsă tăcerea; apoi, Eric spuse pe 
un ton ciudat: 

— Yeffren? Vrei să te duci la Yeffren? 

Părea să-și înăbușe cu greu râsul. 

— Chiar așa, mă voi duce la Yeffren. Ce este atât de 
amuzant? 

— Când? 

— Mâine. 

— Cu ce? 

— Cu mașina lui Musa. 

— Am o idee mai bună: te voi duce eu. 

— Dar am cerut deja la agenţie să-l trimită pe Musa. 

— Am să-i anunţ de dimineaţă că nu mai ai nevoie. 
Așteaptă-mă în restaurantul hotelului la ora nouă și vom pleca 
imediat după micul dejun. Ce părere ai? 

Ştiam că ar fi trebuit să refuz, dar m-am auzit spunând: 

— Cred că ... Bine, am să te aștept. 

Mă îndoiam că ar mai fi fost atât de nerăbdător să mă ducă 
la Yeffren dacă ar fi știut motivul vizitei. 


KKK 


Când am intrat în restaurant, Eric mă aștepta deja. Se ridică 
de la masă şi-mi luă ambele mâini. 

— Voiai să mă părăsești, zise el cu reproş. 

— Ţi-am spus că m-am răzgândit. Dar mi se pare că și tu ţi-ai 
schimbat planurile. Credeam că ai treabă la Ghadames până joi. 

— Într-adevăr, dar s-a hotărât că de mâine voi avea de lucru 
la Tripoli, vreo două săptămâni. 

— Dar astăzi n-ai nimic de făcut? 

— Mi-am luat o zi liberă. 

— Ca să-mi poţi fi şofer? 

— Nu la asta mă gândisem când am făcut cererea, dar 
întrucât vrei să mergi la Yeffren, am să te conduc. Vom face 
turul obișnuit: Gharian, muntii, Yeffren şi niţel deșert. 

N-am avut curajul să-i spun că nu mă interesa decât 
Yeffren. În afară de asta, nici măcar nu eram sigură că era 
adevărat. Cu el, eram gata să merg oriunde. 

Era o zi minunată. Începeam să cred că în Libia vremea era 
mereu frumoasă, dar Eric mă contrazise, povestindu-mi că pe 
timpul verii căldura era adesea insuportabilă. Fără să fi 
plănuit, nimerisem în sezonul cel mai bun. 

Traversam o porţiune de șes care se extindea până la fâșia 
albăstruie a munţilor de la orizont. Din loc în loc, câteva oi și 
capre pășteau iarba sărăcăcioasă. 

Nu prea vorbeam. Eric privea drumul, uşor încruntat. 

— Ce s-a întâmplat? l-am întrebat. 

— De ce? 

— Eşti încruntat. 

— Soarele îmi bate în ochi. Mai bine mi-aş pune ochelarii. 
Sunt în torpedo. Eşti amabilă să mi-i dai? 

Am făcut ceea ce-mi ceruse, remarcând: 

— Ochii tăi par să fie foarte sensibili la lumină. Când am fost 
la restaurantul de pe malul mării ... 

— Ce memorie! 

Ochelarii de soare îi ascundeau ochii, dar nu puteau masca 
tensiunea ce i se întipărise pe chip. 

În scurt timp, începurăm să urcăm primele pante ale 
munţilor. Uneori treceam pe lângă vreun camion sau 
depășeam măgăruși foarte înpovăraţi. Pe măsură ce creştea 
altitudinea, panorama devenea tot mai largă, câmpia de 
dedesubt părând nemărginită. 

Când am ajuns pe culme, Eric opri mașina și cobori să 
admire priveliștea. Aerul era rece, iar vântul ne biciuia fețele. 
Mă cuprinse pe după umeri, părând mult mai relaxat. 

Curând, pornirăm mai departe, iar dispoziţia lui aproape 
veselă avu darul să mă neliniştească mai mult decât fosta 
nervozitate. Ce se va întâmpla dacă am să-l găsesc pe Philippe 
la Yeffren? Ar fi trebuit să mă duc singură. Cum să pun 
lucrurile la punct între mine și Philippe, dacă Eric era de faţă? 

Traversam văi fertile care adăposteau așezări rurale. La 
Gharian ne-am oprit să vizităm un târg în aer liber. 

Apoi drumul începu să șerpuiască printre dunele modelate 
de vânt în forme unduitoare, împestrițate cu rare petice verzi 
de ierburi țepoase. 

— Doreai să vezi deșertul, zise Eric. Desigur, nu suntem în 
mijlocul Saharei și nu-i nici un pericol să murim de sete dacă 
rămânem în pană, dar și aici nisipurile se întind cât vezi cu 
Ochii, există ierburi alfa, uscăciune, soare neiertător și 
nomazi. 

Arătă cu mâna corturile cenușii întinse pe sol ca niște lilieci 
gigantici, grupate câte două sau trei. Erau atât de departe încât 
distingeam cu dificultate oamenii. Eric îmi spuse că berberii își 
păzeau cu strășnicie locuinţele precare împotriva curiozității 
străinilor. 

— Tuaregii sunt mult mai ospitalieri. La Ghadames, 
aproximativ o mie dintre ei sunt campaţi la marginea orașului. 
Femeile lor nu poartă văluri și se bucură de cele mai multe 
libertăţi dintre toate musulmanele. 

Gândul mi-a zburat la sora lui Saad Abed. 

— Sunt frumoase? 

— De ce mă întrebi? Eşti geloasă pe misterioasa Meryem? 

— Așa o cheamă pe sora lui Abed? 

— Din câte am auzit. 

— Şi ce ai mai auzit despre ea? 

— Uite, acolo este o oază. Arăta spre o mică vale puţin 
adâncă, înconjurată de palmieri. Ştiai că populaţia Saharei va 
depăși curând un milion de suflete? 

Aș fi preferat să aflu de ce renunţase brusc să-mi mai 
vorbească despre sora lui Abed, însă n-am insistat. 

În câmpul vizual, apăru o ridicătură de teren înțesată de 
căsuțe albe. Eric m-a anunţat că era Yeffren și am început să 
mă tem de posibilitatea de a-l găsi pe Philippe. Eric m-ar fi 
putut acuza că profitasem de el. Cât despre Philippe, mi-era 
groază de reacţia lui. 

Pe când intram în orășelul cu căsuțe terasate și minarete 
moderne, m-am întrebat dacă într-adevăr căutările mele 
aveau să ia sfârșit în acest colț de lume, la marginea 
Saharei. 

Eric parcă în faţa unui hotel cu pereți proaspăt văruiți. 

— O să mâncăm aici, zise el. Să intrăm. 

L-am urmat. Draperiile ponosite și scaunele uzate 
cunoscuseră și zile mai bune, dar priveliștea era magnifică. 
Hotelul era construit pe promontoriul stâncos ce străjuia o 
nesfârșită întindere de teren pietros, pustiu. 

— Mai există și alte hoteluri la Yeffren? am întrebat, după ce 
luasem loc la masă și comandasem mâncare. 

— După ştiinţa mea, nu. Nu-ţi place aici? 

— Ba da, nu-i din pricina asta ... Dacă Philippe ar fi în 
Yeffren, ar trebui să stea aici? 

— Ce vrei să spui? Îmi ascunzi ceva. 

I-am arătat telegrama. Când termină de citit, rămase pe 
gânduri câteva clipe. 

— Deci ăsta-i motivul pentru care ai simtit brusca dorinţă de 
a „vedea” deșertul. Ai fi putut să-mi spui. 

— Voiam să mă însoţeşti și mi-a fost teamă că te-ai fi 
răzgândit dacă ştiai. 

— În acest caz, te-am iertat. Directorul hotelului vorbeşte 
franțuzeşte. Poate aflăm ceva de la el. 

Chemă chelnerul și ceru să-l vadă pe director. Acesta apăru 
după un minut. 

— Căutăm un amic și presupunem că a stat la 
dumneavoastră, îi zise Eric. 

— Cum îl cheamă? 

— Cottens. Philippe Cottens. 

— N-am pe nimeni cu numele acesta. La vremea asta, nu 
prea avem oaspeti, așa că mi-aș aminti cu siguranță dacă s-ar fi 
cazat de curând. 

Deși părea fără speranţă, Eric îi arătă telegrama. 

— Ah, da! exclamă directorul. Ieri am transmis mesajul 
acesta la telegraf. 

— Cine l-a adus? 

— Un şofer de camion care obișnuiește să oprească aici. 
Venea de la Sebha. Mi-a spus că un francez îi dăduse 
mesajul rugându-l să-l expedieze, dar întrucât urma să ia 
masa la noi, se gândise că-i va fi mai ușor să-l trimită prin 
telefon de aici. 

— La Sebha nu există oficiu telegrafic? am intervenit. 

— Soferul părăsise deja Sebha atunci când a primit mesajul. 
Ajunsese într-un sat, pe drumul spre Yeffren. 

— Ştii cumva în ce sat? 

— Nu, nu mi-a spus. 

După plecarea directorului, Eric remarcă: 

— Ai o expresie ciudată, Diana. Eşti dezamăgită? 

— Sigur că sunt, dar altceva mă deranjază: de ce ar apela 
Philippe la altcineva să trimită telegrama? 

— Poate că este în mijlocul deșertului și n-a putut ajunge 
într-un Oraș. 

— E doar o supoziţie, sau știi mai mult decât mi-ai spus? 

— Doar o presupunere. Habar n-am ce învârte Philippe 
acum și nici nu-mi pasă. Oricum, nu-i aici, așa că, în ce te 
priveşte, ziua e pierdută, nu-i așa? 

N-ar fi fost cinstit să răspund afirmativ. Am recunoscut 
că-mi plăcuse excursia, iar el propuse s-o încheiem conform 
planului, uitând de Philippe. 

Uşor de zis, dar după masa de prânz, când am urcat într-un 
turn pentru a admira panorama orașului, muntii și deșertul, 
nu m-am putut împiedica să-l întreb: 

— Eric, crezi că am să-l mai găsesc vreodată pe Philippe? 
Uneori am senzaţia că alerg după o himeră. 

— Deoarece exact asta faci, cauţi o persoană care nu există. 
Cinstitul, plictisitorul, bărbatul leal pe care credeai că-l iubeşti 
n-a existat niciodată. Adevăratul Philippe îți e complet 
necunoscut. De ce te mai preocupă individul? 

— De fapt, acum nu-l mai caut pe Philippe; încerc doar să 
găsesc răspunsuri unor întrebări care continuă să mă 
chinuiască. De ce mi-a cerut să vin la Tripoli? Unde este? De ce 
nu mi-a mărturisit cu ce se ocupă? 

— La ce bun să afli toate astea? Lucrurile ar putea fi atât de 
simple, Diana, dacă nu te-ai mai gândi la altceva în afară de noi! 

— Trebuie să cunosc adevărul. 

— Adevărul? Te iubesc; aceasta este singura realitate care 
contează. Dacă ţi-ai examina sufletul, ţi-ai da seama că sunt 
gata să fac orice pentru tine. 

Cuvintele îmi merseră direct la inimă și nu m-am străduit 
să le prind înţelesul real. Voința mea părea să se destrame sub 
atingerea brațului lui și nu înţeleg ce m-a oprit să-i mărturisesc 
imediat că și eu îl iubeam. O neliniște tainică m-a împiedicat 
să cedez impulsului. 

— Eric, lasă-mă te rog să-mi clarific gândurile. 

— Încă mai ai nevoie de timp? întrebă el, din glas 
răzbătându-i dezamăgirea. 

— Mă tem că da. 

Ne-am întors la mașină, am părăsit orașul și am reinceput 
să străbatem peisajul dezolant. Platitudinea reliefului era 

întreruptă doar de rare culmi joase și paralele, iar lumina soarelui 
transforma fiecare grăunte de nisip într-un diamant sclipitor. 

Eric reluă singurul subiect care-l interesa. 

— Trebuie să profităm de șansa care ni se oferă, Diana. 
Când am auzit de logodna ta, o vreme mi-am pierdut 
speranța, dar am început să înțeleg că de fapt nu te 
pierdusem, fiindcă Philippe nu te merita. Nu-mi puteam 
închipui că te-ai mărita cu el. Am sperat să capăt încă o șansă. 
În seara când te-am văzut la hotelul Uadan, am știut dintr-o 
dată că nimic nu ne va mai despărți. De data asta eram gata să 
fac orice ca să te păstrez, indiferent cu ce risc. 

— Ai devenit niţel cam melodramatic. 

— N-ai decât să-i spui cum vrei, dar suntem iar împreună și 
aşa vom rămâne. Ti-o dorești la fel de mult ca mine. Acum sunt 
sigur, cu toate că a fost o vreme când m-am îndoit. De 
exemplu, când am fost la restaurantul acela de pe malul mării, 
am avut impresia că nu mă mai iubeai. Ţi-ai râs de amintirile 
noastre comune, iar eu, ca un fraier, am fost cât pe ce să plâng. 

— Ăsta era motivul? Am crezut că te gândeai la altă femeie. 

— Ai fost geloasă? Ah, în momentul acesta m-am convins că 
mă iubești. 

Opri mașina şi mă cuprinse în brațe. Eram singuri în 
imensitatea pustie a deșertului; valuri de fierbinţeală 
tremurătoare se iscau la suprafaţa nisipului roșcat. Când m-a 
sărutat, n-am protestat, deși aș fi vrut. 

Se îndepărtă de mine cu un zâmbet radios. 

— Acum știi şi tu, zise el euforic. 

— Asta nu înseamnă nimic. 

— Ba da! 

De nicăieri, o cămilă își făcu apariţia din spatele unui tufiș 
cu spini. Pentru a evita continuarea discuţiei, i-am arătat-o. 

— Uite! deșertul nu-i atât de pustiu cum credeam. 

Însă Eric luă abandonarea subiectului drept dovadă 
implicită că avusese dreptate și nu fu afectat de refuzul meu 
de a recunoaște. 


ee 


La lăsarea noptii, revenisem în mijlocul civilizaţiei. Trecând 
printr-un sat de lângă Tripoli, am fost opriţi de un polițist. 

Folosind limba italiană, acesta ceru actele; Eric îi răspunse 
în arabă. N-am înţeles ce spunea, dar mi-am dat seama că 
permisul și talonul mașinii nu-i fuseseră de-ajuns, fiindcă se 
căută prin toate buzunarele, scotoci în torpedo şi se lansă într-o 
tiradă cu iz de explicaţie. În cele din urmă, polițistul se lăsă 
convins și ne permise să ne continuăm drumul. 

— Ce dorea? 

— Paşaportul, dar nu-l am la mine. Spre norocul nostru, a 
fost înţelegător. 

Deşi nu rezolvasem nimic, îmi lămurisem răspunsul la una 
dintre întrebări: nu doream să-l găsesc pe Philippe decât ca să 
am ocazia să rup logodna. Desigur, aș fi putut-o considera 
deja anulată, dar asta nu m-ar fi mulţumit. Voiam să-i explic 
motivele deciziei și să-i ascult răspunsul, oricare ar fi fost el. 
Totuşi, îmi venea greu să-mi închipui ce ar fi putut spune ca 
să-mi schimb părerea. 


Capitolul 9 


Conștiinţa nu m-ar fi lăsat să stau în continuare pe spezele 
lui Philippe. A doua zi, i-am scris tatălui meu, cerându-i să-mi 
împrumute niște bani și rugându-l să nu-i spună mamei. 

Pe când ieşeam din oficiul poștal, am observat un arab 
vârstnic care mă privea de pe trotuarul opus și alături, pe 
Taoufik. Îmi zâmbi prietenește. Deşi începea să mă deranjeze 
supravegherea constantă, i-am răspuns la fel, dar mi-am 
propus să scap de el. 

M-am plimbat printr-un labirint de străduţe laterale, până 
am fost sigură că mă pierduse din vedere, iar apoi am intrat 
într-o giuvaergerie. Curând a trecut prin fața vitrinei fără să mă 
fi remarcat. După ce mi-am luat o broșă de argint, am ieșit din 
magazin, încântată de reușita stratagemei. Taoufik nu se 
vedea, dar l-am revăzut pe bătrânul arab — cel din faţa oficiului 
poștal. Imposibil ca Eric să fi angajat un al doilea „protector”! 
Mi-am zis că trebuia să fie o coincidenţă. 

Apropiindu-mă de hotel, am privit peste umăr. Individul 
mă urmase. Dar nu mai era singur. Taoufik îmi redescoperise 
urma şi-mi făcu un semn cu mâna. 

La intrarea în restaurant, l-am găsit pe Eric așezat la o masă. 
L-am atacat imediat. 

— Nu crezi că ai mers prea departe? 

— Ce vrei să spui? zise el, în defensivă. 

— Destul de grav că ai pus pe cineva să mă urmărească, dar 
să angajezi încă unul e prea mult! 

— Despre ce vorbeşti? 

— Nu face pe inocentul! Azi-dimineaţă, Taoufik avea un 
partener: un arab bătrân care s-a „lipit” de mine ca marca de 
scrisoare. 

Figura lui deveni serioasă. 

— Te-a urmărit altcineva, în afară de Taoufik? 

— De parcă n-ai ști! 

— N-aveam habar. N-am nici un amestec. Probabil că ti s-a 
năzărit. 

— În nici un caz. Mă urmărea; n-aveam cum să mă fi înşelat. 

Păru îngrijorat. 

— Nu-mi place. lartă-mă câteva clipe. 

Se ridică şi ieşi. Nu mă puteam îndoi de sinceritatea lui. 
Dar cine altcineva să vrea să-mi cunoască mișcările? Nu-mi 
trecea prin minte nici o explicaţie logică. 

Eric se întoarse repede. 

— Diana, un timp, ar fi preferabil să nu mai ieși la plimbare. 
Am vorbit cu Taoufik. Ai avut dreptate: mai aveai o „coadă”. 

— Din cauza asta ești îngrijorat? 

— Nu-i numai atât. Mi-e teamă că m-am vârât într-o 
încurcătură și n-aș vrea să te amestec. 

— Ce fel de încurcătură? 

— Încă nu știu sigur. Dar aș vrea să fii mult mai 
prevăzătoare. 

— Ai idee cine m-a urmărit? 

— Dac-aş şti, nu m-aș mai frământa atât. 

— N-ai putea fi mai clar? 

Își scutură capul, rămânând pe gânduri o vreme. 

— Poate că fac din ţânţar armăsar, zise el în cele din urmă. 
Chiar și așa, te rog să-mi promiţi că n-ai să mai încerci să scapi 
de Taoufik. 

— Bine, dar acum poți să-i dai liber pentru restul zilei, 
fiindcă voi rămâne în hotel. 


KKK 


Îndată ce ne-am despărțit, am fost nevoită să-mi schimb 
planurile. Receptionerul îmi înmână un biletel lăsat pentru 
mine în timpul mesei. Provenea de la Marceline Lafont, care 
mă invita să vin s-o văd cât mai curând. 

Bănuind că avea noutăţi despre Philippe, m-am dus 
imediat la ea acasă. Îmi deschise ușa și o încuie la loc, imediat 
după ce am intrat. 

La ultima noastră întrevedere, fusese palidă; acum, era albă 
ca varul, iar în ochi i se citea disperarea. 

Am observat că fotografia lui Philippe dispăruse din camera 
de zi. Înainte de a apuca s-o întreb ceva, îmi spuse: 

— Te-am căutat pentru că vreau să-ţi cer o favoare. Trebuie 
să-i scrii lui Philippe. 

— Dar nu ştiu unde este. 

Îmi înlătură obiecțiunea cu o ridicare din umeri. 

— Sunt convinsă că poţi da de el. La vreo adresă din Franţa, 
la familie, la vreunul dintre prieteni — cineva care i-ar putea 
transmite scrisoarea. 

— Despre ce ai vrea să-i scriu? 

— Paşaportul. Mi l-a luat și trebuie să obțin altul. Vreau 
să-mi trimită o declaraţie cum că mi l-a luat și l-a pierdut. 

— Dar cum de ţi l-a luat? 

— Ei bine ... Poate că a făcut-o din greșeală. Da, într-adevăr 
— din greșeală. 

— De unde știi că l-a pierdut? 

— Aşa cred. 

— Deci, nu ţi-a spus-o el? 

— Nu, dar... 

— Atunci, n-ai cum să fii sigură. Poate că încă îl mai are. 
Dacă da, cel mai simplu ar fi să ţi-l înapoieze. 

— Nu! Să nu-i ceri să facă una ca asta! strigă ea, la un pas de 
isterie. 

Părea atât de înnebunită şi iraţională încât am început să 
nu mă simt la largul meu în prezenţa ei. 

— Cred că problema ta este ușor de rezolvat, am spus, 
încercând s-o liniştesc, de parcă m-aș fi adresat unui copil 
speriat. Tot ce ai de făcut este să te adresezi consulatului 
francez la Tripoli și să le explici că ţi-ai pierdut pașaportul. Îţi 
vor elibera altul. 

— Nu l-am pierdut! Philippe mi l-a furat! 

— i l-a furat? Dar de ce să fi făcut una ca asta? 

Exasperarea ei lăsă loc suspiciunii. 

— N-are nici un rost să mă interoghezi. Nu știu nimic. Dar 
nu mă pot duce nicăieri fără paşaport. Nu vreau să ajung după 
gratii. 

Nu cunoșteam legile libiene, dar nu-mi venea să cred că 
puteai ajunge la puşcărie din cauza lipsei pașaportului. 
Totuși, ţinând seamă de starea ei emoțională, am simţit că era 
mai bine să n-o contrazic. 

— N-ai vrea să te însoțesc la consulat? am întrebat-o. 

— Nu. De ce nu vrei să-i scrii lui Philippe? 

— Nu-i în Franţa. Acum două zile, mi-a trimis o telegramă 
din Yeffren. 

— Imposibil! A părăsit Libia cu două săptămâni în urmă. 

— Te înșeli. Am verificat la agenţia turistică. N-a părăsit țara. 

Era clar că nu mă credea. Repeta cu obstinaţie că Philippe 
se găsea în Franţa, că-i furase pașaportul și că trebuia să-i 
scriu. Pentru a pune capăt conversaţiei, m-am declarat de 
acord. Când am reușit în cele din urmă să scap, am suspinat 
ușurată. 

leșind din lift la parter, aproape că m-am ciocnit cu bătrâna 
italiancă. 

— Aţi vizitat-o pe Marceline? a vrut ea să afle. 

— Da. 

— Sper că acum se simte mai bine. 

— A fost bolnavă? 

— De două săptămâni n-a mai ieșit din apartament, dar nu 
m-a lăsat să chem un doctor. l-am făcut toate cumpărăturile. 

Boala ar fi putut explica faptul că nu ieșise din casă, dar 
eram curioasă să descopăr cât adevăr era în afirmaţia ei că 
Philippe îi furase pașaportul. De asemenea, mi-ar fi plăcut să 

știu dacă legile libiene prevedeau privarea de libertate pentru 
lipsa respectivului document. Eric mă putea lămuri. 

Când am revenit la hotel, am constatat că nu lăsase cheia la 
recepţie și mi-am închipuit că trebuia să fi fost în cameră. 

Cheia era în broască, dar când am ciocănit n-am primit nici 
un răspuns. Am mai bătut de câteva ori. În final, am deschis 
ușa și am intrat, amuzată la gândul că după ce mă avertizase 
pe mine să fiu grijulie, își uitase propria cheie în broască. 
Oricine ar fi putut pătrunde în camera lui. 

M-am așezat la masă, cu intenţia de a-i lăsa un bilet 
sarcastic. În poșetă aveam creion, dar nici o bucăţică de hârtie. 
Poate că puteam găsi în sertar. Am încercat să-l deschid, dar 
era înţepenit. Am tras mai cu forță. A cedat atât de brusc încât 
l-am scos cu totul și l-am scăpat pe jos, împrăștiindu-i 
conţinutul. 

L-am pus la loc, apoi am îngenuncheat să strâng lucrurile 
căzute. Spre norocul meu, Eric n-a revenit tocmai atunci. Ce 
și-ar fi închipuit dacă m-ar fi găsit așa, cu toate scrisorile și 
actele lui împrăștiate în fața mea? Voiam să pun la loc un plic 
deschis, când am zărit înăuntru o copertă de pașaport. 

Amintirea conversaţiei cu Marceline m-a împins să-l scot 
din plic și să-l cercetez. Când am văzut poza, am tresărit 
violent. Am verificat numele. Îi aparţinea lui Philippe. 

Ce căuta la Eric și de ce nu-mi spusese nimic? Îmi venea 
greu să cred că Philippe i l-ar fi dat de bunăvoie. Se cunoșteau, 
dar nu fuseseră prieteni. Trebuia să existe o explicaţie 
plauzibilă. 

Un singur lucru era clar. Philippe n-ar fi putut părăsi Libia 
fără paşaport. Şi cu toate că pretindea că nu știa unde se află 

Philipe, Eric nu spusese adevărul. Nu pricepeam ce motive ar 
fi avut să mă mintă ... Apoi, pașaportul în sertar ... 

Mi-am amintit de neconcordanţele care mă jenaseră atât de 
des: Philippe mă chemase cât mai repede, totuși, plecase 
înainte de sosirea mea. Apoi insistase să-l aştept, deși trebuie 
să fi înţeles că dacă rămâneam la Tripoli aș fi aflat cu siguranță 
lucruri prea puţin favorabile lui. 

Mi-am dat seama cu surprindere că de fapt nu reușisem 
niciodată să-l contactez, cu excepţia dăţilor când îl sunasem 
de la Paris, dar chiar și atunci vocea lui fusese aproape de 
nerecunoscut. Brusc îngheţată, am priceput că telegramele ar 
fi putut fi trimise de altcineva, semnând cu numele lui. Că 
aceeași persoană mi-ar fi putut răspunde și la telefon. 

Dacă așa stăteau lucrurile, trebuia să fi fost cineva care să 
aibă interes să provoace o ruptură între mine și Philippe, 
cineva la curent cu zvonurile neplăcute care circulau prin 
Tripoli pe seama lui. O persoană hotărâtă, după propriile 
spuse, să mă recâștige cu orice preț. 

Mi-am amintit afirmaţia lui Eric: „de data asta voi face orice 
ca să te păstrez, oricât de mare ar fi riscul.” 

Alte vorbe și atitudini ale lui îmi reveniră în memorie, 
căpătând acum noi înţelesuri. În prima noapte, nu fusese 
surprins să mă întâlnească în hotelul Uaddan. De fapt, mă 
aştepta — acum eram convinsă. Şi nu se temuse niciodată că 
Philippe s-ar fi putut întoarce. 

Simţeam că mă împleticesc pe marginea unui abis. Mâinile 
îmi erau transpirate și îngheţate în același timp. Mi-ar fi plăcut 
să nu mă mai gândesc la nimic, dar toate se legau atât de bine, 
cu logică implacabilă. 

Philippe nu-și luase înapoi pașaportul fiindcă nu avea 
nevoie de el și nici nu-i va mai trebui vreodată. Eric știa; era 
convins că Philippe n-avea să mai apară deoarece era mort. 

Mă simţeam în pragul unei crize de isterie. Mi-am spus că 
totul era doar un coșmar groaznic. Dar camera aceea atât de 
reală de hotel nu mi-a permis automistificarea. 

Am pus la loc pașaportul lui Philippe, acoperindu-l în 
grabă cu alte hârtii și am fugit. 

M-am închis în propria cameră și m-am prăbușit pe pat. 
Câteva minute, mintea mi-a rămas pustie. Apoi gândurile au 
început să revină, însoţite de teribila bănuială care mă 
copleșise mai devreme. M-am luptat cu disperare împotriva ei. 

Eric, asasin? Cum de putusem concepe asemenea idee 
monstruoasă? Trebuia să existe altă explicaţie. 

Am încercat să-mi amintesc tot ce se întâmplase de când 
primisem prima telegramă. N-aveam nici o dovadă că-mi 
fusese trimisă de Philippe. Putea foarte bine să fie mâna lui 
Eric. Dacă i se ceruse un act de identitate, le putuse arăta 
pașaportul lui Philippe. Descrierea i se potrivea și lui, 
deoarece ambii erau înalți și bruneţi. Fotografia nu-i semăna, 
desigur, dar pozele de pașaport erau de obicei foarte proaste, 
iar aceasta data de acum patru ani, așa că diferenţele puteau fi 
puse pe seama scurgerii timpului. 

Apelul meu telefonic de la Paris? Vocea de la celălalt capăt 
al firului mi se păruse ciudată. La vremea aceea, 
presupusesem că de vină era legătura; acum înțelegeam că 
n-aveam cum să fiu sigură că-i aparținuse lui Philippe. 

Agenţia Transturist mă informase că Philippe nu se 
prezentase personal pentru a-mi rezerva camera, sau pentru a-mi 
plăti cheltuielile în avans, așa că s-ar fi putut să fi fost tot Eric. 

Iar telegrama trimisă din Yeffren, sosită exact când Eric aflase 
de la Taoufik despre intenţia mea de a mă întoarce în Franţa... 

Mi-am amintit de bileţelul care mă așteptase la hotel când 
m-am întors. L-am scos ca să-l studiez şi mi-am dat seama că în 
vreme ce scrisul era fără discuţie al lui Philippe, adresa de pe 
plic era bătută la mașină. Și cu excepţia adresei, nimic nu 
demonstra că notita îmi fusese adresată. Nefiind datată, s-ar fi 
putut să fie scrisă mai de mult, într-un scop diferit. 

Deveneam tot mai convinsă că cel care mă chemase fusese 
Eric și că Philippe nici nu știuse de venirea mea. 

Pentru o asemenea înșelătorie, Eric trebuia să fie convins 
că nu va fi demascat, adică să ştie sigur că n-aveam cum să dau 
de Philippe. 

Acesta nu părăsise Libia; pașaportul o demonstra foarte 
clar. Totuşi, Marceline Lafont insistase că nu mai trecuse pe 
acolo de două săptămâni. Cum putea fi posibil ca o persoană 
să dispară fără urmă într-o ţară în care poliţia îi verifica 
permanent pe toţi? Poliţia ... Eric fusese cel care mă 
descurajase să apelez la ei, insinuând că i-aș fi putut provoca 
necazuri lui Philippe. 

În cele din urmă am rememorat întâmplarea de la Leptis 
Magna, cu tâlharul căruia Eric îi dăduse bani. Oare ca să-i 
cumpere tăcerea? Și nervozitatea pe care nu fusese capabil s-o 
ascundă în ultimele zile ... 

Am încercat să resping toate aceste argumente, refuzând 
răspunsurile pe care le prefiguram pentru nelămuririle ce mă 
asaltaseă de la sosirea la Tripoli. Simţeam că adevărul fusese 
sub ochii mei, dar nu dorisem să-l văd. Mă iubea suficient Eric 
încât să recurgă la crimă? 

Dacă da, purtam o parte din răspundere; refuzasem să-l 
ascult, mă logodisem cu un bărbat pe care nu-l iubeam; iar 
acum mă preocupa mai mult cum să-l scap pe Eric decât să-l 
răzbun pe Philippe. Nu mă simţeam destul de curajoasă să-l 
dau pe mâna poliţiei, chiar dacă ipotezele mele ar fi devenit 
certitudini, chiar dacă mi-ar fi mărturisit ... 

Însă nu doream să aud o confesiune. Mâine, mă voi 
întoarce în Franţa cu avionul fără să-l mai văd, fără să-i citesc 
în priviri vinovăția. Trebuia să las o portiță îndoielii. 

Răsună o bătaie în ușă. M-am ridicat, ezitând. 

— Diana, sunt eu, Eric. 

Frisonul care mă străbătu îmi dădu de înţeles că, deși nu 
doream să-l condamn, eram convinsă de vinovăția lui, atâta 
vreme cât sunetul vocii lui era suficient să mă oripileze. 

Peste un sfert de ceas, telefonul începu să sune. N-am 
răspuns. L-am lăsat să sune îndelung, până ce liniștea s-a 
reinstaurat. Continuam să zac în pat, complet îmbrăcată, 
incapabilă să vărs lacrimile ce-mi asaltau ochii. Am stins 
lumina și până la urmă m-am scufundat într-un somn chinuit. 

Când m-am deșteptat, era deja zi. Mi-au trebuit câteva 
momente ca să-mi amintesc ce se petrecuse. Suferinta s-a 
reinstalat rapid, dar somnul îmi dăduse puterea de a o 
suporta. Aseară, mă lăsasem purtată de imaginaţie; îl 
acuzasem pe Eric pe baza unor deducţii fragile. Dacă aș fi 
examinat lucrurile la rece, aș fi râs de absurditatea teoriei pe 
care o construisem. 

Dar, cu cât mă gândeam mai mult, cu atât deveneam mai 
convinsă că Eric fusese cel care mă chemase la Tripoli și mă 
asaltau aceleași întrebări. Cum de fusese atât de sigur că 

Philippe nu se va întoarce? Doar el mi-ar fi putut răspunde, 
dar încă nu mă simţeam capabilă să-l înfrunt. Mă temeam că 
va minţi, mai rău, că minciuna va fi cusută cu aţă albă. 
N-aveam de ales: trebuia să plec. Dacă aș fi rămas, n-aș fi 
reușit să-mi ţin gura prea mult timp. Cum mai regretam că-mi 
anulasem rezervarea! 

Mi-am schimbat îmbrăcămintea boţită şi am sunat la 
agenţie. Au promis să-mi facă rost de bilet la primul zbor 
posibil, dar mi-au spus că va fi greu fiindcă mulți ingineri și 
tehnicieni libieni participau la o conferință la Roma. Dacă 
apărea vreun loc refuzat, urmau să mă anunţe de îndată. 

Pentru a evita o întâlnire cu Eric, am plecat înainte de 
prânz şi am mâncat într-un restaurant unde se gătea prea 
greu, după gustul meu. Apoi, mai mult de o oră, am umblat la 
întâmplare, încercând să-mi abat atenţia de la gândurile 
neplăcute. 


Capitolul 10 


La întoarcere, am urcat direct în cameră, dar am rămas 
împietrită pe prag. Eric stătea tolănit într-un fotoliu. 

S-a ridicat în picioare. 

— Ce fel de joc faci? Ieri te-ai încuiat în cameră și n-ai 
răspuns la telefon, iar azi n-ai mai venit la masa de prânz. 

L-am privit ca pe un dușman. Ca să-mi stăpânesc tremurul 
nervos, am înaintat agale în cameră şi am închis uşa în urma 
mea înainte de a-l întreba: 

— Cum ai intrat? 

Vocea îmi suna ciudat. Mi-a interpretat greşit emotia vizibilă. 

— Am mituit o menajeră să-mi deschidă ușa. Te surprinde? 

Am scuturat din cap. 

Porni spre mine şi m-am retras instinctiv. 

— Ce s-a întâmplat, Diana? Te porți de parcă te-ai teme de 
mine. 

Eram înfricoșată, dar nu pentru propria persoană. Am 
privit spre ușă, căutând o scăpare. Mă prinse de mână și zise: 

— Spune-mi ce s-a petrecut. 

Mi-am dat seama că trebuia să-i explic. Acum nu mai aveam 
cum să dau înapoi. 

— Ieri, ti-ai uitat cheia în ușă. Am intrat în cameră ca să ... 

Vocea mi se stinse. În mod clar, nu bănuia ce aveam să-i 
spun, fiindcă interveni nerăbdător: 

— Ei bine? Ce era atât de dubios în camera mea? 

— N-am vrut să fiu indiscretă. Doream numai să-ţi las un 
bilet. Am deschis sertarul în căutarea unei bucăţi de hârtie ... 
și am dat peste pașaportul lui Philippe. 

Reacţionă într-un mod total neașteptat: izbucni în râs. 

— Şi din cauza asta ești atât de supărată? 

— Da ... Paşaportul acela ... Ah, Eric, ce i-ai făcut? 

— Nimic să justifice expresia tragică de pe figura ta. Nu-i 
nici O crimă. 

Felul potolit în care răspunsese ar fi trebuit să mă 
liniștească, dar nu eram în stare să gândesc logic. N-am reușit 
decât să repet: 

— N-a fost crimă ... n-a fost crimă ... Ah, Doamne! 

— Ce-ti veni? 

Îmi eliberă încheieturile mâinilor, mă prinse de umeri și 
spuse aspru: 

— Privește-mă în ochi! Doar nu-ţi închipui că ... 

Se opri, așteptând să-i dau vreo indicație că-mi interpretase 
greșit cuvintele, că nici nu-mi trecuse prin minte o asemenea 
idee. N-am fost capabilă să reacţionez. Îmi luă tăcerea drept 
acceptare și se albi de furie. 

— Ai înnebunit! strigă el. Crezi că sunt asasin, nu-i așa? Ba 
da! Ţi-o citesc pe faţă! De ce nu recunoști? Haide, spune-o! 

Mă împinse brusc, se așeză din nou și-și acoperi faţa cu 
mâinile. Mânia lui era semn clar de nevinovăție, dar coşmarul 
durase prea mult ca să mă las convinsă atât de ușor. 

— Eric, cum a ajuns la tine pașaportul acela? 

Rămase nemișcat, de parcă nimic n-ar mai fi contat. Nici nu 
puteam fi sigură că mă auzise. 

— Răspunde-mi, Eric. 

— Ce folos? murmură el cu amărăciune. 

— Trebuie să-mi spui adevărul. M-ai minţit, nu-i așa? Ştii 
unde este Philippe. 

Şi-a ridicat privirea spre mine. 

— Da, te-am minţit, chiar mai mult decât crezi, dar n-am 
habar unde este Philippe. Vrei adevărul? Am să i-l spun, dar 
nu mai are nici o importanță. Te-am iubit, Diana. Iar tu ti-ai 
putut închipui că ... Mă cunoşti de atâta vreme, dar asta nu 
te-a impiedicat să mă acuzi de crimă! 

Se ridică din nou și începu să umble prin cameră. Nu-i 
puteam accepta reproșul după ce tocmai își recunoscuse 
înșelătoria. 

— Dar ce să cred? În cele din urmă, mi-am dat seama că nu 
Philippe m-a chemat aici. Tu mi-ai trimis acele telegrame și ai 
pus pe altcineva să răspundă la telefon când am sunat de la 
Paris, nu-i aşa? 

— Da, am făcut-o. A fost un risc mare, dar eram gata de 
orice pentru tine. 

— Cum să fii atât de sigur că Philippe nu se va întoarce? 
Cum ai ajuns în posesia pașaportului? Dacă mi-am închipuit 
tot ce putea fi mai rău, a fost fiindcă nu găseam nici o altă 
explicaţie. 

— Așa că, ţi-ai zis că l-am ucis pe Philippe! După tine, asta 
era o explicaţie plauzibilă. 

— Nu eram sigură, am luptat contra ideii. 

— Protestele vin prea târziu, acum că știu ce gândeai. 
Vorbele nu mai au nici un sens, dar, pentru că dorești să afli, 
am să-ţi povestesc cum am pus mâna pe pașaport: chiar el mi 
l-a dat în schimbul propriului meu document de identitate. 
De ce? Nu mai sunt sigur. Îndată ce am sosit în Libia, am reluat 
legătura. Am fost surprins de atitudinea lui prietenoasă. Mă 
tot invita la cină și părea doritor să fim în relaţii bune. Nu i-am 
spus niciodată că am fost cândva logodit cu tine, deși cred că 
ştia. Vorbea adesea despre tine. Eram la curent cu existența 
celorlalte femei din viaţa lui: Marceline Lafont și sora lui Abed. 
Mă deranja că nu-ţi puteam deschide ochii, dar știam că nu mă 
vei ierta dacă aș fi încercat, fiindcă ţi-ai fi închipuit că am făcut-o 
din răutate. Așa că am început să caut alt mijloc de a împiedica 
stupida voastră căsătorie. Într-o zi, Philip a venit la mine și 
mi-a cerut ajutorul. Zicea că, trecând printr-un sat, a 
accidentat mortal un pieton. N-a oprit, fiindu-i frică să nu fie 
linșat de săteni, dar în loc să se ducă la prima secţie de poliţie 
şi să anunţe accidentul, așa cum ar fi trebuit să procedeze, 
și-a pierdut capul și a continuat drumul până la Tripoli. Apoi 
a aflat că omul murise și că mai mulți martori oculari îi 
reţinuseră numărul de înmatriculare. 

Voia să fugă din ţară înainte de a fi arestat și judecat pentru 
omor prin imprudenţă. Dar poliția îl căuta deja. Dacă s-ar fi 
dus la aeroport, ar fi fost arestat înainte de-a apuca să se 
îmbarce ... cu excepţia cazului că ar fi călătorit sub alt nume. 
Așa că m-a implorat să-i dau pașaportul meu, ţinând seama cât 
de asemănătoare erau datele noastre antropometrice. 

— Dar fotografia? am intervenit. 

— Cu răbdare și îndemânare, un specialist poate înlocui 
fotografia de pe pașaport și imita ştampila originală. E mai 
ușor să modifici un pașaport valabil decât să obţii unul fals și 
este și mult mai rapid. Philippe spunea că nu-i nici un risc. 
Ştiam că nu-i adevărat, dar am fost de acord. 

— De ce? 

— Fiindcă am priceput imediat cum aș fi putut profita de pe 
urma situaţiei. Era ocazia pe care o aşteptasem şi n-aveam de 
gând s-o las să-mi scape printre degete. 

— Dar Philippe nu-ţi cunoștea motivele. Ce l-a făcut să 
spere că vei dori să-i acorzi un asemenea serviciu? 

— A avut un argument pe care-l considera irezistibil: mi-a 
oferit bani, foarte mulţi. Asta ar fi trebuit să mă facă mai 
suspicios. 

— Şi ţi i-a dat? 

— Dacă pui asemenea întrebare, înseamnă că ai o părere 
foarte proastă despre mine. Nu, nu m-a plătit. I-am refuzat 
banii. I-am spus că-l voi ajuta în semn de prietenie. 

— Şi te-a crezut? 

— Prea avea nevoie de pașaport ca să-și mai chinuie mintea 
cu întrebări privind mobilurile mele. Am făcut o rezervare și 
am ridicat chiar eu biletul de avion. Când am schimbat 
pașapoartele, îmi definitivasem planul de acțiune. L-am pus să 
scrie biletul pe care l-ai găsit la recepţie, atunci când ai sosit la 
hotelul Uaddan. 

— Cum l-ai convins s-o facă? 

— L-am spus că mă va ajuta să mă justific, dacă cineva l-ar 
căuta. De asemenea, i-am cerut să promită că nu va vorbi şi nu 

va scrie nimănui din Franţa înainte de a-mi recăpăta 
pașaportul. Trebuia să mi-l trimită de îndată ce mi-ar fi pus la 
Joc fotografia, iar eu L-aș fi returnat pe al lui imediat ce-i aflam 
adresa. De atunci, n-am mai primit nici o veste. 

— De ce să nu-ţi fi înapoiat pașaportul, de vreme ce 
probabil nu mai are nevoie de el? 

— Tare mult aș vrea să știu, deși am o bănuială. La început 
eram prea nerăbdător să te revăd și temător că trucul ar putea 
eşua, încât nimic altceva nu mai conta. Doream să vii la Tripoli 
și să descoperi singură ce fel de om era Philippe. Mă temeam 
CĂ, O dată ajuns la Paris, va încerca să te vadă imediat. Când ai 
apărut... 

L-am întrerupt: 

— M-ai minţit încă de la început. Totul a fost o înșelătorie: 
telegramele, convorbirile telefonice, vorbele tale ... Nu mi-aș 
fi putut închipui că ești atât de nesincer. 

Râse sarcastic. 

— De ce nu? Dacă m-ai crezut asasin, n-ar trebui să-ți vină 
prea greu să mă consideri mincinos. 

Mă străduiam să pricep tot ce se petrecuse, acum că în 
sfârșit cunoșteam adevărul. Bănuisem că eram implicată într-o 
tragedie, dar se dovedea doar o farsă pe socoteala mea. 

— Cine a răspuns la telefon, când am sunat de la Paris? 

— Taoufik. Aveam nevoie de un ajutor. 

— Adică de un complice. De ce l-ai pus să mă urmărească? 

— Voiam să te păzească și să mă informeze asupra 
mișcărilor tale. Ştiam că vei încerca să dai de Philippe. Avea 
câţiva prieteni dezagreabili la Tripoli și eram îngrijorat de 
posibilele lor reacţii, dacă ai fi tulburat apele. 

— Şi cum rămâne cu individul de la Leptis Magna? De ce 
i-ai dat bani? 

— În general, era adevărat ce ţi-am spus despre el, dar am 
trecut sub tăcere câteva aspecte. Avea o slujbă temporară la 
aeroport în ziua în care a plecat Philippe. L-a recunoscut, 
fiindcă-l mai văzuse la hotel, şi a fost martor la îmbarcarea lui. 
Nu voiam să afli lucrul acesta, desigur, așa că i-am dat niște 
bani și am promis să nu-l dau pe mâna poliţiei, dacă-și tinea 
gura. 

— Doar nu ti-ai închipuit că poţi să prelungești la infinit 
înșelătoria? 

— Nu, mai devreme sau mai târziu, ţi-aș fi povestit tot. 

— Ce așteptai? 

— Să-ţi dai seama că de fapt pe mine mă iubeai. N-aveam 
cum să fiu sigur, decât dacă mi-ai fi spus-o cu propria gură, 
direct și fără rezervă. Atunci ţi-aș fi mărturisit tot. Speram să-ţi 
obtin iertarea, dacă mi-ai fi aflat motivele. 

Dar nici eu nu-l puteam ierta pentru orele de chin prin 
care tocmai mă făcuse să trec, după cum el nu avea cum să 
treacă peste faptul că-l bănuisem de crimă. 

— Şi de ce am fost ieri urmărită de arabul acela bătrân? 

— Habar n-am. 

— Așa ziceai și ieri. Măcar o dată, mi-ai spus adevărul? 

— Da. 

— Atunci ... 

— Mai sunt câteva lucruri pe care nu ţi le-am povestit. 
Mi-am pus în minte să mă folosesc de Philippe ca să te 
recuceresc și mi-am închipuit că s-a lăsat înșelat de minciuna 
mea, cum că-l ajutam din amiciţie. Apoi însă, am aflat că și el 

se folosea de mine și că fusese cel puţin la fel de necinstit. Am 
devenit bănuitor când în ziare n-a apărut nici o relatare despre 
accidentul pe care pretinsese că l-a provocat. Am întrebat la poliție 
şi mi s-a spus că nu existase nici un astfel de eveniment rutier. 

— Crezi că l-a inventat? Atunci, de ce să fi dorit să 
părăsească ţara? 

— La început, am bănuit că se temea să nu fie dat în 
judecată de E.R.P.C., dar i-am întrebat: n-aveau nici o intenţie 
de a-l urmări în instanță, iar el ştiuse asta când a plecat de la 
firmă. Cu câteva zile în urmă, Taoufik mi-a sugerat un alt 
posibil motiv. Aflase că sora lui Saad Abed, Meryem, fugise de 
acasă. O vreme, familia a reușit să ascundă adevărul, dar în 
cele din urmă povestea a ieșit la iveală. Cu ajutorul unei 
slujnice credincioase, Meryam se întâlnise în secret cu un 
european. Fratele aflase şi-i ceruse să pună capăt relaţiei. Ea se 
prefăcuse a i se supune, dar într-o dimineaţă plecase la 
cumpărături impreună cu slujnica și nici una dintre ele nu se 
mai întorsese acasă. 

— Umblă zvonul că s-a dus la o prietenă şi s-a schimbat în 
haine europene, vopsindu-și părul în roșu. Deoarece în 
societate purtase intotdeauna voal, nu erau prea mulți cei care 
s-o poată recunoaște. Cineva, probabil Philippe, o ajutase să 
părăsească Tripoli. În ce-o priveşte pe slujnică, aceasta se 
întorsese la tribul ei nomad din regiunea Fezzan și nu se mai 
știa nimic despre ea. 

— De ce crezi că Philippe a ajutat-o pe Meryem să fugă? 

— În parte fiindcă relaţia dintre ei era de notorietate, dar 
mai ales pentru că ea a dispărut în aceeași zi în care a plecat 
el. Mă tem că și Abed a ajuns la aceeași concluzie şi că el a 
ordonat să fii urmărită. 

Mi-am amintit conversaţia cu Abed și animozitatea prost 
ascunsă la adresa lui Philippe. 

— Chiar dacă a scos-o pe Meryem din ţară, nu înţeleg de ce 
a avut nevoie de o identitate falsă. De ce nu și-a folosit propria 
identitate? 

-În primul rând, ea nu are decât 17 ani, așa că risca să 
fie condamnat pentru răpire de minori, chiar dacă Meryem 
ar fi recunoscut că mergea cu el de bunăvoie. Apoi mai era 
și Abed. Dacă Philippe ar fi făcut o rezervare pe propriul 
nume, probabil că Abed ar fi aflat. S-ar fi ocupat chiar el de 
problemă, fără să apeleze la ajutorul poliţiei, ceea ce ar fi 
fost mult mai neplăcut, fiindcă este un individ crud și 
puternic. 

— Dacă ai fi ştiut ce are de gând, ai fi refuzat să-i împrumuți 
lui Philippe pașaportul? 

Eric ezită, dar în final recunoscu: 

— Nu. Nimic nu m-ar fi făcut să renunţ la ocazia de a te 
revedea. 

— Ce riști? Pușcăria? 

— În cazul unui proces, mi-ar veni foarte greu să 
demonstrez că n-am fost complice cu Philippe. Dar nu va 
exista nici un proces. Abed nu poate accepta ca dezonoarea 
surorii să capete notorietate. 

— Unde crezi că ar putea fi ea acum? 

— N-am idee. Presupun că este cu Philippe, dar ar putea fi 
oriunde. Probabil că și ea folosește un pașaport fals. 

Sigur că da! Am priceput instantaneu cum îi făcuse 
Philippe rost de pașaport. Dar am păstrat gândul pentru 
mine. 

— Mai ai întrebări? 

— Nu. 

— Ei bine, acum că ești pusă la curent, te poţi întoarce în 
Franţa. Dacă vrei, am să-ţi fac o rezervare. 

Răceala tonului nu reușea să-i mascheze nefericirea, dar 
eram atât de supărată pe el încât nu simțeam nici un strop de 
compasiune. Ce sperase să obţină cu acele mașinaţiuni 
complicate? Își închipuise că iubirea noastră putea fi 
revigorată cu minciuni şi trucuri? 

— Nu-ţi bate capul, am s-o fac eu însămi. Și e de la sine 
înţeles că am să-ţi rambursez toţi banii cheltuiţi. 

Se retrase un pas, de parcă l-aș fi pălmuit, apoi spuse scurt: 

— Dacă așa crezi. 

După ce părăsi camera, m-am uitat la ceas. Aveam încă timp 
să ajung la agenţia Transturist. Voiam să-mi rezerv bilet de 
plecare cu prima ocazie şi mai doream să verific o ipoteză. 

La agenţie, m-am apropiat de aceeași funcţionară cu care 
mai vorbisem. 

— Aveţi noroc, îmi spuse ea. Tocmai s-a ivit o renunțare. Pot 
să vă fac rezervare pentru poimâine. 

Am acceptat. Apoi am întrebat-o dacă mai avea lista pe care 
o consultase când voisem să aflu dacă Philippe părăsise tara. 
Mi-o arătă imediat și am descoperit repede ceea ce căutam. În 
ziua în care primisem prima telegramă semnată „Philippe”, un 
pasager pe nume Eric Darnal plecase cu avionul spre Roma, 
iar după câteva ore, o oarecare Marceline Lafont zburase spre 
Paris, via Roma. 

Sărmana Marceline! Era singura pentru care simţeam milă. Îi 
era teamă de închisoare, dar era singura care nu greșise cu 
nimic. Philippe îi furase pașaportul și o lăsase în mila Domnului. 

leșind din agenţie, m-am îndreptat spre apartamentul ei. 
Am găsit-o şi mai îngrozită. Când i-am spus că aflasem de ce-i 
furase Philippe pașaportul, mi-a comunicat că tocmai i-l 
trimisese înapoi, fără o vorbă de explicaţie sau de scuză. 

— Atunci, nu mai ai de ce să te temi, am spus. 

— Nu, n-ai înțeles! Paşaportul meu a fost utilizat pentru 
scoaterea din ţară a surorii lui Abed și a fost vizat la graniță. 
Asta ar fi suficient ca să fiu condamnată drept complice la 
răpirea unei minore. L-am ars, să nu poată fi utilizat ca probă 
împotriva mea. Dar sunt tot înfricoșată. Dacă aş putea să mă 
întorc acasă în Franţa și să mă simt iar în siguranță, fără să mă 
mai tem în fiecare noapte că ... 

— Nu trebuie să-ţi mai fie frică. Nu se va face nici un proces, 
aşa că n-ai cum să fii condamnată. 

— Există şi lucruri mai rele decât închisoarea. Habar n-ai ce 
fel de om este Abed! S-a simţit lezat de ceea ce s-a întâmplat și 
va încerca să se răzbune pe oricine a fost implicat. 

— Dar tu n-ai fost. Ti s-a furat documentul de identitate. 

— El nu ştie asta. Va bănui că i l-am dat de bunăvoie lui 
Philippe. În afară de asta, nu e vorba numai despre onoarea 
lui. Sora lui trebuia să se mărite cu un personaj foarte 
influent, care i-ar fi fost de mare folos pe post de cumnat. 
Acum, desigur, nu mai sunt şanse de a se înfăptui căsătoria 
plănuită. Nici nu vreau să mă gândesc cât de furios trebuie 
să fie Abed. 

— Ce te face să crezi că știe felul în care a fost utilizat 
pașaportul tău? 

— Stie. Chiar acum, unul dintre oamenii lui se află în faţa 
casei, aşteptându-mă să ies. 

Am încercat s-o conving, că se înșela, că teama îi stimula 
imaginaţia. N-am reușit, dar în cele din urmă s-a mai relaxat 
putin și a început să-mi povestească despre Philippe. Când se 
reîntâlniseră în Tripoli, îi declarase că logodna cu mine fusese 
o greșeală prostească pe care o corectase deja. Peste tot o 
prezentase drept viitoarea lui mireasă, dar ea constatase 
destul de repede că era folosită ca paravan, pentru a distrage 
atenţia de la relaţia lui cu Meryem. 

— L-ai spus că-i descoperiseși manevrele? am vrut să aflu. 

— Da, iar el a negat, bineînţeles. Mi-a spus că din afacerile 
lui cu Abed trebuia să scoată o sumă și că nu era prost să riște 
atâţia bani flirtând cu Meryem. Împreună cu Abed, făcuse o 
afacere în domeniul concesiunilor de terenuri petrolifere. Nu 
cunosc amănunte, cu excepţia faptului că obținuseră deja o 
groază de bani și că aveau perspective chiar mai bănoase. Apoi 
Philippe a fugit cu Meryem. Niciodată nu mi-aș fi închipuit că 
pentru ea va renunța la atâta bănet! 

— De ce n-a așteptat să se finalizeze afacerea, înainte de a 
fugi cu ea? 

— Meryem trebuia să se mărite, așa că n-au mai putut 
aștepta. 

Nu m-am putut împiedica să consider că Philippe merita 
apreciere fiindcă pusese iubirea mai presus de bani, dar am 
tăcut. Marceline nu mi-ar fi apreciat indulgența. 

I-am spus că voi face tot ce pot ca s-o ajut, dar n-am avut 
inima Să-i dezvălui iminenta mea plecare. 


Capitolul 11 


Deoarece probabil că n-aş mai fi avut timpul necesar să-i 
vin în ajutor Marcelinei, m-am hotărât să-l rog pe Eric să facă 
ceva pentru ea. Dar în seara aceea n-a apărut în restaurantul 
hotelului. Mă temeam că ar fi interpretat un telefon ca pe o 
încercare de reconciliere, așa că mi-am zis că voi aştepta ziua 
următoare ca să-i transmit rugămintea. 

Dar aceasta începu cu o surpriză de proporţii: o scrisoare 
de la Philippe, retrimisă de mama. Am fost surprinsă să 
constat că avea timbru libian şi fusese trimisă din Youffra, cu 
patru zile în urmă. Era însoţită de o notiţă a mamei, care își 
închipuise că suntem împreună și voia să știe de ce-mi scrisese 
Philippe pe adresa din Paris. Pentru mine, adevărata 
nelămurire era de ce scrisoarea fusese trimisă din Libia când 
eu îl credeam pe Philippe în Franța. 

Conţinutul nu aducea cine știe ce lămuriri. Exprimându-și 
regretul profund și demonstrând eforturi de a se purta cu tact, 
îmi declara că după o lungă și profundă chibzuinţă ajunsese la 
concluzia că ar fi fost greșit să ne căsătorim. Pe scurt, rupea 
logodna. 


140 CAROLINE GAYET 


Trebuia să-l văd pe Eric, așa că l-am sunat, fără să-mi mai 
pese ce-și va închipui. După ce mi-a promis că va veni la prânz, 
mi-am petrecut restul dimineţii imaginând tot soiul de 
explicaţii extravagante şi respingându-le una după alta. 

La restaurant, Eric mă trată cu mai multă răceală decât îmi 
arătase cu o zi înainte. Mă salută băţos şi mă întrebă cu ce scop 
îl căutasem. l-am povestit despre scrisoarea lui Philippe, dar el 
nu se arătă surprins. 

— Nu numai că este în Libia, dar se află chiar la Tripoli, zise 
el. M-a sunat îndată după ce am vorbit cu tine și ne-am 
întâlnit. l-am înapoiat pașaportul, iar el mi l-a dat pe al meu, 
cu fotografia la locul ei, fără semne că ar fi fost îndepărtată 
vreodată. Treaba a fost făcută de un expert. 

— S-a mai întors după ce a răpit o minoră? Spuneai că asta-i 
o crimă. 

— Chiar este, dar nu există nici o dovadă că ar fi înfăptuit-o. 

— Ieri credeai că ... 

— Probabil că am greșit. Sunt convins că n-ar fi revenit, fie 
și pentru o mare sumă de bani, dacă s-ar fi crezut ameninţat 
de Abed. Ştie foarte bine cum își tratează el inamicii. 

— Ţi-a dat vreo explicaţie? 

— A zis că nu mai avea de ce să se teamă fiindcă fuseseră 
retrase toate acuzaţiile împotriva lui; revenise doar ca să se 
ocupe de niște afaceri. 

— Aţi discutat despre Meryem? 

— Bineînţeles. A pretins că nu știuse nimic despre fuga ei 
de acasă; nu plecaseră cu același avion, iar coincidenta datei 
era simplă întâmplare. 

— Crezi una ca asta? 

Ridică din umeri. 

— Nu mai contează dacă-l cred sau nu. 

— Te-a minţit. Meryem a plecat în aceeași zi și n-a fost o 
coincidență. I-a pus la dispoziție pașaportul Marcelinei. 

În ochii lui Eric apăru o umbră de interes. 

— De unde ştii? 

I-am povestit ce aflasem de la Marceline și ce-mi spuseseră 
cei de la agenţia Transturist. 

— Îmi închipuisem că Philippe n-are nici un fel de scrupule, 
remarcă el, dar nu-l bănuiam atât de neglijent. Dacă Abed ar 
avea cea mai vagă suspiciune ... 

— Eric, ai cum s-o ajuţi pe Marceline? 

— De ce eu? De ce nu apelezi la Philippe? 

— Nu vreau să-l văd în ochi. 

— Cred că nu vei avea de ales, fiindcă stă în acest hotel. 

— I-ai spus că sunt aici? 

— Nu. 

— Atunci, poate că voi reuși să-l evit mâine dimineaţă. După 
aceea, plec. 

Figura lui Eric, rămase lipsită de expresie. După ce se 
dăduse peste cap să-mi demonstreze că mă iubea, acum părea 
complet detașat. 

— Va fi mai bine pentru toată lumea, declară el. 

Era o recunoaștere a eșecului. Încercările lui de a învia 
trecutul reușiseră să ne îndepărteze mai mult ca oricând. 


ee 


După-amiază, mi-am făcut bagajele. In curând, aveam să fiu 
din nou acasă, străduindu-mă să uit șederea la Tripoli. Imi 
luasem deja rămas-bun de la Eric: îmi spusese că nu mă va 

conduce la aeroport și că nu va mai fi la hotel în clipa plecării 
mele. Nu-mi explicase motivul și am simţit că ar fi fost inutil 
să-l întreb. 

Urma să-mi ia o groză de timp să mă resemnez cu această 
despărțire, dar când îmi aminteam minciunile lui îmi dădeam 
seama că între noi n-ar fi putut să mai fie nimic. Purtarea lui 
părea și mai de neiertat fiindcă nu exprimase nici o părere de 
rău. Se purtase de parcă sentimentele lui ar fi putut justifica 
orice, ca și cum numai eu aș fi fost de vină pentru că-l 
bănuisem de crimă. Asta avea darul de a-mi întări resentimentul 
și nu mă simțeam deloc înclinată să-i găsesc vreo scuză. 

În ceea ce-l privea pe Philippe, nu aveam dorința de a-l mai 
întâlni vreodată. I-aș fi putut cere lămuriri privind aspectele 
încă neclare ale afacerii, dar nu aveam motiv să cred că ar fi 
fost mai cinstit cu mine decât se arătase față de Eric. Planurile 
lui de viitor mă lăsau rece; nu mă mai interesa! 

Spre seară, simțind că trebuie să evadez din camera de 
hotel, am ieșit la o plimbare pe malul mării. Netedă ca 
suprafața unui lac, apa împrumutase nuanțele roșietice ale 
apusului. 

Înainte de a reveni la hotel, am aşteptat să coboare 
întunericul nopții. În holul de la intrare mă aștepta un poliţist. 
Pe când venea spre mine, nu mi-am putut înăbuși neliniștea, 
cu toate că mă ştiam nevinovată. 

Mi-a comunicat în italienește că aveau nevoie de mine 
pentru o identificare. Un bărbat rănit, victima unui presupus 
accident rutier, fusese găsit pe șosea, la circa douăzeci de 
minute de Tripoli și ajunsese la spital. Nu avea nici un act, 
doar un plic cu adresa mea de la hotelul Uaddan, conținând o 
fotografie. 

Polițistul mi-o arătă. Era o poză pe care i-o trimisesem lui 
Philippe cu un an în urmă. Singura explicaţie care-mi răsări în 
minte era că aflase cumva că eram cazată la Uaddan și hotărâse 
să mi-o trimită înapoi, poate însoţită de vreun bilet pe care nu 
mai apucase să-l scrie. 

Am declarat că eram convinsă că e vorba despre Philippe 
Cottens și m-am interesat de gravitatea accidentului pe care-l 
suferise. Polițistul ezită o clipă înainte de a-mi răspunde. 

— Mă tem că este într-o stare foarte proastă. Vreţi să veniţi 
până la spital ca să-l identificaţi? 

— Da. 

Traversând orașul în mașina poliţiei, nu simţeam decât 
milă pentru Philippe. Deși nu-i puteam ierta faptele, mi se 
părea clar că n-ar fi înfruntat asemenea riscuri dacă n-ar fi fost 
îndrăgostit de Meryem. Dar de ce nu rămăsese în Franța? 
Trebuie să fi înțeles la ce primejdii se expune întorcându-se în 
Libia, riscând să-și atragă răzbunarea lui Abed. Nu știam, 
desigur, dacă fusese un simplu accident, sau mâna lui Abed. 
După ce mă străduisem atât să dau de el, mi-am zis că era 
tragic să-l revăd chiar înainte de a muri. 

La spital, polițistul m-a condus de-a lungul unui coridor, 
s-a oprit în fața unei uși, a deschis-o și s-a dat într-o parte, 
permițându-mi să intru. 

Întâi, n-am văzut-o decât pe sora care stătea lângă pat, dar 
apropiindu-mă, a trebuit să-mi înăbuș un țipăt. 

Bărbatul de o paloare cadaverică ce zăcea inconștient era 
Eric. 

— Acesta este Philippe Cottens? întrebă agentul. 

Am scuturat din cap, dându-mi brusc seama că tot ceea ce 
contribuise la îndepărtarea noastră încetase să mai conteze. 

M-am aplecat, l-am sărutat pe buze și am murmurat: 

— N-am să te mai părăsesc. Niciodată. 

Asistenta mi-a spus că nu mai puteam rămâne. Am ieșit, 
însoțită de poliţist. Pe culoar, mi-a cerut politicos, dar ferm, 
să-l urmez. 

Fără să-mi dau seama prea bine ce făceam, am pornit după 
el de-a lungul coridoarelor, până am ajuns la un birou, unde 
mi-a spus să aştept și mi-a oferit un scaun. A ieșit din cameră 
şi s-a întors după câteva minute, împreună cu alt ofițer. Au 
început să mă interogheze insistent. Care era numele 
rănitului? Ce căuta în Libia? Când îl văzusem ultima oară? Îmi 
comunicase ce avea de gând să facă în ziua aceea? De ce 
crezusem în primă instanţă că era Philippe Cottens? 

Le-am răspuns cu conștiinciozitate, dorindu-mi să scap cât 
mai repede, dar ei și-au continuat interogatoriul neabătuţi. În 
cele din urmă mi-am pierdut răbdarea și i-am rugat să-mi 
permită să mă întorc lângă Eric. Mi-au spus că doctorii 
interziseseră vizitele. Am cerut să le vorbesc medicilor; mi-au 
răspuns că era imposibil. 

În final, după ce s-au convins că le spusesem tot ce știam, 
m-au lăsat să plec. 

Când ieșeam din birou, m-am ciocnit de Taoufik. 

— Ah, Taoufik, cât mă bucur că ești aici! Ai aflat despre Eric? 

— Da. L-ai văzut? 

— Pentru numai câteva secunde și nu mi-au permis să 
revin. Nici să discut cu medicii n-am reușit. Trebuie să știu 
dacă... 

— Să plecăm de aici. 

Văzu o soră care se apropia de noi și-i adresă câteva cuvinte 
în limba arabă. Ne conduse într-o încăpere pustie. 

— Trebuie să fii calmă, zise Taoufik, observându-mi 
expresia sălbatică. Eric este grav rănit, dar mai există speranţe. 

— Cine ţi-a spus? 

— Unul dintre medici. Își cobori vocea. Nu pune prea multe 
întrebări. Nu te vor lăsa să mai vii la spital dacă-și închipuie că nu 
eşti dispusă să accepți versiunea oficială a celor petrecute cu Fric. 

— Cum adică? 

— N-a fost nici un accident. Cineva a încercat să-l asasineze. 
A fost înjunghiat. 

— Înjunghiat? 

— Oficial, nu există dovezi. Dacă vrei să știi, eu cred că a 
fost din ordinul lui Saad Abed. 

— Abed? Dar Eric nu i-a făcut nimic. 

— Nu, dar a fost implicat, chiar indirect, în fuga Meryemei. 

— Din cauză că i-a împrumutat lui Philippe pașaportul? Dar 
Philippe a revenit la Tripoli. De ce n-a încercat Abed să-l 
omoare pe el, în locul lui Eric? 

— Habar n-am și nici nu întrevăd vreun motiv. 

— Cum ai aflat că Eric a fost înjunghiat? 

— De la un prieten poliţist. Mi-a mai spus și că fusese găsit 
pe drumul spre Yeffren, dar asta nu înseamnă că acolo a fost 
atacat. Poate că făptașul l-a dus acolo, închipuindu-și că 
murise. Poliția a spus că părea lovit de o maşină și asta mă face 
să cred că a fost mâna lui Abed. Este un individ foarte influent. 
Nu trebuie să spui ceva care să contravină variantei oficiale. 

I-am declarat că, după mine, poliţia n-avea decât să facă ce 
dorea; nu voiam decât să-l revăd pe Eric. Îmi promise să facă 
tot ce putea ca să-mi procure un permis de vizită, deși nu era 
sigur Că va reuși. În spital era foarte uşor să te foloseşti de 
pretexte medicale pentru a izola un pacient. 

I-am povestit despre fotografie. O văzuse deja: Philippe o 
lăsase neglijent în pașaport, iar Eric o păstrase. Dar cu ce scop 
o pusese într-un plic purtând adresa mea? 

Cearta stupidă dintre noi îmi părea atât de îndepărtată 
încât îmi venea greu să-mi explic ceea ce simţisem. Refuzasem 
să-l iert pentru înșelătoria cu care mă adusese la Tripoli; 
totuși, n-o făcuse decât fiindcă mă iubea și nu găsise alt mijloc 
de a-mi deschide ochii asupra faptului că și eu îl iubeam. Și 
avusese dreptate: îl iubisem mereu. Măcar de aș fi avut 
puterea să recunosc de la început! 

Ce m-aș fi făcut fără Taoufik? Amicitia lui mă ajutase să-mi 
redobândesc progresiv curajul. Când îmi spuse că prietenul 
lui din poliție avea să ne ţină la curent cu starea lui Eric, am 
acceptat să-i urmez sfatul de a mă întoarce la hotel. 

Însă rămasă singură în cameră, curajul mă părăsi din nou. 
Am început să suspin, plină de temeri. Apoi am avut o idee 
înspăimântătoare: dacă Taoufik avera dreptate și Abed fusese 
cel care comandase crima, acesta ar fi aflat curând că tentativa 
dăduse greș și nimic nu l-ar fi putut împiedica să încerce încă 
o dată. Chiar dacă Eric şi-ar fi revenit, n-ar mai fi fost în 
siguranță câtă vreme rămânea în Libia. 

Nevoia de a acţiona împotriva amenințării îmi înapoie 
stăpânirea de sine. Ştiam ce aveam de făcut. 

M-am ridicat din pat, m-am stropit pe faţă cu apă rece, am 
coborât și l-am rugat pe receptioner să-l anunţe pe Philippe 
Cottens, dacă mai era în hotel, că este așteptat în bar de cineva 
din partea lui Saad Abed. Funcţionarul dădu telefon în fața 
mea, apoi închise și mă informă că domnul Cottens va coborî 
în câteva minute. 

M-am aşezat la o masă liberă. Era ora cinei, aşa că barul era 
aproape pustiu. 

Philippe mă observă de îndată ce intră. Mă privi consternat, 
de parcă nu și-ar fi putut crede ochilor. Întrucât n-avusese 
habar că mă aflam la Tripoli, fu complet zăpăcit de prezența 
mea. 

— Tu! exclamă el cu îndoială-n glas. 

Părea schimbat, poate fiindcă îl examinam cu alți ochi. 
Înainte, figura lui anonimă îmi inspira încredere; acum, îmi 
dădea impresia de slăbiciune și falsitate. Cum de putusem 
accepta ideea de a-mi petrece restul vieţii lângă acest om? 
Probabil că fusesem disperată să scap de amintirea lui Eric, 
din moment ce alesesem un bărbat care-i era complet opus! 

— Stai jos, am spus calm. Eu sunt cea care te-a chemat aici. 

— Dar mi s-a spus că era un prieten al lui ... 

Nu-i prea venea să pronunţe numele, așa că l-am ajutat. 

— Saad Abed. Într-adevăr. 

— Îl cunoşti? 

— Vom vorbi despre asta mai târziu. 

Se așeză în faţa mea, cu vizibilă nervozitate. 

— Dar ce cauţi la Tripoli, Geraldine? 

— Am vrut Să te văd. 

Perfect adevărat, numai că circumstanțele împrumutau 
ironie răspunsului. Dacă n-aș fi încercat să-l protejez pe Eric, 
n-aş fi avut nici un chef să-l mai văd. 

— De ce? Și de ce nu mi-ai comunicat că vii? Este ilogic! 

N-aveam intenţia să-i povestesc toată tărășenia. Acum, 
că-mi devenise străin, nu mai era treaba lui. 

— Ai dreptate, este absurd. 

— De când te afli aici? 

— De câteva zile. 

Dintr-o dată, păru foarte stânjenit. 

— Ai primit scrisoarea mea? 

— Da. Nici o grijă, sunt de acord cu tine: ar fi fost o greșeală 
să ne căsătorim. 

— Mă Simt ușurat să aud asta. Dar dacă ai primit scrisoarea 
și ești de acord cu conţinutul, nu mai înțeleg nimic. De ce ai 
mai venit? 

— Dar tu, Philippe? De ce te-ai mai întors la Tripoli? Unde 
este Meryem? 

Nu reuși să-și ascundă uimirea, dar își redobândi rapid 
echilibrul. 

— Eşti deja la curent cu bârfa? O cunoșteam vag și n-am avut 
nici o legătură cu dispariţia ei. Până să mă întorc, nici nu 
aflasem despre eveniment. Abia apoi am descoperit că-mi 
fusese pus în cârcă! Absurd! 

— N-a plecat cu același avion, dar a făcut-o în aceeași zi. 

Figura lui căpătă o expresie de uimire. 

— Despre ce vorbeşti? Care avion? 

— Avionul de Roma. 

— Credeai că am plecat la Roma? Nici n-am părăsit Libia! Am 
fost plecat în sud și am petrecut două săptămâni în compania 
unui amic berber, într-o oază izolată. Începusem să simt că ar 
fi fost cazul să rupem logodna, dar nu doream să iau 
asemenea decizie fără o chibzuinţă matură, așa că m-am retras 
într-un loc unde să pot cugeta nestânjenit. 

Nu i-am luat în seamă explicaţia și l-am întrebat, sceptică: 

— Ai fost tot timpul în Libia? 

— N-am mai ieșit din țară de peste șase luni. Întrucât pari să 
te îndoiești, am să-ţi demonstrez. Iată, poți vedea cu proprii 
ochi. Își scoase pașaportul şi mi-l înmână. Uită-te la datele 

vizelor. Dacă aş fi trecut frontiera, ar trebui să existe o 
înregistrare în pașaport. După cum ţi-am mai spus, m-am dus 
în sud. 

Nu aveam nevoie să examinez documentul care stătuse în 
sertarul lui Eric pe durata lipsei lui Philippe. Totuși, încă nu 
aflasem cum de nu-i fusese frică să revină și să înfrunte mânia 
lui Abed. 

— Asta i-ai povestit lui Abed? 

— Încă nu mi-ai spus dacă-l cunoşti. 

— Lasă asta. Răspunde-mi la întrebare: i-ai îndrugat și lui 
Abed că ai fost plecat în sud? Și te-a crezut? 

— Da, bineînţeles că m-a crezut. Dacă aș fi luat avionul, 
numele meu ar fi trebuit să apară pe lista de pasageri. 

— L-ai sugerat să verifice respectivele liste ca să se convingă? 

— N-are nevoie să-i dau eu vreo idee. 

— Dar nu i-ai comunicat că împrumutaseși pașaportul lui 
Eric sub un pretext oarecare și că ai călătorit folosindu-i 
numele, nu-i așa? 

Simulă perplexitate. 

— Eric? Eric Darnal? Ce legătură are el cu toate astea? 

— N-ai fost la Roma cu pașaportul lui Eric? Nu i l-ai înapoiat 
abia ieri? 

— Sigur că nu! De unde ţi-a venit asemenea idee? Dacă Eric 
pretinde că i-am luat pașaportul cu împrumut, înseamnă că 
și-a pierdut mintile! 

Dacă n-aş fi avut în mână dovada minciunii, acea mânie 
ultragiată m-ar fi impresionat. 

— Deci negi? 

— Pe cuvântul meu că nu-i adevărat! 

— Între tine și Eric mi-e ușor să aleg. 

În ciuda hotărârii de a-mi păstra calmul, neliniștea 
provocată de starea lui Eric îmi făcu vocea să tremure. 
Philippe îmi observă emotia și trase o concluzie care păru 
să-l încânte. 

— A, da, uitam: Eric a fost marea ta iubire. 

— Prima şi Singura. N-am nimic împotriva ta, Philippe, dar 
din pricina ta Eric ar putea să moară... 

— De ce? Este bolnav? Dacă da, în ce fel e vina mea? 

— A fost înjunghiat astăzi. Din cauză că i-ai folosit pașaportul. 

Philippe deveni alb la față. 

— Cine a făcut-o? 

I-am povestit ce aflasem despre tentativa de asasinat asupra 
lui Eric. 

— Nu există nici un indiciu că ar fi fost mâna lui Abed, 
spuse el, și chiar dacă așa stau lucrurile, eu n-am nici o 
implicare. Nu i-am folosit niciodată pașaportul. 

— În ziua în care ai dispărut din Tripoli, cineva a plecat la 
Roma sub numele de Eric Darnal. Am văzut lista de pasageri. 

— Ce-i cu tine, Geraldine? Încropești niște explicaţii 
întortocheate pentru evenimente foarte simple. Dacă cineva 
s-a îmbarcat cu numele lui Eric, atunci a fost chiar el. 

— EI n-a părăsit Libia. 

— Cine călătorește atât de mult poate ușor să plece câteva 
zile fără să i se observe lipsa. Dar e foarte simplu să afli dacă a 
plecat într-adevăr sau nu. Nu trebuie decât să-i verifici 
pașaportul. 

Dintr-o dată, totul mi-a devenit clar și am înţeles cu câtă 
atenţie își pregătise Philippe alibiul. Absența lui probabil că 
fusese mai scurtă decât crezusem. Nu stătuse decât atât cât era 
necesar pentru a o da pe Meryem pe mâna cuiva de încredere. 


ÎNTÂLNIRE LA TRIPOLI 151 


Nu călătoriseră cu același avion, dar o așteptase la sosire: 
întrucât nu avea decât șaptesprezece ani și avusese parte de o 
viaţă retrasă, n-ar fi avut curajul să se repeadă cu capul înainte 
într-o asemenea aventură dacă n-ar fi ştiut că el va fi acolo s-o 
îndrume. Așa că plecase cu câteva ceasuri mai devreme și o 
așteptase pe aeroportul din Roma. Apoi revenise în Libia şi 
probabil că petrecuse o vreme în regiunile sudice ale ţării ca 
să-și asigure alibiul pentru cazul că ar fi devenit necesar. 

Se folosise de Eric nu doar pentru a o răpi pe Meryem, dar 
și ca să se asigure împotriva eventualelor consecințe ale 
acțiunii. El să fi fost cel care îndreptase suspiciunile lui Abed 
spre Eric? Oare plănuise din start să facă tap ispăşitor din Eric? 

— Poţi să-mi explici cum se face că Meryem a călătorit cu 
pașaportul Marcelinei Lafont? l-am întrebat. 

— Eşti bine informată! Cine ţi-a spus despre Marceline? 

— O cunosc. 

— Şi Meryem a fost în posesia actului ei de identitate? Habar 
n-aveam. 

— N-ai să pretinzi că i l-a cedat chiar ea, sper? 

— Nu, sunt convins că nu i l-a dat. Dar Marceline are de 
obicei o memorie atât de scurtă, încât ... 

— Spre nenorocul tău, Philippe, am posibilitatea de a 
răsturna alibiul minuţios pe care l-ai urzit. Tot ce mi-ai 
povestit este fals și sunt în stare s-o dovedesc. 

— Îmi ajunge! Acuzele tale sunt insultătoare și ridicole! 
Până acum am avut răbdare, dar n-am de gând să mai pierd 
vremea ascultând asemenea absurdităţi. 

Făcu o tentativă de a se ridica în picioare. 

— Stai jos! i-am spus pe un ton imperativ. 

Probabil că ceva din vocea mea l-a convins că era preferabil 
să nu mă înfrunte. 

— Bine, am să te ascult, se resemnă el, dar fii scurtă. 

— M-ai întrebat dacă-l știu pe Abed. ÎI cunosc. Sunt aici de 
mai mult timp decât îţi închipui. Am avut vreme să cunosc o 
mulțime de oameni și să aflu destule lucruri. Știu despre 
aventurile tale cu Marceline și cu Meryem și motivul pentru 
care ai fost concediat de la E.R.P.C. Ai furat pașaportul 
Marcelinei și i l-ai dat lui Meryem. Poate depune mărturie, 
dacă va fi necesar. 

— Marceline? Cine s-o creadă? Ce credibilitate poate avea 
mărturia unei femei care a fost abandonată de iubit și-l acuză 
de furt ca să se răzbune? 

— La asta se va adăuga și mărturia mea. Ai făcut schimb de 
pașapoarte cu Eric. Am constatat cu ochii mei. 

Pentru prima oară, păru alarmat. 

— Ai O imaginaţie bogată, dar nici pe tine n-o să te creadă 
nimeni. Încerci să-l scoti basma curată pe Eric. Poliţia e 
obişnuită cu mărturiile mincinoase. 

— N-am de gând să mă duc la poliţie; am să-l informez pe 
Abed, iar el mă va crede, cu atât mai mult cu cât nu sunt 
singura care ştie adevărul. Toată tărășşenia e cunoscută și de 
un amic al lui Eric. Mai mult, un fost angajat al hotelului 
Uaddan te-a recunoscut la aeroport și te-a văzut îmbarcându-te, 
în ziua aceea. 

Philippe își lăsă ochii în jos și rămase tăcut o vreme. 

— Ce-aş putea spune? Aparenţele sunt împotriva mea. 

— Nu aparențele, ci faptele. De ce continui să negi? Ştii 
foarte bine că Abed o să mă creadă. 

— Abed! De ce insiști atât asupra lui? N-a avut nici o legătură 
cu atentatul asupra lui Eric — este prea precaut ca să-și asume 
asemenea riscuri. 

— Dacă asta crezi, de ce mai minţi? 

Era gata să protesteze, apoi, se hotări brusc să schimbe tactica. 

— Fiindcă-mi datorează bani — o groază de bani. Aveai dreptate: 
Meryem a plecat din cauza mea, iar eu am împrumutat 
pașaportul lui Eric. Dar nu mi-am închipuit că-l puneam în 
pericol. Încă n-o cred. Abed n-ar folosi asemenea metode, în 
schimb e foarte posibil să refuze să plătească ce-mi datorează. 

— Așa că s-ar putea să nu-ţi fie de-ajuns faptul că o ai pe 
Meryem? 

Sarcasmul meu nu-l atinse. 

— Ne iubim. Dacă rămânea aici, Abed nu mi-ar fi permis 
niciodată s-o iau în căsătorie, așa că i-am aranjat fuga. El nu 
știe. Dac-ar afla, s-ar răzbuna, păstrând banii ce mi se cuvin. 

— Nu te temi că s-ar putea să apeleze la metode mai 
drastice? Nu ti-a spus nimeni că este un individ absolut lipsit 
de milă și suficient de puternic încât să-și ucidă inamicii fără 
să se teamă că va fi tras la răspundere? 

— Astea sunt doar zvonuri! 

— Nu prea cred să fie bârfă și vreau ca el să nu-l mai considere 
vinovat pe Eric. Dacă nu-i spui adevărul, o voi face eu. 

— De ce? Chiar dacă el a comandat tentativa de asasinat, 
Eric n-ar avea nimic de câștigat dacă Abed m-ar urmări și pe 
mine. 

— Dar asta l-ar opri să încerce din nou. A doua oară, ar 
putea reuși. 

— Doar nu-ţi închipui așa ceva. Nu urmărești decât să te 
răzbuni pe mine. 

— Mi-e teamă că nu mai prezinti atâta importanţă în ochii 
mei. Nu-mi pasă ce se întâmplă cu tine. Deocamdată, nu mă 
mai interesează decât soarta lui Eric. 

— A fost mereu singurul care a contat, nu-i așa? Dai vina pe 
mine, Geraldine, dar ce drept ai să mă judeci? Crezi că numai 
tu ai justificare? 

— Nici unul dintre noi nu este perfect. Nu vreau să stabilim 
cine are mai mult drept de a se plânge, dar faţă de ceilalți ai 
avut o purtare de neiertat. Marceline, de exemplu ... 

— Marceline! Doar n-o să-mi spui că am greșit despărțindu-mă 
de ea? N-am iubit-o; ea alerga după mine și la început n-am 
avut tăria s-o resping. Logodna ta cu mine a fost o mascaradă, 
atâta vreme cât continuai să-l iubeşti pe Eric, așa că i-am 
acceptat avansurile. Apoi, când am cunoscut-o pe Meryem, 
mi-am dat seama că n-o mai puteam lungi cu Marceline pentru 
simplul motiv că ea mă dorea. Este plicticoasă, banală și nici 
măcar frumoasă. Meryem e minunată, încântătoare și mă 
iubește din toată inima. Avea tot ce-mi dorisem, dar era pe 
cale să fie măritată cu un străin ales de fratele ei. Niciodată nu 
i-ar fi permis să rupă logodna și să-mi devină soţie. N-am avut 
de ales. Ar trebui să înţelegi, în loc să mă condamni. 

— Poate că așa aș fi făcut dacă nu i-ai fi sacrificat pe Eric și 
pe Marceline pentru a-ţi atinge scopul. Așa stând lucrurile, 
nici eu n-am ce face. 

Îmi simtise hotărârea și pricepuse că ar fi fost inutil să facă 
vreo tentativă de a-mi schimba gândul. 

— N-am cum Să te opresc să te duci la Abed, dar ... lasă-mi 
măcar timpul necesr pentru a-mi rezolva afacerile. Câteva zile. 

— N-am să-ţi dau decât atâta timp cât să-ți salvezi viaţa, 
părăsind Libia, cu condiţia să-i scrii lui Abed, mărturisind 
totul, inclusiv că Eric și Marceline nu ti-au fost complici, ci 
victime. Dacă-mi dai o asemenea scrisoare, voi aștepta să 
părăseşti țara înainte de a i-o înmâna lui Abed. 

— Şi când vrei să plec? 

— Mâine. 

— Ce? Nu pot atât de repede! N-am să găsesc nici bilet de 
avion ... 

— Vei primi un bilet pentru cursa de Roma de la ora 
unsprezece. Este deja rezervat pe numele meu. Agenţia va 
avea vreme să ti-l transfere. Îţi cedez biletul meu. 

— Te rog, mai acordă-mi câteva zile, Geraldine! mă imploră 
el. Este foarte important. 

Dacă n-aş fi fost atât de nefericită, indecenţa lui mi-ar fi 
provocat râsul. Cerșea timp ca să poată profita de înșelătoria 
de pe urma căreia Eric zăcea pe un pat de spital, oscilând între 
viaţă și moarte. 

— Te las până mâine la unsprezece, nici un minut mai mult. 
Va trebui să spui adio acelor bani! 

O jumătate de ceas mai târziu, Philippe îmi aduse 
scrisoarea. Am citit-o. Explicaţiile cuprinse nu-mi spuneau nici 
o noutate, deși am fost surprinsă de pasajul care descria în 
termeni lirici iubirea lui faţă de Meryem și-i solicita lui Abed 
învoiala pentru o căsătorie imediată. Avea nevoie de accept 
deoarece el era tutorele legal, iar Meryem era încă minoră. Un 
alt pasaj mi-a adus zâmbetul pe buze: Philippe declara că 
renunţă la banii pe care trebuia să-i primească de la Abed, în 
dorinţa de a-și demonstra puritatea sentimentelor! 

Am vârât scrisoarea în poșetă și i-am dat biletul meu de 
avion. A plecat fără vreun cuvânt. Nu mai aveam ce să ne 
spunem. 


Capitolul 12 


Zilele care au urmat au fost pline de anxietate. 

Starea lui Eric continua să fie precară. Scos din circulaţie de 
durere, febră și medicaţie, nu mai avea putere nici să 
vorbească, dar reușea totuşi să-mi surâdă slab. Acele zâmbete 
m-au împiedicat să-mi pierd speranţa. 

Îmi petreceam aproape tot timpul la spital, fiindcă îndată 
ce-i trimisesem lui Abed mărturisirea lui Philippe, ordinul de 
izolare a lui Eric fusese revocat, ca sub efectul unei pase 
magice. Din clipa aceea, Eric a fost tratat ca un personaj 
important. Doctorii şi asistentele nu precupeţeau nici un efort 
pentru a-i acorda cea mai bună îngrijire. Mi-a ajuns la urechi 
că Abed însuși sunase zilnic să se intereseze de starea lui. 

Poliţia mă interogă din nou. Am avut mare grijă să nu le 
dau de bănuit că aș fi cunoscut originea rănilor lui Eric. Pe 
urmă, m-au lăsat în pace. 

În fiecare seară, întoarcându-mă la hotel, găseam mesaje 
de simpatie, de la oameni care îl cunoscuseră pe Eric, familia 
Arnelli, Marceline Lafont etc. 

Marceline căpătase un pașaport nou și urma să se întoarcă 
în Franţa. Pentru ea, întregul episod era încheiat. 

Primisem o scrisoare şi de la mama, dar n-o deschisesem. 
Îi scrisesem că am rupt logodna cu Philippe, că Eric suferise 
un accident grav și că intenţionam să mă căsătoresc cu el 
îndată ce-și va fi revenit. Cunoscându-i sentimentele faţă de 
Eric, mi-era teamă că-mi răspunsese cu reproșuri vehemente, 
imposibil de tolerat, așa că am decis să păstrez în poșetă plicul 
sigilat și să nu-l deschid până ce Eric va fi în afara oricărui 
pericol. 

Au trecut zece zile până să citesc epistola mamei. Aș fi 
putut s-o fac și mai devreme, fiindcă Eric o ducea din ce în ce 
mai bine, iar doctorii erau optimişti, însă n-am îndrăznit să 
presupun că recuperarea lui era sigură. 

Într-o dimineaţă, pe când intram în rezervă, îmi arătă cu un 
gest coşul de orhidee de pe masă. 

— Uită-te la bileţelul care a venit cu florile. 

L-am ridicat şi am citit: 


„Mă bucur să aflu că ai intrat în convalescenţă și sper că te 
vei reface complet, cât de curând. 
Saed ben Ibrahim Abed” 


— E adevărat? l-am întrebat. 

— Ce? Că Abed mi-a trimis flori? 

— Nu, că ești considerat convalescent. 

— Nu ţi-a spus doctorul? Fă-ţi bagajele; într-o săptămână, 
am şters-o de aici. 

— Exagerezi! 

— Ei bine, poate că sunt puţin prea optimist, dar nu va mai 
dura mult. 

Mi-am amintit de scrisoarea mamei; acum puteam să-mi iau 
inima în dinţi s-o citesc. I-am povestit și lui Eric, adăugând: 

— Probabil că-mi scrie să mă anunţe că nu vrea să mă mai 
vadă-n ochi, dacă mă mărit cu tine. 

Am deschis plicul și am constatat că se mulţumise să-și 
exprime speranţa pentru rapida lui refacere. 

— E atât de grav cum credeai? 

— Nu, mult mai bine. 

I-am citit-o cu glas tare. 

— Şi eu care speram să-ţi înfrunţi familia ca să te poti 
căsători cu mine! zise el, râzând. Apropo, Abed ne-a oferit 
ospitalitate în vila lui de lângă Homs. 

— Asta nu răscumpără tot ... 

Mi-am înghiţit cuvintele. Deoarece nu prea avusesem 
vreme să discutăm în amănunt, n-aveam habar cât de multe 
ştia despre înjunghiere și am ezitat să aduc subiectul pe tapet. 
Dar sclipirea amuzată din ochii lui îmi demonstră că era la 
curent cu cele petrecute. 

— Ştii? 

— Taoufik mi-a povestit despre discuţia ta cu Philippe și 
chiar înainte aveam o idee destul de clară asupra celor 
petrecute. Dacă tot m-am zbătut să-i iau locul, se poate spune 
că am primit ceea ce căutam, dar ... 

I-am pus mâna pe buze. 

— Nu trebuie să vorbeşti atât de mult. 

Îmi prinse mâna și o tinu cu fermitate. 

— Voiam să spun că, deși am fost la un pas de moarte din 
cauza propriilor acţiuni, nu regret nimic. Dacă ar trebui s-o 
iau de la capăt, mi-aş asuma aceleași riscuri. 

— Mi-aş dori enorm să pot spune același lucru. Dar am să 
regret mereu că mi-a luat atâta vreme să descopăr ... 

— Adevărul, Diana? 

— Da. Mi-am pierdut elanul, deoarece cu cât mă străduiam 
mai tare cu atât părea să se îndepărteze mai mult. Totuşi, într-un 
fel, l-am cunoscut dintotdeauna. 

— Am încercat să-ţi deschid ochii când am fost la Yeffren 

— N-am uitat. 

— Ținând seama că pentru asta a trebuit să vii la Tripoli, 
m-ai iertat pentru metoda ... neortodoxă folosită pentru a te 
atrage aici? 

M-am aplecat și l-am sărutat. A părut complet satisfăcut de 
răspuns. 

